(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ζ΄

Τετάρτη, 16 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Χ. Θεοχάρη και κ. Κ. Σκρέκα , σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού, σελ.   
 i. με θέμα: «Να εξασφαλιστεί η ασφαλής διαμονή των οικοτρόφων στις φοιτητικές εστίες των Πανεπιστημίων», σελ.   
 ii. με θέμα: «Επιτακτική η ανάγκη επανέκδοσης εγκυκλίου για το σχολικό έτος 2023-2024 και 2024-2025 για μη προσμέτρηση καταχωρημένων απουσιών μαθητών/τριών που φοιτούν σε σχολικές Μονάδες της Α’ βάθμιας & Β’ βάθμιας εκπαίδευσης, οι οποίες απουσίες δεν οφείλονται σε υπαιτιότητά τους αλλά σε αντικειμενικούς λόγους ανωτέρας βίας ή σχολικές δραστηριότητες που διοργανώνονται υπό την εποπτεία και έγκριση του Υπουργείου σας»., σελ.   
 iii. με θέμα: «Χωρίς στεγαστικό επίδομα και με απειλή διαγραφής χιλιάδες φοιτητές του Πανεπιστημίου Δυτικής Αττικής (ΠΑΔΑ)», σελ.   
 iv. με θέμα: «Να καλυφθούν άμεσα όλα τα κενά σε εκπαιδευτικούς στην πρωτοβάθμια και τη δευτεροβάθμια εκπαίδευση», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκών Επιτροπών:   
 α) Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις Εκθέσεις της επί των σχεδίων νόμων του Υπουργείου Εξωτερικών: α) «Κύρωση τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων» και β) «Κύρωση της Συμφωνίας Χρηματοδότησης για Τρίτους Δωρητές μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών (UNDP)», σελ.   
 β) Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας»., σελ.   
2. Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του πρωτοκόλλου τροποποίησης της Συμφωνίας της 3ης Απριλίου 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της έδρας», σελ.

ΠΡΟΕΔΡΕΥΩΝΤΕΣ

ΓΕΩΡΓΑΝΤΑΣ Γ. , σελ.   
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΓΕΩΡΓΑΝΤΑΣ Γ. , σελ.   
 ΜΠΟΥΡΑΣ Α. , σελ.   
  
Β. Επί των επικαίρων ερωτήσεων:  
  
 ΔΕΛΗΣ Ι. , σελ.   
 ΚΤΕΝΑ Α. , σελ.   
 ΜΑΚΡΗ Ζ. , σελ.   
 ΠΑΠΑΔΑΚΗΣ Π. , σελ.   
 ΧΑΛΚΙΑΣ Α. , σελ.   
  
Γ. Επί του σχεδίου νόμου του Υπουργείου Αγροτικής Ανάπτυξης και Τροφίμων:  
  
 ΒΕΛΟΠΟΥΛΟΣ Κ. , σελ.   
 ΒΡΕΤΤΟΣ Ν. , σελ.   
 ΔΕΛΒΕΡΟΥΔΗΣ Κ. , σελ.   
 ΖΕΪΜΠΕΚ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΕΦΑΛΑ Γ. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΛΟΒΕΡΔΟΣ Ι. , σελ.   
 ΜΑΝΩΛΑΚΟΥ Δ. , σελ.   
 ΜΠΟΥΜΠΑΣ Κ. , σελ.   
 ΠΑΠΑΗΛΙΟΥ Γ. , σελ.   
 ΠΛΕΥΡΗΣ Α. , σελ.   
 ΣΤΑΡΑΚΑ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΙΑΡΑΣ Κ. , σελ.   
 ΦΩΤΟΠΟΥΛΟΣ Σ. , σελ.   
 ΧΗΤΑΣ Κ. , σελ.   
  
Δ. ΠΑΡΕΜΒΑΣΕΙΣ:  
  
  
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ζ**΄**

Τετάρτη 16 Οκτωβρίου 2024

Αθήνα, σήμερα στις 16 Οκτωβρίου 2024, ημέρα Τετάρτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να διαβάσει τις αναφορές στο Σώμα.

(Ανακοινώνονται προς το Σώμα από τον Γραμματέα της Βουλής, κ. Γεώργιο Βρεττάκο, Βουλευτή Β΄ Πειραιώς της Νέας Δημοκρατίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα μάς ενημερώνει ότι σήμερα Τετάρτη 16 Οκτωβρίου 2024 θα συζητηθούν, στο πλαίσιο του κοινοβουλευτικού ελέγχου, οι εξής επίκαιρες ερωτήσεις: Η με αριθμό 39/8-10-2024, η με αριθμό 44/10-10-2024, η με αριθμό 56/14-10-2024 και η με αριθμό 57/14-10-2024, στις οποίες θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Επίσης, δεν θα συζητηθεί, κατόπιν συνεννόησης, η με αριθμό 45/11-10-2024 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Παιδείας, Θρησκευμάτων και Αθλητισμού με θέμα: «Κατάργηση σεξουαλικής αγωγής στα σχολεία».

Κατόπιν αυτών προχωρούμε στην πρώτη με αριθμό 56/14-10-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού με θέμα: «Να εξασφαλιστεί η ασφαλής διαμονή των οικοτρόφων στις φοιτητικές εστίες των πανεπιστημίων».

Κυρία Κτενά, έχετε τον λόγο για την πρωτολογία σας για δυο λεπτά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Πριν μια βδομάδα, στις 7 του Οκτώβρη, στο κτήριο Γ΄ της φοιτητικής εστίας του Αριστοτελείου Πανεπιστημίου Θεσσαλονίκης ένας από τους δύο ανελκυστήρες του κτηρίου έπεσε και σφήνωσε μεταξύ τρίτου και τέταρτου ορόφου. Ευτυχώς δεν ήταν κανείς μέσα. Οι φοιτητές μιλούν για έναν τρομακτικό κρότο που ακούστηκε για ώρα, καθώς έπεφτε ο ανελκυστήρας με αποτέλεσμα να ταραχτεί ολόκληρο το κτήριο.

Στο ίδιο πανεπιστήμιο στο κτήριο Δ΄ πριν λίγες μέρες είχε πέσει και ένα δέντρο. Πάλι ευτυχώς δεν υπήρχε κανείς εκεί, δεν χτύπησε κανείς. Τι ακολούθησε στην συνέχεια μετά την πτώση του ανελκυστήρα; Το γνωστό μπαλάκι ευθυνών μεταξύ Υπουργείου, ΙΝΕΔΙΒΙΜ, εργολάβου για το πιστοποιητικό, για το αν ήταν σωστά συντηρημένος ο ανελκυστήρας τα γνωστά.

Και δεν είναι αυτά τα μόνα προβλήματα. Πριν από λίγο καιρό φάνηκε ότι δεν υπήρχε πιστοποιητικό πυρασφάλειας στα Γιάννενα. Δεν υπάρχει φωταγώγηση, οι ηλεκτρικές εγκαταστάσεις δεν έχουν ελεγχθεί, δεν έχουν πιστοποιηθεί. Στη φοιτητική εστία Αθηνών τέσσερα χρόνια πριν έγινε ο αντισεισμικός έλεγχος, προτάθηκαν συγκεκριμένες εργασίες για να είναι ασφαλείς οι εγκαταστάσεις, μέχρι σήμερα δεν έχει γίνει τίποτα.

Σε όλες τις εστίες πέφτουν σοβάδες, υπάρχει υγρασία, μπάζουν νερά με την πρώτη βροχή. Οι τουαλέτες είναι σε άθλια κατάσταση. Στις εστίες του Πανεπιστημίου Αθηνών και της ΑΣΠΑΙΤΕ δεν υπάρχει πόσιμο νερό, γιατί έχουν σαπίσει οι σωληνώσεις. Στην ΑΣΠΑΙΤΕ, επιπλέον, μαθαίνουμε ότι τα κουζινάκια που χρησιμοποιούν οι φοιτητές είναι μέσα στον χώρο που είναι τα μπάνια.

Πριν, λοιπόν, θρηνήσουμε νέα θύματα σε εγκλήματα, όπως αυτά στα Τέμπη, ρωτάμε τι μέτρα θα πάρει η Κυβέρνηση, ώστε να προχωρήσει άμεσα η υλοποίηση ελέγχου και εργασιών για την επισκευή και αναβάθμιση όλων των υποδομών στις φοιτητικές εστίες των πανεπιστημίων της χώρας. Επισημαίνουμε ότι αυτό είναι πραγματικά ζωτική ανάγκη. Τα παιδιά που μένουν στις εστίες δεν έχουν επιλογή, δεν πάνε εκεί από επιλογή. Δεν μπορούν να σπουδάσουν αν δεν στεγαστούν στις εστίες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Κτενά.

Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα ξεκινήσω, λέγοντας στη συνάδελφο ότι δεν πρόκειται για αποποίηση ευθυνών. Όλες οι απαντήσεις που σας δίνω, γιατί δόξα τω Θεώ βρισκόμαστε συχνά σε αυτήν την Αίθουσα, έχουν ως σκοπό να διασαφηνίσουν ποιος ευθύνεται γιατί και εγώ να απαντήσω στον έλεγχο που κάνετε. Έχω διορθώσει την απάντησή μου, μέρος των ερωτημάτων θα απαντηθεί στην πρωτολογία λόγω και του χρόνου και μέρος στη δευτερολογία.

Όπως, λοιπόν, έχω πει και σε εσάς και στον κ. Δελή, γιατί έχετε κάνει σχετικές ερωτήσεις, η οργάνωση και λειτουργία των φοιτητικών εστιών ανήκει στα όργανα των ανώτατων εκπαιδευτικών ιδρυμάτων. Η οικονομική διαχείριση, η κάλυψη των λειτουργικών δαπανών των εστιών, η συντήρηση, η καλή λειτουργία των κτηριακών υποδομών και του εξοπλισμού ανήκει στο Ίδρυμα Νεολαίας και Διά Βίου Μάθησης, στο ΙΝΕΔΙΒΙΜ.

Θα ξεκινήσω, λοιπόν, από τα θέματα της φοιτητικής εστίας του ΕΚΠΑ, για τα οποία ερωτάται το Υπουργείο από εσάς. Υπήρξαν κάποια μεμονωμένα περιστατικά πράγματι ελαχίστων τιμών λεγιονέλλας σε συγκεκριμένα δωμάτια της εστίας. Το ΙΝΕΔΙΒΙΜ επικοινώνησε με την ανάδοχο εταιρεία και όπως προκύπτει από τη σχετική αλληλογραφία σε καμμία περίπτωση δεν τίθεται θέμα μη πόσιμου νερού. Μάλιστα, το ΙΝΕΔΙΒΙΜ έχει συνάψει σύμβαση με την ανάδοχο εταιρεία, που συντηρεί το σύστημα λόγω αναλογικής δοσολογίας διοξειδίου του χλωρίου.

Στο πλαίσιο της σύμβασης σύμφωνα με την κείμενη νομοθεσία υλοποιούνται τα εξής: Τέσσερις φορές τον μήνα έλεγχος δοσομετρικής αντλίας, καθαρισμός δοσομετρικών κεφαλών, καθαρισμός βαλβίδων έγχυσης, καθαρισμός ποδοβαλβίδας με προμήθεια και εγκατάσταση ανταλλακτικών σε περίπτωση βλάβης. Επίσης, τέσσερις φορές τον μήνα έλεγχος συγκέντρωσης απολυμαντικού μέσου από μηχανικό της αναδόχου, δειγματοληπτικός έλεγχος μία φορά το τρίμηνο στον δείκτη νερού για την παρακολούθηση της λεγιονέλλας, απολύμανση επιτοίχιων ροόμετρων με αποσυναρμολόγηση και τοποθέτησή τους σε ειδικό διάλυμα.

Συνεχίζω με τις κτηριακές εγκαταστάσεις, τις εστίες της ΑΣΠΑΙΤΕ. Πάντα σύμφωνα με την ενημέρωση από το IΝΕΔΙΒΙΜ, δεν υπάρχει σε εκκρεμότητα κανένα αίτημα από την εστία της ΑΣΠΑΙΤΕ το οποίο να έχει σχέση με μη πόσιμο νερό και χαλασμένες σωληνώσεις.

Η ΑΣΠΑΙΤΕ με έγγραφο ενημερώνει ότι το νερό του κτηρίου του εστιατορίου και του κτηρίου των φοιτητικών εστιών δεν περνάει από σκουριασμένους σωλήνες και είναι πόσιμο.

Το IΝΕΔΙΒΙΜ έχει πιστοποιημένη εταιρεία με την οποία διενεργεί κάθε εξάμηνο μικροβιολογικούς ελέγχους σε ψύκτες νερού, σε βρύσες -υπάρχει και σχετικός φάκελος με τα αποτελέσματα των αναλύσεων- και ουδέποτε εδώ και τριάντα πέντε χρόνια δεν υπήρξε πρόβλημα με το πόσιμο νερό.

Πάντα σύμφωνα με την ΑΣΠΑΙΤΕ το κτήριο που στεγάζει τη φοιτητική εστία βρίσκεται σε απόσταση διακοσίων μέτρων από το κτήριο που στεγάζει και όπου λειτουργεί το εστιατόριο. Στο κτήριο του εστιατορίου το μαγειρείο βρίσκεται στο ισόγειο, ενώ τα WC βρίσκονται στο υπόγειο και όχι στον ίδιο χώρο, όπως αναφέρετε εσείς στην ερώτησή σας.

Σε ό,τι αφορά τη φοιτητική λέσχη των Αθηνών, το Οικονομικό Πανεπιστήμιο μάς ενημερώνει ότι βρίσκεται σε συνεχή και εποικοδομητική συνεργασία με το IΝΕΔΙΒΙΜ για την αποκατάσταση και άμεση επίλυση όλων των προβλημάτων που προκύπτουν από την παλαιότητα των εγκαταστάσεων. Μάλιστα το IΝΕΔΙΒΙΜ έχει υπογράψει σύμβαση με ανάδοχη εταιρεία για μελέτη ανακαίνισης του κτηριακού συγκροτήματος της συγκεκριμένης εστίας, έχει παραλάβει στην παρούσα φάση, κυρία συνάδελφε, όλα τα προβλεπόμενα στάδια της προμελέτης και βρίσκεται σε διαδικασία εξεύρεσης χρηματοδότησης για την υλοποίηση του έργου.

Τα υπόλοιπα ερωτήματα θα τα απαντήσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Υπουργέ.

Κυρία Κτενά, έχετε τον λόγο για τη δευτερολογία σας για τρία λεπτά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κυρία Υπουργέ, λέτε ότι δεν γίνεται αυτή η αποποίηση ευθύνης. Εμείς δεν είπαμε αυτό. Είπαμε ότι υπάρχει μπαλάκι ευθυνών. Ο ένας ρίχνει την ευθύνη στον άλλο και αυτό οφείλεται στο γνωστό σχήμα σαλαμοποίησης της περιοχής ευθύνης του καθενός, με αποτέλεσμα να υπάρχουν γκρίζες περιοχές και πάντα να υπάρχει μία περιοχή που δεν καλύπτεται από κανέναν ή τέλος πάντων καλύπτεται από όλους μαζί και δεν μπορεί να βρει άκρη.

Σε κάθε περίπτωση, το καθ’ ύλην αρμόδιο είναι το Υπουργείο Παιδείας. Είναι υποχρέωση της πολιτείας απέναντι στην κοινωνία να σπουδάζει τα παιδιά της ελληνικής κοινωνίας δωρεάν και με ασφάλεια. Δεν μπορεί το Υπουργείο να κρύβεται μονίμως πίσω από το λεγόμενο αυτοδιοίκητο ή την αυτονομία, στην οποία ωθείται, που ουσιαστικά σημαίνει οικονομική αυτοτέλεια, με αποτέλεσμα να μην μπορούν να επιβιώσουν αν δεν στραφούν σε αναζήτηση πόρων, όπως είναι τα δίδακτρα, και πάλι χωρίς να μπορούν να καλύψουν αυτές τις τεράστιες ανάγκες που έχουν προκύψει διαχρονικά μέσα σε δεκαετίες υποχρηματοδότησης και παράδοσης σημαντικών λειτουργιών του πανεπιστημίου που αφορούν τους φοιτητές σε εργολάβους.

Η λύση είναι μία: Ενισχύστε, δώστε έκτακτο κονδύλι τώρα στα πανεπιστήμια, ώστε να προχωρήσουν στους σωστούς ελέγχους και στα έργα αναβάθμισης των υποδομών, κάτι που έπρεπε να έχει γίνει εδώ και δεκαετίες, όχι τώρα. Είναι ήδη πολύ αργά. Τώρα χρειάζεται έκτακτο κονδύλι και προσλήψεις μόνιμου προσωπικού, ώστε επιτέλους να στελεχωθούν σωστά οι υπηρεσίες και να πεταχτούν έξω οι εργολάβοι που είναι πραγματική πληγή, γιατί κάθε ίδρυμα αιμορραγεί και καμμία οικονομία δεν γίνεται, αλλά ίσα ίσα τεράστια ποσά δαπανώνται για να παραδίδονται οι λειτουργίες του πανεπιστημίου σε εργολάβους. Θα έχει ευθύνη το Υπουργείο, αν συμβεί κάτι στις εστίες, άσχετα από το πώς έχουν επιμεριστεί οι ευθύνες σε πανεπιστήμια και IΝΕΔΙΒΙΜ. Η τελική ευθύνη είναι του Υπουργείου.

Λέτε ότι το IΝΕΔΙΒΙΜ δεν έχει προβεί σε σχετικά αιτήματα, δεν έχει καταγγελίες για μη πόσιμο νερό. Να κάνω και μία διευκρίνιση: Δεν είπαμε ότι οι τουαλέτες και το εστιατόριο είναι στον ίδιο χώρο. Είπαμε ότι τα ηλεκτρικά κουζινάκια που χρησιμοποιούν οι φοιτητές, είναι μέσα στα μπάνια.

Το ότι δεν υπάρχουν αιτήματα, ξέρετε, ίσως έχει να κάνει και με τον τρόπο που λειτουργούν αυτές οι υπηρεσίες. Εγώ θα σας συμβούλευα να ακούσετε τους συλλόγους των εστιακών φοιτητών. Ξέρουν πάρα πολύ καλά τι γίνεται στον χώρο τους. Είναι αυτοί που ζουν καθημερινά τις συνέπειες της υποχρηματοδότησης. Επιτέλους ακούστε τους. Συνέχεια υποβάλλουν αιτήματα στο Υπουργείο, στο ΙΝΕΔΙΒΙΜ, στα πανεπιστήμια.

Ακούστε τους και απαντήστε στα αιτήματά τους.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Μόνο να πω αυτό που διαβάζω στη συνάδελφο: «Στην ΑΣΠΑΙΤΕ το μαγειρείο είναι στον ίδιο χώρο με το μπάνιο». Εν πάση περιπτώσει αυτό γράψατε, σας το απάντησα..

Θα σας πω κάτι άλλο. Είμαστε το καθ’ ύλην αρμόδιο Υπουργείο, έχετε δίκιο. Και γι’ αυτό είμαι εδώ και σας απαντώ, απλώς μιλώ για τον τρόπο που διαρθρώνεται η λειτουργία του Υπουργείου. Και η αυτονομία και το αυτοδιοίκητο που υπάρχει είναι κάτι το οποίο το επιζητούμε εμείς. Γιατί εγώ τρέμω στη σκέψη τι θα μου λέγατε αν όλα καθορίζονταν κεντρικά με αποφάσεις Υπουργού σε κάποιες πράξεις στις οποίες διαφωνούσατε και δεν υπήρχε η ευχέρεια όχι μόνο η ακαδημαϊκή αλλά και η οικονομική στα όργανα του πανεπιστημίου ή των άλλων εποπτευόμενων φορέων να διενεργούν και εκείνα ενέργειες. Δηλαδή και εσείς οι ίδιοι θα το καταδικάζατε, αν ένα πρόσωπο αποφάσιζε κεντρικά το τι θα γίνει.

Θα έρθω στο ΑΠΘ. Η ενημέρωση που έχω από τη Γενική Διεύθυνση Οικονομικών Υπηρεσιών του Υπουργείου μας λέει πως το εθνικό σκέλος του προγράμματος δημοσίων επενδύσεων του ΥΠΕΘΑ και συγκεκριμένα στο 346 έχει ενταχθεί πράξη για την επιχορήγηση του ΙΝΕΔΙΒΙΜ ώστε να βελτιωθούν οι εγκαταστάσεις των εστιών. Ο προϋπολογισμός είναι 342.477 ευρώ. Στην πράξη αυτή περιλαμβάνεται και υποέργο για επισκευές άμεσης προτεραιότητας στους ανελκυστήρες των εγκαταστάσεων των Γ΄ και Δ΄ κτηρίων της φοιτητικής εστίας Θεσσαλονίκης. Ολοκληρώθηκε αυτό το έτος 2021. Και εννοείται το περιστατικό το οποίο καταγγέλλετε τώρα, διερευνάται από τις αρμόδιες ανακριτικές αρχές. Και εκτιμώ ως νομικός με σχετική ασφάλεια ότι προφανώς υπάρχουν και ευθύνες. Είπα ότι εκτιμώ. Δεν έχω ενημέρωση ή πληροφόρηση.

Σχετικά με τη χρηματοδότηση των εργασιών για τις φοιτητικές εστίες, η ίδια ενημέρωση από την αρμόδια διεύθυνση του Υπουργείου μας, μας πληροφορεί ότι στο εθνικό σκέλος του Προγράμματος Δημοσίων Επενδύσεων στο πλαίσιο του τομεακού Προγράμματος Ανάπτυξης 2021-2025 του ΥΠΕΘΑ έχει εκδοθεί ανακοίνωση πρόθεσης χρηματοδότησης με τίτλο: «Δράσεις ανάπτυξης, βελτίωσης, αναβάθμισης και εκσυγχρονισμού των φοιτητικών εστιών και των υποδομών σίτισης των ΑΕΙ» προϋπολογισμού 70 εκατομμυρίων ευρώ.

Θα καταθέσω, κυρία συνάδελφε, στα πρακτικά τις πράξεις που είναι ενταγμένες στο πλαίσιο της ανακοίνωσης - πρόθεσης χρηματοδότησης που ανέφερα και θα καταθέσω και δεύτερο πίνακα των έργων με φορέα υλοποίησης το ΙΝΕΔΙΒΙΜ, το μεγαλύτερο μέρος των οποίων έχει ολοκληρωθεί.

Παρακαλώ για τα Πρακτικά.

(Στο σημείο αυτό η Υφυπουργός Παιδείας, Θρησκευμάτων και Αθλητισμού, κ. Ζέττα Μακρή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπρόσθετα πάλι στο πλαίσιο του τομεακού προγράμματος ανάπτυξης του ΥΠΕΘΑ έχει εκδοθεί ανακοίνωση πρόθεσης χρηματοδότησης με τίτλο: «Κατασκευή νέου κτηρίου εστιατορίου - μαγειρείου και παρεμβάσεις στις υφιστάμενες υποδομές εστίασης της φοιτητικής εστίας του Πανεπιστημίου Πατρών» προϋπολογισμού 8 εκατομμυρίων ευρώ, δυνητικός δικαιούχος το Πανεπιστήμιο Πατρών. Μέχρι σήμερα όμως δεν έχει υποβληθεί στο Υπουργείο μας πρόταση του ιδρύματος για την ένταξη της πράξης στο τομεακό πρόγραμμα ανάπτυξης του ΥΠΕΘΑ. Η διαδικασία είναι σε εξέλιξη βεβαίως. Η λήξη της προθεσμίας υποβολής της σχετικής αίτησης είναι 30 Οκτωβρίου 2024.

Το ΙΝΕΔΙΒΙΜ έχει καταγράψει αναλυτικά τα προβλήματα και τις ελλείψεις των φοιτητικών εστιών λόγω της παλαιότητας των περισσότερων κτηριακών εγκαταστάσεών τους, σε αυτό θα συμφωνήσουμε. Σύμφωνα με την ενημέρωση που έχουμε από το ΙΝΕΔΙΒΙΜ, θα υλοποιηθούν έργα και μελέτες στο σύνολο των εστιών, να αναβαθμιστούν, να εκσυγχρονιστούν με προγράμματα συγχρηματοδοτούμενα από την Ευρωπαϊκή Ένωση ή χρηματοδοτούμενα από ευρωπαϊκούς και εθνικούς πόρους σε συνεργασία πάντοτε με τα ανώτατα εκπαιδευτικά ιδρύματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Και γενικότερα για τις εστίες -και με αυτό τελειώνω κύριε Πρόεδρε- έχουμε ήδη προχωρήσει, γιατί είναι δεδομένο το ενδιαφέρον της Κυβέρνησης του Κυριάκου Μητσοτάκη και ο ίδιος ο Πρωθυπουργός έχει μιλήσει γι’ αυτό. Έχουμε προχωρήσει σε ενέργειες για την ανέγερση φοιτητικών εστιών μέσω ΣΔΙΤ σε έξι πανεπιστήμια. Ο συνολικός προϋπολογισμός είναι 700 εκατομμύρια ευρώ. Τα έργα αυτά αφορούν στο Πανεπιστήμιο Κρήτης 255 εκατομμύρια, Πανεπιστήμιο Θεσσαλίας 116 εκατομμύρια ευρώ, Δημοκρίτειο Πανεπιστήμιο Θράκης 105,4 εκατομμύρια ευρώ, Πανεπιστήμιο Δυτικής Μακεδονίας 87,8 εκατομμύρια ευρώ, Πανεπιστήμιο Δυτικής Αττικής 64,2 εκατομμύρια ευρώ, Εθνικό Μετσόβιο Πολυτεχνείο, εστίες πολυτεχνειούπολης ολική ανακαίνιση παλιάς φοιτητικής εστίας αξίας 37,1 εκατομμύρια ευρώ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Πριν προχωρήσουμε στην επόμενη επίκαιρη ερώτηση θα ήθελα να κάνω κάποιες ανακοινώσεις προς το Σώμα.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εξωτερικών: α) «Κύρωση τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων» και β) «Κύρωση της Συμφωνίας Χρηματοδότησης για Τρίτους Δωρητές μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών (UNDP)».

Κυρίες και κύριοι συνάδελφοι, ο Βουλευτής της Νέας Δημοκρατίας κ. Χάρης Θεοχάρης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής της Νέας Δημοκρατίας κ. Κωνσταντίνος Σκρέκας ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Προχωρούμε στη δεύτερη με αριθμό 39/8-10-2024 επίκαιρη ερώτηση του πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Παιδείας, Θρησκευμάτων και Αθλητισμού με θέμα: «Επιτακτική η ανάγκη επανέκδοσης εγκυκλίου για το σχολικό έτος 2023-2024 και 2024-2025 για μη προσμέτρηση καταχωρημένων απουσιών μαθητών/τριών που φοιτούν σε σχολικές μονάδες της πρωτοβάθμιας και δευτεροβάθμιας εκπαίδευσης, οι οποίες απουσίες δεν οφείλονται σε υπαιτιότητά τους αλλά σε αντικειμενικούς λόγους ανωτέρας βίας ή σχολικές δραστηριότητες που διοργανώνονται υπό την εποπτεία και έγκριση του Υπουργείου σας».

Ορίστε, κύριε Παπαδάκη, έχετε τον λόγο για την πρωτολογία σας, για δύο λεπτά.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, πρωτίστως να σας μεταφέρω την ικανοποίηση των Εβριτών, των παιδιών και των γονέων τους, για την ανακοίνωση χθες των αποτελεσμάτων για την εισαγωγή των παιδιών στην τριτοβάθμια εκπαίδευση για τις περιοχές που επλήγησαν από τις καταστροφές και εν προκειμένω του Έβρου. Πολλά παιδιά λόγω αυτής της κατάστασης που δεν είχαν τη δυνατότητα να προετοιμαστούν με αυτή τη μοριοδότηση που την είχαμε συζητήσει τον Απρίλιο του 2024 -εκδόθηκε αυτή η αναμενόμενη υπουργική απόφαση- πέρασαν στις πρώτες επιλογές.

Τώρα, ως προς τη συγκεκριμένη ερώτηση για το σχολικό έτος 2022-2023 είχατε εκδώσει εσείς η ίδια, κυρία Υφυπουργέ, την υπ’ αριθμόν 55111/ΓΔ4/17-5-2023 εγκύκλιο, σύμφωνα με την οποία δεν προσμετρώνται, δικαιολογούνται δηλαδή, οι απουσίες που έχουν καταχωριστεί και δεν οφείλονται σε υπαιτιότητα των μαθητών - μαθητριών που φοιτούν σε σχολικές μονάδες πρωτοβάθμιας και δευτεροβάθμιας εκπαίδευσης, αλλά σε αντικειμενικούς λόγους ανωτέρας βίας ή σχολικές αθλητικές δραστηριότητες που διοργανώνονται υπό την εποπτεία και έγκριση του Υπουργείου σας.

Στο 3ο Γενικό Λύκειο Αλεξανδρούπολης μαθήτρια η οποία έπασχε από σοβαρό πρόβλημα υγείας, διαγνώστηκε στις 28 Μαΐου 2023 ότι έπασχε από καλοήθη ενδοκράνιο υπέρταση, εγκεφαλικό ψευδόγκο. Αυτό είχε ως αποτέλεσμα τη χρονική περίοδο, τη σχολική χρονιά, πολλές φορές το παιδί αναγκαζόταν να φύγει από το μάθημα, αλλά δεν μπορούσαν οι γιατροί να διαγνώσουν ακριβώς τι είχε συμβεί και γι’ αυτό δεν προσκόμιζε και δικαιολογητικά. Όταν λοιπόν έσκασε όλο αυτό και έπαθε αυτή τη ζημιά, την οποία σας ανέφερα, και νοσηλεύτηκε στο Νοσοκομείο της Αλεξανδρούπολης η μητέρα της προσκόμισε τα δικαιολογητικά, αλλά δεν μπορούσε να δικαιολογηθούν οι απουσίες, διότι δεν υπήρχε η συγκεκριμένη εγκύκλιος που σας ανέφερα, αλλά δεν μπορούσε να συμπεριληφθεί και στην 79942 υπουργική απόφαση διότι το πρόβλημα υγείας το οποίο υπέστη δεν συμπεριλαμβανόταν στην υπουργική απόφαση και άρα δε μπορούσε να δικαιολογήσει απουσίες. Μιλάμε τώρα για μαθήτρια -γενικά το λέω γιατί είναι κι άλλοι σίγουρα σε όλη την Ελλάδα- για μαθητές οι οποίοι ήταν καλοί, δηλαδή η βαθμολογία τους είναι πολύ καλή, και λόγω του προβλήματος υγείας δεν μπόρεσε να προαχθεί και έμεινε στη Β΄ τάξη λυκείου.

Γι’ αυτό λοιπόν ερωτώ γιατί δεν εκδώσατε την εγκύκλιο για τη σχολική χρονιά πέρσι 2023-2024 και αν προτίθεστε να το πράξετε φέτος για τη σχολική χρονιά 2024-2025 και έστω αν μπορείτε αναδρομικά και για την περσινή χρονιά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Παπαδάκη.

Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα ήθελα να ρωτήσω τον συνάδελφο, κατ’ αρχάς, αν έχει έγγραφη εξουσιοδότηση και στην ερώτηση και στην τοποθέτησή του σήμερα να φωτογραφίζει τη μαθήτρια αυτή, γνωστοποιώντας ταυτόχρονα και το σοβαρό πρόβλημα υγείας που έχει. Εκτιμώ ότι δεν έχετε. Επειδή, λοιπόν, έγγραφη εξουσιοδότηση να γνωστοποιήσετε στο πανελλήνιο ευαίσθητα προσωπικά δεδομένα μαθήτριας δεν έχετε, θα μου επιτρέψετε να σας απαντήσω γενικά και να σας πω και δι’ υμών να ενημερωθεί και η οικογένεια ότι και η διεύθυνση της δευτεροβάθμιας και η περιφερειακή διεύθυνση στην περιοχή, αλλά και το δικό μου γραφείο είναι στη διάθεση των γονέων και κηδεμόνων της κοπέλας να ενημερωθούν για τα προβλήματα τα οποία υπάρχουν, τις δυνατότητες και τα περιθώρια τα οποία έχει. Η αναφορά μου προφανώς δεν θα είναι στο πρόβλημα της κοπέλας, αλλά στο τι ισχύει γενικά.

Σας απαντώ λέγοντας, λοιπόν, ότι το ΄21, το ΄22 και το ΄23 πράγματι υπεγράφησαν οι εγκύκλιοι αυτές που λέτε, διότι υπήρχε πανδημία. Οι λόγοι, λοιπόν, εξέλιπαν μετά, γι’ αυτό και δεν υπεγράφη η σχετική εγκύκλιος. Θα σας πω τι ίσχυε το έτος ΄23 - ΄24 για το οποίο με ρωτάτε. Ίσχυε η με αριθμό 7994.2/2019 υπουργική απόφαση για τις «εγγραφές, μετεγγραφές, φοίτηση και θέματα οργάνωσης της σχολικής ζωής στα σχολεία της δευτεροβάθμιας εκπαίδευσης». Στο άρθρο 24 της απόφασης που ίσχυε τότε περιγράφονται οι περιπτώσεις ασθενειών για τις οποίες με απόφαση του συλλόγου διδασκόντων του σχολείου καταχωρίζονται, αλλά δεν προσμετρώνται οι απουσίες που οφείλονται σε λόγους υγείας των μαθητών και των μαθητριών. Περιγράφονται οι παθήσεις -αιμοκάθαρση, νεοπλασίες, σακχαρώδης διαβήτης- για τις οποίες προσμετρώνται οι απουσίες για τον χαρακτηρισμό της φοίτησης και το διάστημα είναι είκοσι τέσσερις ημέρες για όλο το διδακτικό έτος. Περιλαμβάνονται και περιπτώσεις σοβαρών και επειγόντων περιστατικών που απαιτούν χειρουργική επέμβαση και κατ’ οίκον νοσηλεία ή νοσηλεία σε νοσοκομείο, για τις οποίες επίσης δεν προσμετρώνται οι απουσίες για είκοσι μέρες για όλο το διδακτικό έτος. Η ενημέρωση στη διεύθυνση του σχολείου γίνεται με ευθύνη των γονέων και κηδεμόνων του μαθητή ή της μαθήτριας που πρέπει να καταθέσει αίτηση και πρόσφατη ιατρική γνωμάτευση ή εξιτήριο από δημόσιο νοσοκομείο.

Επίσης, δεν προσμετρώνται απουσίες πέντε εργάσιμων ημερών σε περιόδους έξαρσης εποχικών επιδημιών μετά από υπόδειξη και σχετική ανακοίνωση από επίσημο φορέα του Υπουργείου Υγείας, γι’ αυτό και πέρυσι είχαν εκδοθεί εγκύκλιοι για την ενημέρωση για τις απουσίες των μαθητών λόγω κόβιντ, αλλά και για τις απουσίες των μαθητών και μαθητριών λόγω εποχικών ιογενών αναπνευστικών λοιμώξεων από την 1η Νοεμβρίου 2023 μέχρι την 31η Μαρτίου 2024. Αυτά έγιναν μετά από υποδείξεις και σε στενή συνεργασία με το Υπουργείο Υγείας.

Επίσης, καθορίζονται οι προϋποθέσεις και τα έγγραφα που πρέπει να υποβάλλουν οι γονείς για τους ανήλικους ή οι ίδιοι μαθητές όταν είναι ενήλικοι για να υπαχθεί κάποιος μαθητής στους κατ’ ιδίαν ή κατ’ οίκον διδαχθέντες, δηλαδή είτε να παραμείνει σπίτι και να διδάσκεται είτε η διδασκαλία να γίνεται στο σπίτι με εκπαιδευτικό και δυνητικά με τηλεκπαίδευση, όταν αυτό κρίνεται αναγκαίο και πρόκειται για σοβαρά βραχυχρόνια ή χρόνια προβλήματα υγείας που δεν επιτρέπουν τη φοίτηση και τη μετακίνηση του μαθητή στο σχολείο. Και σε αυτές τις περιπτώσεις οι απουσίες δεν καταχωρίζονται, δεν προσμετρώνται. Η ενημέρωση που έχω γενικώς είναι ότι ανάλογο αίτημα δεν υπήρχε, γι’ αυτό δεν υπήρχε και η σχετική ενημέρωση. Επαναλαμβάνω ότι ανά πάσα στιγμή είτε σε εμένα είτε στις αρμόδιες διευθύνσεις και στην περιφερειακή διεύθυνση μπορούν οι γονείς και οι κηδεμόνες να κάνουν σχετικό αίτημα για να γνωρίζουν τι γίνεται εφ’ εξής.

Απλώς, κύριε συνάδελφε, υπάρχουν και κάποιες περιπτώσεις που ο αριθμός των απουσιών είναι τόσο μεγάλος που δεν επιτρέπει να χαρακτηριστεί η φοίτηση ως επιτυχής και το παιδί να προχωρήσει στην επόμενη χρονιά, γιατί οι απουσίες δεν έχουν τιμωρητικό χαρακτήρα, έχουν παιδαγωγικό. Να θυμίσουμε ότι ίσχυαν και εξακολουθούν να ισχύουν με άλλες προϋποθέσεις οι εκατόν δεκατέσσερις απουσίες. Εάν ένα παιδί δεν παρακολουθήσει στοιχειωδώς ορισμένα μαθήματα, δεν είναι σε θέση να παρακολουθήσει τα μαθήματα της επόμενης χρονιάς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Παπαδάκη, έχετε τον λόγο για τη δευτερολογία σας.

**ΠΑΡΑΣΧΟΣ ΠΑΠΑΔΑΚΗΣ:** Κυρία Υπουργέ, ο Βουλευτής είναι το συγκοινωνούν δοχείο της πολιτείας με το ελληνικό Κοινοβούλιο. Εγώ, λοιπόν, και εξουσιοδότηση έχω και τα έγγραφα της μαθήτριας έχω και δεν ανέφερα ποτέ το όνομα της συγκεκριμένης μαθήτριας, αλλά έχω τη συναίνεση των γονέων για να κάνω αυτή την ερώτηση. Γιατί αυτό το θέμα τέθηκε και στο σχολείο και θα σας προσκομίσω -και έχω και την εξουσιοδότηση να σας προσκομίσω- τα έγγραφα του παιδιού στα Πρακτικά της Βουλής, για να λάβετε γνώση για τα ιατρικά έγγραφα. Άρα, λοιπόν, το ότι δεν έχουμε εξουσιοδότηση… Δεν το βρήκα εγώ αυτό το κορίτσι ή τη μητέρα…

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Έχετε ή δεν έχετε;

**ΠΑΡΑΣΧΟΣ ΠΑΠΑΔΑΚΗΣ**: Έχω φυσικά. Έχω συναίνεση της μητέρας. Αυτή απευθύνθηκε στο γραφείο μου για να λυθεί αυτό το πρόβλημα.

Μάλιστα και εσείς θα έπρεπε να γνωρίζετε ότι στις 12-6-2024 έχει υποβάλλει αίτημα στο Υπουργείο σας η μητέρα του παιδιού για να εκδώσετε την εγκύκλιο. Εγώ δεν τη βρήκα στον δρόμο ή βρήκα τα χαρτιά στον δρόμο και τα έφερα στη Βουλή χωρίς εξουσιοδότηση. Μην τα λέτε αυτά σε μένα. Εννοείται και έχω εξουσιοδότηση για ένα τόσο σοβαρό ζήτημα.

Όπως και εσείς πολύ ορθά αναφέρατε είχατε εκδώσει τότε την εγκύκλιο για τον COVID. Μα, τότε η εγκύκλιος η συγκεκριμένη δεν έλεγε για τον COVID, έλεγε για λόγους ανωτέρας βίας. Για τον COVID υπάρχουν άλλες υπουργικές αποφάσεις που συνεχίζουν να ισχύουν και ίσχυαν και τότε. Εδώ μιλάμε για εγκύκλιο με δική σας υπογραφή για να αντιμετωπίσει αυτά τα φαινόμενα.

Πείτε μου, λοιπόν, αυτό το κορίτσι πώς θα αντιμετωπίσει, πώς θα βρει το δίκιο του για να προαχθεί, που για λόγους που δεν ευθύνεται αυτό δεν προήχθη και δεν μπορούσε να παρακολουθήσει τα μαθήματα. Σας μιλάω για σοβαρό πρόβλημα υγείας, το οποίο δεν εμπίπτει στην υπουργική απόφαση του άρθρου 2479942/2019, το οποίο αναφέρει μέσα συγκεκριμένες παθήσεις, όπως είναι η αιμοκάθαρση, όπως είναι όταν υποβάλλονται τα παιδιά σε θεραπεία αποδοχής μοσχεύματος, σε σακχαρώδη διαβήτη και άλλες περιπτώσεις. Για αυτή την περίπτωση, τη συγκεκριμένη, που είναι πάρα πολύ σοβαρή, όπως και για άλλες περιπτώσεις άλλων παιδιών, άλλων παθήσεων, τίποτα δεν αναφέρεται εδώ μέσα. Υπάρχει κενό νόμου. Δηλαδή, για ένα παιδί το οποίο –μακριά- κάνει χημειοθεραπεία δεν δικαιολογούνται οι απουσίες; Δεν αναφέρονται στην υπουργική απόφαση. Δεν είναι ένα κενό νόμου το οποίο πρέπει να το δείτε;

Εκεί, λοιπόν, έρχεται ευλόγως η δικιά σας η εγκύκλιος για να αντιμετωπίσει και να θεραπεύσει αυτά τα φαινόμενα ανωτέρας βίας, που δεν μπορούσαν με άλλον τρόπο να θεραπευτούν, ώστε να μπορέσουν τα παιδιά που δεν ευθύνονταν να παρακολουθήσουν τα μαθήματα.

Και δεν είναι το θέμα να με πάρει τηλέφωνο. Ο Βουλευτής τι κάνει εδώ; Πιστεύετε ότι ο γονέας θα πάρει τηλέφωνο το Υπουργείο και θα επικοινωνήσει μαζί σας; Στην Ελλάδα βρισκόμαστε. Δεν σηκώνει και κανένας τα τηλέφωνα στα Υπουργεία. Νομίζετε ότι θα βγάλει άκρη; Μην τα λέμε για να τα λέμε τώρα, για να μας γράφει η τηλεόραση. Ο Βουλευτής γι’ αυτό είναι. Θεσμικά μου υποβάλανε τα έγγραφα και ήρθα εδώ να πάρω την απάντησή σας. Όμως, δεν είναι αυτό απάντηση που μου λέτε ότι εξουσιοδότηση δεν έχεις και πείτε τους να με πάρουν τηλέφωνο.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Προφανώς, δεν με κατάλαβε ο συνάδελφος. Εγώ δεν είπα ότι δεν σας ενημέρωσαν για το πρόβλημα. Σας είπα εάν εκείνος που σας ενημέρωσε ή εκείνοι που σας ενημέρωσαν γνώριζαν ότι θα γίνει πανελληνίως γνωστό, θα φωτογραφηθεί το παιδί και το πρόβλημα υγείας το οποίο έχει. Εκτιμώ ότι δεν αντελήφθησαν ότι περί αυτού επρόκειτο.

Δεύτερον, εάν είναι ανοιχτά ή κλειστά τα Υπουργεία τώρα, είναι ένα θέμα το οποίο δεν θα το εξετάσουμε αυτή τη στιγμή. Δεν θέλει να έρθει στο Υπουργείο; Καλά κάνει και δεν θέλει, υπάρχει η διεύθυνση δευτεροβάθμιας, υπάρχει η περιφερειακή διεύθυνση, στην οποία θέλω να σας ενημερώσω ότι οι γονείς και οι κηδεμόνες πήγαν πάρα πολύ αργά. Εάν είχαν πάει νωρίτερα, θα διαπίστωναν ότι δεν υπάρχει κανένα κενό νόμου, όπως εσείς υπαινιχθήκατε.

Αντίθετα, υπάρχουν προβλέψεις και για κατ’ οίκον διδασκαλία και για κατ’ ιδίαν διδαχθέντες. Θα ήταν γνωστά αυτά σε εκείνους που ενδιαφέρονται -και δεν υπαινίσσομαι ότι δεν ενδιαφέρονται οι γονείς- και το παιδί δεν θα έχανε τη χρονιά του και θα είχε διδαχθεί και θα ήταν ουσιαστική και η δική του διδασκαλία και την επόμενη χρονιά. Γιατί τώρα, λόγω του αριθμού των απουσιών, υπάρχουν παιδιά τα οποία δεν μπορούν να πάνε στην επόμενη τάξη.

Ο λόγος για τον οποίο δεν βγήκε η εγκύκλιος σας είπα ότι ήταν η πανδημία. Επειδή είπατε ότι απευθύνθηκε στο Υπουργείο, στο Υπουργείο με τις κλειστές πόρτες, στο Υπουργείο που δεν θα τολμούσε ποτέ να απευθυνθεί γονέας ή κηδεμόνας, απευθύνθηκε και πήρε και έγγραφη απάντηση στις 27-6-2024 μετά από την ολοκλήρωση της χρονιάς, όταν δεν υπήρχε κανένα περιθώριο ορθής ενημέρωσης ή δράσεων από την πλευρά των γονέων και κηδεμόνων ή υπόδειξης από τη διεύθυνση του Υπουργείου και ενημέρωσε ότι ο σύλλογος διδασκόντων αποφασίζει για τον χαρακτηρισμό της φοίτησης ως επαρκούς ή ανεπαρκούς, για τη μη προσμέτρηση των απουσιών και την απόφαση αυτή τη λαμβάνει κατά την ισχύουσα νομοθεσία και ορθά την έλαβε.

Λοιπόν, για να μην κουράζουμε το Σώμα, στη διάθεση των ενδιαφερομένων γονέων και κηδεμόνων είναι πάντοτε η διεύθυνση. Εάν το είχαν πράξει έγκαιρα, θα είχαν πάρει έγκαιρη απάντηση, θα είχε αντιμετωπιστεί η έλλειψη δυνατότητας του παιδιού να παρακολουθήσει τα μαθήματα στην τάξη, θα είχε αποφύγει την απώλεια της σχολικής χρονιάς. Εύχομαι και ελπίζω να το κάνει τώρα. Με ή χωρίς τη δική σας βοήθεια ή συμπαράσταση να ξέρετε ότι είναι ανοιχτές και οι πόρτες της διεύθυνσης δευτεροβάθμιας και οι πόρτες της περιφερειακής διευθύντριας και εννοείται και οι δικές μας. Αυτό δεν αποκλείει και εσάς από την ενημέρωση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Υπουργέ.

Θα συζητηθεί τώρα η τέταρτη με αριθμό 44/10-10-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Σπαρτιάτες» κ. Αθανασίου Χαλκιά, προς τον Υπουργό Παιδείας, Θρησκευμάτων και Αθλητισμού, με θέμα: «Χωρίς στεγαστικό επίδομα και με απειλή διαγραφής χιλιάδες φοιτητές του Πανεπιστημίου Δυτικής Αττικής (ΠΑΔΑ)».

Ορίστε, κύριε Χαλκιά, έχετε τον λόγο για την πρωτολογία σας για δύο λεπτά.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Καλημέρα σε όλους.

Κυρία Υπουργέ, με το τέλος της επαναληπτικής εξεταστικής περιόδου στα πανεπιστήμια της χώρας και τη δημοσίευση των βαθμολογιών στα εξεταζόμενα μαθήματα, πολλοί φοιτητές και φοιτήτριες του Πανεπιστημίου Δυτικής Αττικής επικοινώνησαν μαζί μου και μου έθεσαν τους προβληματισμούς τους αναφορικά με την παροχή του φοιτητικού στεγαστικού επιδόματος, αλλά και την επικείμενη εφαρμογή των διατάξεων του ν.4957/2022 περί διαγραφής φοιτητών που ξεπερνούν το ανώτατο χρονικό όριο φοίτησης.

Παρ’ όλο που ο ως άνω νόμος στοχεύει στην παύση του φαινομένου των «αιωνίων» φοιτητών, δημιουργούνται σοβαρά προβλήματα όταν η συνέχιση της φοιτητικής ιδιότητας δεν οφείλεται σε υπαιτιότητα των φοιτητών, αλλά ορισμένων καθηγητών που, με προφανείς σαδιστικές τάσεις, εγκλωβίζουν τους φοιτητές στα τμήματα φοίτησής τους.

Χαρακτηριστικό παράδειγμα αποτελεί μάθημα του τμήματος Μηχανικών Πληροφορικής του Πανεπιστημίου Δυτικής Αττικής, μάθημα τρίτου εξαμήνου, το οποίο συγκέντρωσε τον Ιούνιο χίλιους πεντακόσιους δεκαεννέα εγγεγραμμένους φοιτητές, ενώ μετά από την επαναληπτική εξεταστική του Σεπτεμβρίου ο αριθμός μειώθηκε σε χίλιους πεντακόσιους δεκατέσσερις. Μόλις πέντε άτομα εξετάστηκαν επιτυχώς στο μάθημα, όταν κάθε έτος εισέρχονται στο εν λόγω τμήμα διακόσιοι εξήντα τρεις νέοι φοιτητές.

Επομένως, είναι εύκολο να υπολογίσει κάποιος ότι το συγκεκριμένο μάθημα χρωστούν σχεδόν έξι σειρές εισακτέων και μάλιστα, σε ένα τμήμα του οποίου οι απόφοιτοι είναι απαραίτητοι στην αγορά εργασίας. Ο ίδιος ο κ. Πιερρακάκης έχει τονίσει ότι στην Ελλάδα υπάρχει ανάγκη για δεκαέξι χιλιάδες αποφοίτους Πληροφορικής ετησίως, ενώ τα πανεπιστήμια παράγουν μόλις τους μισούς. Προφανώς, υπάρχει πρόβλημα με τον καθηγητή που διδάσκει το συγκεκριμένο μάθημα και όχι με τους φοιτητές!

Πέραν της απειλής διαγραφής τους από το μητρώο φοιτητών, οι εν λόγω φοιτητές δεν μπορούν να λάβουν το φοιτητικό στεγαστικό επίδομα, αφού βάσει της κοινής υπουργικής απόφασης 140872/Ζ1, προκειμένου να λάβει ένας φοιτητής το συγκεκριμένο επίδομα, θα πρέπει, πρώτον, να έχει εξεταστεί επιτυχώς τουλάχιστον στα μισά μαθήματα του προηγούμενου ακαδημαϊκού έτους και, δεύτερον, να μην έχει ξεπεράσει τη διάρκεια φοίτησης με βάση το πρόγραμμα σπουδών. Παρόμοια προβλήματα συναντάμε σε όλα σχεδόν τα πανεπιστήμια της χώρας μας.

Ερωτάται ο αρμόδιος Υπουργός:

Πρώτον, είναι απόλυτα κατανοητό ότι τα ΑΕΙ της Ελλάδας είναι αυτοδιοικούμενα, αλλά όταν το Υπουργείο σας νομοθετεί για θέματα που αφορούν σε φοιτητές και ειδικά στην ολοκλήρωση των σπουδών τους και στις κοινωνικές παροχές προς αυτούς, δεν θα έπρεπε να λαμβάνονται υπ’ όψιν αυτά τα απαράδεκτα, αλλά υπαρκτά φαινόμενα;

Δεύτερον, σε ποιες ενέργειες θα προβείτε, προκειμένου να απομακρυνθούν τέτοιου τύπου καθηγητές από την τριτοβάθμια εκπαίδευση, ειδικά από τη στιγμή που οι διοικήσεις των αντίστοιχων πανεπιστημίων δεν το πράττουν;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Πράγματι, κύριε συνάδελφε, τα ΑΕΙ είναι νομικά πρόσωπα δημοσίου δικαίου και είναι πλήρως αυτοδιοικούμενα και βεβαίως, το Υπουργείο ασκεί εποπτεία. Αυτό είναι, τίποτα περισσότερο.

Για το θέμα που θίγετε στην ερώτησή σας, ο ν.4957/2022 και συγκεκριμένα το άρθρο 65, παράγραφος 5 ορίζει ότι αν ένας φοιτητής αποτύχει περισσότερες από τρεις φορές στο ίδιο μάθημα, μπορεί να ζητήσει με αίτησή του προς τον πρόεδρο του τμήματος να αξιολογηθεί από τριμελή επιτροπή. Αυτή αποτελείται από το διδακτικό προσωπικό του ίδιου ή άλλου τμήματος του ΑΕΙ που έχει το ίδιο ή συναφές γνωστικό αντικείμενο με το μάθημα που εξετάζεται, στην οποία δεν συμμετέχει ο διδάσκων του μαθήματος. Εάν δεν ορίσει ο πρόεδρος του τμήματος τα μέλη της επιτροπής μέσα σε έναν μήνα από την υποβολή της αίτησης, ο φοιτητής μπορεί να ορίσει τον ορισμό τους από τον κοσμήτορα της σχολής ή αν πρόκειται για σχολή που έχει μόνον ένα τμήμα από τον πρύτανη του ιδρύματος. Εάν παρ’ όλα αυτά δεν οριστεί η επιτροπή μέσα σε εξήντα ημέρες από την υποβολή του αιτήματος, ο φοιτητής την αίτησή του την υποβάλλει στο Υπουργείο Παιδείας, Θρησκευμάτων και Αθλητισμού που ελέγχει τον πρύτανη για τη μη υλοποίηση του αιτήματος. Η αξιολόγηση από την τριμελή επιτροπή πραγματοποιείται οπωσδήποτε και οποτεδήποτε εντός του ακαδημαϊκού έτους.

Άρα, λοιπόν, υπάρχουν τα οριζόμενα από τον νομοθέτη και δεν υπάρχει θέμα να πάρουμε καινούργια μέτρα γιατί ήδη έχει ρυθμιστεί το θέμα για έναν καθηγητή που κόβει τους μαθητές των μαθημάτων του.

Θέλω να σας πω, όμως, κάτι το οποίο έχει ενδιαφέρον: Καμμία αναφορά σχετική δεν υπάρχει στο Υπουργείο μας και καμμία ενημέρωση δεν έχει γίνει στην αρμόδια υπηρεσία.

Λέτε, επίσης, στο ερώτημά σας ότι σε μάθημα του τρίτου εξαμήνου του τμήματος Πληροφορικής και Υπολογιστών του ΠΑΔΑ ήταν εγγεγραμμένοι χίλιοι πεντακόσιοι δεκαεννέα φοιτητές και ο αριθμός στην επαναληπτική εξέταση του Σεπτεμβρίου είναι χίλιοι πεντακόσιοι δεκατέσσερις, δηλαδή πέρασαν μόλις πέντε παιδιά, σωστά;

**ΑΘΑΝΑΣΙΟΣ ΧΑΛΚΙΑΣ:** Σωστά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θέλω να σας πω ότι μόνο το φοιτητολόγιο είναι η έγκυρη πηγή άντλησης φοιτητικών στοιχείων.

Στα έξι προπτυχιακά μαθήματα του τρίτου εξαμήνου για το τμήμα για το οποίο μας ρωτάτε, κύριε συνάδελφε, τα ποσοστά επιτυχίας των φοιτητών είναι εξαιρετικά υψηλά. Ο μέσος όρος είναι σχεδόν 60% και στην εξεταστική περίοδο του Ιούνιου του 2024 και στην εξεταστική περίοδο του Σεπτεμβρίου του 2024. Και θα καταθέσω και το σχετικό έγγραφο στα Πρακτικά για να έχετε και εσείς ενημέρωση.

Σε ό,τι αφορά στο στεγαστικό επίδομα για το οποίο επίσης μας ρωτάτε, εκτός από οικονομικά κριτήρια, προφανώς, λαμβάνονται υπ’ όψιν και ακαδημαϊκά. Πρέπει ο φοιτητής που δικαιούται ή που αιτείται να πάρει στεγαστικό επίδομα να έχει περάσει τα μισά μαθήματα του προηγούμενου ακαδημαϊκού έτους.

Στην περίπτωση που αναφέρετε μου λέτε ότι ο μαθητής δεν έχει περάσει ένα μάθημα. Τα μαθήματα, λοιπόν, για τα οποία πρέπει να έχει επιτυχές αποτέλεσμα ήταν συνολικά δεκατρία και πρέπει να έχει προβιβάσιμο βαθμό στα επτά εξ αυτών. Άρα, η αποτυχία του σε ένα μάθημα από μόνη της δεν τον αποκλείει από το να πάρει το στεγαστικό επίδομα και μάλιστα, για να πληρωθούν αυτές οι προϋποθέσεις δεν λαμβάνουμε μόνο υπ’ όψιν την εξεταστική περίοδο του Ιουνίου, λαμβάνουμε και του Ιανουαρίου και του Σεπτεμβρίου. Άρα, υπάρχει αυτή η ευχέρεια. Του λείπει, λοιπόν, ο προβιβάσιμος βαθμός σε επτά μαθήματα και όχι σε ένα. Παρακαλώ να κατατεθούν στα Πρακτικά τα στοιχεία τα οποία ο συνάδελφος ζητεί και πρέπει να τον ενημερώσουμε.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κυρία Υπουργέ.

Ορίστε, κύριε Χαλκιά, έχετε τον λόγο για τη δευτερολογία σας.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Όσον αφορά στη διαδικασία επαναξιολόγησης που αναφέρατε -και ορθώς αναφέρατε- υπάρχει μία διαδικασία, απλώς να σας αναφέρω το εξής, ότι στα γραπτά των φοιτητών μας, τα στοιχεία τους, όταν ζητούν επαναξιολόγηση, είναι ορατά. Άρα, μπορεί ο καθηγητής που κόβει αυτά τα παιδιά από το μάθημα να ξέρει ποιοι έχουν αιτηθεί. Γίνεται από καθηγητή του ίδιου τμήματος και δυστυχώς, έχει παρατηρηθεί το φαινόμενο λόγω συναδελφικότητας να μην αλλάζει η βαθμολογία του πρώτου εξεταστή. Γι’ αυτό θα προτείναμε -αν θέλετε να το δει το Υπουργείο σας- αυτά τα γραπτά να πηγαίνουν σε άλλο πανεπιστήμιο ίδιου τμήματος με ίδιο αντικείμενο και να είναι όπως είναι στις πανελλήνιες, να κρύβονται δηλαδή τα στοιχεία του φοιτητή, για να υπάρχει το αδιάβλητο της διαδικασίας.

Επίσης, τι γίνεται; Δεν κόβεται το φοιτητικό επίδομα; Μου αναφέρατε ότι όταν περνάει πάνω από τα επτά μαθήματα, παίρνει κανονικά. Αν κοπεί σε ένα, δεν έχει πρόβλημα και το παίρνει. Όταν, όμως, είναι στο τελευταίο ή στο προτελευταίο έτος -γιατί εδώ μιλάμε για ένα μάθημα το οποίο ήταν στο τρίτο εξάμηνο- όταν είναι στο τρίτο έτος, δηλαδή είναι στο έκτο εξάμηνο ο μαθητής και χρωστάει αυτό το μάθημα, δεν κόβεται το φοιτητικό επίδομα;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Παρέλειψα να επαινέσω τον συνάδελφο για την ευαισθησία να μη φωτογραφίσει τον φοιτητή για τον οποίον μιλά, κάτι που δεν έκανε ο προηγούμενος συνάδελφος καίτοι δεν είχε εξουσιοδότηση.

Θα σας πω για την πληρότητα της συζήτησης, λοιπόν, ότι τα μέλη του ΔΕΠ υπάγονται σε ειδικό πειθαρχικό δίκαιο, το οποίο είναι νομοθετημένο και μεταξύ των άλλων αποσκοπεί το πειθαρχικό δίκαιο αυτό στη διασφάλιση και τη διαφύλαξη του κύρους του δημοσίου λειτουργήματος που επιτελούν. Αυτό, άλλωστε, είναι και συνταγματική μας υποχρέωση. Και εκεί γίνεται και ενδεικτική απαρίθμηση πειθαρχικών παραπτωμάτων, όπως είναι η παραβίαση της αρχής της αμεροληψίας έναντι των φοιτητών. Οι πρυτάνεις, οι οποίοι πειθαρχικά προΐστανται και τους ελέγχουν, έχουν τη δυνατότητα να διερευνήσουν σχετικές καταγγελίες όπως αυτές που υπαινιχθήκατε και επίσης, εποπτεία ασκεί και ο Υπουργός Παιδείας, Θρησκευμάτων και Αθλητισμού και μπορεί -αν συντρέχουν, βεβαίως, οι προϋποθέσεις- να λάβει το διοικητικό μέτρο της αποχής από την άσκηση καθηκόντων, όταν, όπως είπα, υπάρχουν οι συγκεκριμένες προϋποθέσεις και πληρούνται.

Τώρα σε ό,τι αφορά στο στεγαστικό επίδομα, θα σας πω ότι το στεγαστικό επίδομα των φοιτητών και καθιερώθηκε από την Κυβέρνηση του Κυριάκου Μητσοτάκη και αυξήθηκε, από 1.500 ευρώ και 2.000 ευρώ σε περίπτωση συγκατοίκησης για το έτος 2024-2025 υπάρχει νέα αύξηση για τους φοιτητές των περιφερειακών πανεπιστημίων, εκτός Αττικής και Θεσσαλονίκης δηλαδή, από 1.500 στα 2.000 ευρώ ετησίως και από τα 2.000 ευρώ στα 2.500 ευρώ σε περίπτωση συγκατοίκησης.

Τώρα, όμως, υπάρχει και η προϋπόθεση της ανώτατης φοίτησης. Μου δίνετε την ευκαιρία να θυμίσω ότι αν το πρόγραμμα των σπουδών έχει ελάχιστη διάρκεια οκτώ ακαδημαϊκά εξάμηνα, η ανώτατη διάρκεια φοίτησης είναι αυτός ο χρόνος προσαυξημένος κατά τέσσερα ακαδημαϊκά εξάμηνα, το ν+2 που λέμε. Σε πρόγραμμα σπουδών που ο ελάχιστος χρόνος υπερβαίνει τα οκτώ ακαδημαϊκά εξάμηνα, η ανώτατη διάρκεια φοίτησης είναι ο ελάχιστος χρόνος σπουδών προσαυξημένος κατά έξι ακαδημαϊκά εξάμηνα. Μετά από τη συμπλήρωση της ανώτατης φοίτησης βγαίνει η πράξη διαγραφής. Υπάρχουν βέβαια και οι πρόνοιες για σοβαρούς λόγους υγείας του ιδίου του φοιτητή ή συγγενών του, η δυνατότητα μερικής φοίτησης για εργαζόμενους, για φοιτητές με αναπηρίες, για φοιτητές αθλητές, το περιθώριο διακοπής φοίτησης από ένα εξάμηνο μέχρι δύο έτη και υπάρχουν και ειδικότερες διαβαθμίσεις -δεν θα κουράσω τώρα το Σώμα- για εκείνους που ήδη φοιτούσαν όταν εφαρμόστηκε ο νόμος και οι προϋποθέσεις με τις οποίες υπάρχει προσαύξηση. Προσαύξηση ν+2 ή ν+3 δεν υπάρχει για εκείνους που ήταν ήδη «αιώνιοι» φοιτητές όταν ψηφίστηκε ο νόμος. Για όλους τους υπόλοιπους υπάρχει η ανάλογη ρύθμιση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Θα συζητηθεί η πρώτη με αριθμό 57/14-10-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να καλυφθούν άμεσα όλα τα κενά σε εκπαιδευτικούς στην πρωτοβάθμια και τη δευτεροβάθμια εκπαίδευση».

Ορίστε, κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, βρισκόμαστε στα μέσα του Οκτώβρη -16 έχει ο μήνας σήμερα- και σε πολλά σχολεία σε όλη τη χώρα λείπουν εκπαιδευτικοί αυτή τη στιγμή που μιλάμε. Είναι χιλιάδες τα κενά και στην πρωτοβάθμια και στη δευτεροβάθμια εκπαίδευση.

Βεβαίως το Υπουργείο σας πριν από μερικούς μήνες είχε προβεί σε ορισμένες διακηρύξεις μεγαλόστομες -θα τις χαρακτήριζα- για το περί νέου συστήματος αποτύπωσης και κάλυψης των κενών. Προφανώς και αυτό το σύστημα το σάρωσε η πραγματικότητα, η οποία λέει ότι υπάρχουν πάρα πολλά κενά αυτή τη στιγμή που μιλάμε, για να μη σας πω ότι τις πρώτες δύο εβδομάδες λειτουργίας των σχολείων είχαν χαθεί πάνω από τετρακόσιες χιλιάδες ώρες μαθήματος.

Σύμφωνα με το σχέδιο του νέου συστήματος αποτύπωσης των κενών, προχωρήσατε είτε σε συγχωνεύσεις είτε σε καταργήσεις τμημάτων. Τελικά, αυτό ήταν το νέο σχέδιο της αποτύπωσης των κενών.

Έχω να σας πω εδώ ένα χαρακτηριστικό παράδειγμα του μέχρι ποιου σημείου μπορεί να οδηγηθούν τα πράγματα. Αναφέρομαι στο 3ο Δημοτικό Σχολείο της Ελευσίνας στην Γ΄ δημοτικού -μικρά παιδιά δηλαδή- όπου αυτό το τμήμα έχει είκοσι επτά μαθητές και τι κάνει το Υπουργείο; Αντί να «σπάσει» αυτό το τμήμα στα δύο και να γίνει ένα τμήμα με δεκατρείς μαθητές και ένα με δεκατέσσερις μαθητές, καλεί δύο μαθητές να φύγουν από το σχολείο, προκειμένου να πάει το τμήμα στα είκοσι πέντε παιδιά, όπως ορίζει ο νόμος, έτσι ώστε να μην προσληφθεί ένας επιπλέον εκπαιδευτικός.

Το ζήτημα είναι, όμως, κύριε Πρόεδρε, ότι σε αυτό το τμήμα υπάρχουν και δύο παιδιά με παράλληλη στήριξη και ένα παιδί που βρίσκεται σε τμήμα ένταξης. Είναι πολύ χαρακτηριστικό το παράδειγμα. Σύμφωνα με τους νόμους που ισχύουν, θα έπρεπε για κάθε ένα τέτοιο παιδί να μειώνονται κατά τρεις ή τέσσερις οι μαθητές σε κάθε τμήμα. Τίποτε από αυτά δεν γίνεται. Οι γονείς αρνούνται -και πολύ καλά κάνουν- να πάρουν τα παιδιά τους από το σχολείο, γιατί φανταστείτε σε αυτή την ηλικία ένα παιδί να αλλάζει ξαφνικά σχολικό περιβάλλον.

Όπως είπαμε, είναι χιλιάδες τα κενά, τα δίνουν οι ίδιες οι διευθύνσεις, αφήστε που και το σύστημα με το οποίο υπολογίζετε τα κενά δεν αποτυπώνει επακριβώς την πραγματικότητα.

Σας ρωτάμε, λοιπόν, για να μη μακρηγορώ –θα δώσω περισσότερα στοιχεία στη δευτερολογία- τι θα κάνετε έτσι ώστε άμεσα, κυρία Υπουργέ, να καλυφθούν αυτά τα κενά με την προκήρυξη της τρίτης φάσης των προσλήψεων των αναπληρωτών, να μονιμοποιηθούν όλοι οι συμβασιούχοι, επιτέλους –κάθε χρόνο τους προσλαμβάνουμε, τους απολύουμε και ξανά τα ίδια και τα ίδια- και να ανακληθούν, βεβαίως, όλες οι αποφάσεις συγχωνεύσεων και καταργήσεων τμημάτων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα θυμίσω στον συνάδελφο αυτό που επανειλημμένα λέμε εδώ για τους σχεδόν σαράντα χιλιάδες μόνιμους διορισμούς μετά από δεκαετίες αδιοριστίας και πρώτη φορά μόνιμους διορισμούς στην ειδική αγωγή. Επειδή είστε και εκπαιδευτικός και έχετε και ενδιαφέρον για την εκπαίδευση αντιλαμβάνεστε πόσο ευαίσθητο και σημαντικό είναι αυτό. Θα πω, λοιπόν, εν τάχει ότι είχαν διοριστεί δεκαοκτώ χιλιάδες τετρακόσιοι τρεις στην πρωτοβάθμια εκπαίδευση, δύο χιλιάδες τετρακόσιοι τριάντα στην ειδική αγωγή και δεκαπέντε χιλιάδες εξακόσιοι εβδομήντα τρεις στη γενική εκπαίδευση, δεκαεπτά χιλιάδες τετρακόσιοι πενήντα δύο στη δευτεροβάθμια εκπαίδευση εκ των οποίων οι τρεις χιλιάδες στην ειδική αγωγή και εκπαίδευση. Να μην αναφέρω όλα τα νούμερα. Προστέθηκαν σε αυτούς τους σχεδόν τριάντα χιλιάδες διορισμούς, δέκα χιλιάδες μόνιμοι διορισμοί οι οποίοι έγιναν φέτος που κάλυψαν τετραπλάσιες ανάγκες στην πρωτοβάθμια και δευτεροβάθμια εκπαίδευση από ό,τι πέρυσι, οκταπλάσιες θέσεις ειδικού εκπαιδευτικού και βοηθητικού προσωπικού από τις προηγούμενες χρονιές και όχι μόνο σε θέσεις ψυχολόγων και κοινωνικών λειτουργών και καλύφθηκαν πενταπλάσιες σε σχέση με πέρυσι θέσεις ειδικοτήτων στην πρωτοβάθμια εκπαίδευση. Μάλιστα, ήταν νεοσυσταθείσες οργανικές θέσεις. Δεν ήταν μόνο κάλυψη των παλιών θέσεων. Για πρώτη φορά υπάρχουν εκπαιδευτικοί στη Γαύδο, αυτόνομη τάξη του γυμνασίου.

Θα πρέπει να σημειωθεί, αυτό που ξέρετε πολύ καλά, ότι πάντοτε υπάρχουν έκτακτες εκπαιδευτικές ανάγκες άλλες φορές για λόγο σοβαρό αλλά ευχάριστο, όπως είναι η εγκυμοσύνη, άλλες φορές για λόγους ασθένειας. Άρα, λοιπόν, τα κενά υπάρχουν. Θα υπάρχουν πάντοτε σε μια ζωντανή διαδικασία όπως είναι η εκπαίδευση και γι’ αυτό προσλαμβάνονται οι αναπληρωτές: Τριάντα δύο χιλιάδες αναπληρωτές εκπαιδευτικοί μέχρι τώρα, κύριε συνάδελφε, είκοσι δύο χιλιάδες οκτακόσιοι πενήντα στην πρωτοβάθμια, εννέα χιλιάδες εκατόν πέντε στη δευτεροβάθμια και πέντε χιλιάδες επτακόσιοι ένας αναπληρωτές μέλη ειδικού και εκπαιδευτικού προσωπικού, σύνολο τριάντα επτά χιλιάδες επτακόσιοι ένας αναπληρωτές.

Στη δεύτερη φάση πρόσληψης αναπληρωτών υπήρξε έλλειψη ενδιαφέροντος από τους εντεταγμένους στους πίνακες του ΑΣΕΠ υποψήφιους εκπαιδευτικούς και δεν κατέστη δυνατόν, κύριε συνάδελφε, να καλυφθούν τετρακόσιες ογδόντα τρεις κενές θέσεις στη γενική εκπαίδευση και στις δομές της ειδικής αγωγής και εκπαίδευσης. Δηλαδή, ενώ υπήρχαν πιστώσεις για σχεδόν δέκα χιλιάδες διορισμούς πραγματοποιήθηκαν οκτώ χιλιάδες επτακόσιοι εξήντα τρεις. Για τις υπόλοιπες θέσεις δεν βρέθηκαν υποψήφιοι. Από αυτές τις θέσεις τριακόσιες πενήτνα αφορούσαν σε δασκάλους γενικής εκπαίδευσης και ειδικής αγωγής. Θα κινηθεί, λοιπόν, για την πλήρωση των κενών αυτών η διαδικασία έκδοσης ειδικής προκήρυξης κάλυψης κενών σε σχολικές μονάδες. Για τα μέλη του ειδικού εκπαιδευτικού και βοηθητικού προσωπικού τρέχει ήδη ειδική προκήρυξη για τριακόσια εξήντα πέντε κενά νοσηλευτών και εργασιοθεραπευτών. Έχουν ήδη καλυφθεί εκατόν εξήντα δύο θέσεις. Για τις υπόλοιπες, κύριε συνάδελφε, δεν βρέθηκε κανένας υποψήφιος. Γι’ αυτό θα εξετάσουμε στο προσεχές διάστημα -πάρα πολύ σύντομα- τη δυνατότητα έκδοσης και τοπικής πρόσκλησης για να καλυφθούν οι υπόλοιπες ανάγκες, όπως καταγράφονται από το Υπουργείο, όπως ανταποκρινόμαστε με την ταχύτερη δυνατή διαδικασία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Δελή. Έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Πριν από έναν χρόνο περίπου ο Υπουργός Παιδείας. κ. Πιερρακάκης, είχε εξαγγείλει αυτό το νέο σύστημα αποτύπωσης των κενών και το είχε ονομάσει, μάλιστα, και ως μια προσπάθεια εξορθολογισμού. Και μιας και μιλάμε για τον κ. Πιερρακάκη, τον Υπουργό Παιδείας, πιο πολλές φορές τον βλέπουμε στα κανάλια παρά εδώ στη Βουλή. Ειδικά στον κοινοβουλευτικό έλεγχο δεν έχει πατήσει ποτέ το πόδι του. Οφείλουμε να το πούμε αυτό.

Συνεχίζω, λοιπόν, και λέω ότι ο πραγματικός λόγος αυτού του περιβόητου σχεδίου του εξορθολογισμού νομίζω αποκαλύφθηκε και δεν ήταν άλλος από τον περιορισμό του κόστους στην εκπαίδευση μέσω των καταργήσεων και των συγχωνεύσεων των τμημάτων. Επιχειρήθηκαν πάρα πολλές συγχωνεύσεις. Αρκετές αποκρούστηκαν από γονείς και εκπαιδευτικούς που κινητοποιήθηκαν και πολύ καλά έκαναν.

Σας είπα και στην πρωτολογία, κυρία Υπουργέ, ότι τα κενά δεν φαίνονται. Για παράδειγμα τα κενά στην παράλληλη στήριξη δεν αποτυπώνονται, δεν ανακοινώνονται. Έτσι δεν είναι; Ανακοινώνονται μονάχα τα κενά των εκπαιδευτικών των τμημάτων. Κι, όμως, αυτά τα κενά είναι πάρα πολλά και είναι ακριβώς αυτά τα περισσότερα τμήματα που έχουν ελλείψεις. Υπάρχουν, βεβαίως, κενά και σε εκπαιδευτικούς τάξης. Είναι εκατοντάδες. Να μην πω κάποιο συγκεκριμένο αριθμό.

Απαντήσατε και μιλήσατε για τους διορισμούς, μιλήσατε για έκτακτες εκπαιδευτικές ανάγκες οι οποίες δικαιολογούν τις προσλήψεις των αναπληρωτών. Θα συμφωνήσω μαζί σας. Μονάχα που, κυρία Υπουργέ, θα ήθελα να συνεννοηθούμε: Δεν μπορεί να είναι σαράντα χιλιάδες αυτές οι έκτακτες εκπαιδευτικές ανάγκες. Να είναι ορισμένες εκατοντάδες ναι, αλλά σαράντα χιλιάδες και κάθε χρόνο πενήντα χιλιάδες, με συγχωρείτε, αλλά αυτές είναι μόνιμες εκπαιδευτικές ανάγκες και μόνο έκτακτες δεν είναι. Και οι διορισμοί, βεβαίως, υπολείπονται των αναγκών.

Για να διορίζετε -όπως είπατε, θα συμφωνήσω με τον αριθμό- τριάντα επτά χιλιάδες και δέκα χιλιάδες που πήρατε τα τελευταία τέσσερα χρόνια, αλλά, όμως, πέρυσι προσλάβατε πενήντα δύο χιλιάδες αναπληρωτές, βάλτε και τις τεσσεράμισι χιλιάδες των εκπαιδευτικών που βγήκαν στη σύνταξη γίνονται περίπου πενήντα έξι χιλιάδες πεντακόσιοι. Άρα, έχουμε ένα έλλειμα εννέα χιλιάδων εκπαιδευτικών, τουλάχιστον. Αυτά είναι τα κενά και αυτά αποτυπώνονται σήμερα.

Από εκεί και πέρα, νομίζουμε γι’ αυτό που είπατε -και είχε ενδιαφέρον- για την «έλλειψη ενδιαφέροντος των εκπαιδευτικών» όπως ακριβώς είπατε και για το ότι δεν βρέθηκαν οι υποψήφιοι, για το ότι, δηλαδή, έχουν κλείσει οι πίνακες, δεν υπάρχουν εκπαιδευτικοί, θα σας το πούμε, κυρία Υπουργέ: Ανοίξτε τους. Εσείς τους κλείνετε, εσείς μπορείτε και να τους ανοίξετε. Εφαρμόζετε τον νόμο Γαβρόγλου και τον νόμο Κεραμέως, σύμφωνα με τους οποίους οι πίνακες θα παραμείνουν για δύο και τρία χρόνια κλειστοί. Γιατί; Κάθε χρόνο να ανανεώνονται οι πίνακες με τους αποφοίτους, με τους πτυχιούχους των παιδαγωγικών τμημάτων. Δεν θα υπήρχε το παραμικρό πρόβλημα. Υπάρχει λύση, λοιπόν.

Όσο για την έλλειψη ενδιαφέροντος, για σκεφτείτε μήπως αυτό οφείλεται σε κάτι μισθούς αναπληρωτών, μάλλον πρωτοδιοριζόμενων και να το πούμε για να το ακούσουν όλοι. Ο πρωτοδιοριζόμενος εκπαιδευτικός, κυρία Υπουργέ, παίρνει 776 ευρώ τον μήνα και θα τα πάρει όταν πληρωθεί μαζί με τους αναπληρωτές στα μέσα του Νοέμβρη.

Πείτε μου, λοιπόν, τώρα εσείς τι να κάνει με αυτά τα χρήματα σε ένα νησί; Και όχι μόνο στη Σαντορίνη ή στη Ρόδο όπου μπορεί να μη φτάνουν ούτε για το ενοίκιο. Και έρχεστε και μιλάτε μετά για έλλειψη ενδιαφέροντος; Βεβαίως και έχει να κάνει το κόστος της ζωής με το πόσο οι εκπαιδευτικοί ανταποκρίνονται και θαρρώ ότι ανταποκρίνονται και όλα αυτά τα χρόνια το έχουν αποδείξει.

Σε κάθε περίπτωση, κυρία Υπουργέ, κλείνοντας -και να ευχαριστήσω και τον Πρόεδρο για την ανοχή του- έχετε ευθύνη ως Υπουργείο για την ομαλή και ορθή λειτουργία των σχολείων για να μην υπάρχει ούτε ένα κενό. Εκτός κι αν νομίζετε ότι τα σχολεία θα τα λειτουργήσετε με αυτή τη βιομηχανία -και προσέξτε το αυτό- πειθαρχικών διώξεων που έχετε ξεκινήσει ενάντια σε εκπαιδευτικούς που αγωνίζονται ενάντια στις δικές σας αντιεκπαιδευτικές πολιτικές.

Σας καλούμε, έστω και τώρα, να κάνετε όλα εκείνα τα αναγκαία βήματα για να λειτουργήσουν, επιτέλους, τα σχολεία με όλους τους εκπαιδευτικούς που έχουν ανάγκη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, πριν πάρετε τον λόγο, θα ήθελα να πω κάτι.

Πράγματι, επειδή αναφέρθηκε η δυτική Αττική, έχω κάνει και εγώ προσωπικά αναφορά γι’ αυτά τα οποία, πράγματι, δεν καλύφθηκαν, όχι διότι δεν δώσατε, εσείς δώσατε με τις προηγούμενες διαδικασίες δυνατότητα σε εκπαιδευτικούς, αλλά προτίμησαν άλλα μέρη. Δεν ξέρω αν πρέπει, επειγόντως, να επισπευστεί ειδική προκήρυξη για ειδικά μέρη και ένα εξ αυτών είναι η δυτική Αττική, η οποία δεν έχει να βάλει. Πρέπει να κάνετε ειδική προκήρυξη που να λέτε για τη δυτική Αττική -λέω εγώ τώρα- όχι μόνο για τη δυτική Αττική, αλλά και για όσα μέρη παρουσιάζουν αυτή την αδυναμία, όχι από δική σας ευθύνη, αλλά από το γεγονός ότι προτιμούν οι εκπαιδευτικοί να πάνε σε άλλα μέρη τα οποία θεωρούν πιο προσιτά για τον εαυτό τους, πιο κοντά κ.λπ.

Θέλω ειλικρινά, με την αφορμή αυτή -αν και δεν μου επιτρέπετε- να σας παρακαλέσω ιδιαιτέρως και σύντομα να δείτε αυτό το θέμα.

Κυρία Υπουργέ, έχετε τον λόγο για να κλείσετε την επίκαιρη ερώτηση του κ. Δελή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε και σας ευχαριστώ και για τη διαπίστωση ότι πράγματι έχουν γίνει ενέργειες από την πλευρά του Υπουργείου, αλλά αυτό δεν σημαίνει ότι δεν υπάρχουν εκπαιδευτικές ανάγκες. Κανείς δεν πρέπει να το αρνηθεί αυτό και θα έλεγε ψέματα αν το έκανε.

Θέλω να σας πω, κύριε Δελή, κάτι προσωπικό. Κατ’ αρχάς, θέλω να σας πω ότι το να κατηγορείτε τον Υπουργό τον κ. Πιερρακάκη για υπερβολική έκθεση στα μέσα ενημέρωσης, νομίζω δεν χρήζει απάντησης…

**ΙΩΑΝΝΗΣ ΔΕΛΗΣ:** Για απουσία από τη Βουλή τον κατηγορώ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Βγαίνει όταν και όπου χρειάζεται για τα θέματα του Υπουργείου μας.

Θα σας πω και κάτι που με θίγει ευθέως γιατί το έχετε πει κι άλλες φορές. Ο κοινοβουλευτικός έλεγχος απαντάται και από τον Υπουργό και από τους Υφυπουργούς. Το ότι έρχομαι εγώ εδώ δεν απαντώ ούτε για λογαριασμό μου ούτε εν αγνοία του Υπουργού ούτε ερήμην του Υπουργείου. Εάν δεν θεωρούνται επαρκείς οι απαντήσεις μας, λυπούμαι, αλλά θα έχετε να κάνετε με εμένα.

Σε ό,τι αφορά τον αριθμό των μαθητών και για τα «τερατώδη» τμήματα, όπως αναφέρετε στην ερώτησή σας, ο αριθμός των μαθητών ίσχυε σε άλλες περιπτώσεις από το 2013, σε άλλες περιπτώσεις από το 2017, σε άλλες από το 2018 και είναι από τους μικρότερους στην Ευρωπαϊκή Ένωση. Δεν έχει αλλάξει, δεν έχει χειροτερέψει, δεν έχει γίνει καμμία παρέμβαση από εμάς.

Θέλω, επίσης, να σας πω σε ό,τι αφορά τις συγχωνεύσεις των τμημάτων. Οι συγχωνεύσεις των τμημάτων είναι μία άσκηση, κύριε συνάδελφε, που γίνεται κάθε χρόνο. Κάθε χρόνο με εγκύκλιο που βγάζει ο γενικός γραμματέας του Υπουργείου και ο γενικός γραμματέας του Υπουργείου σε συνεργασία με τους συναδέλφους του εκπαιδευτικούς πρωτοβάθμιας, δευτεροβάθμιας και τις περιφερειακές διευθύνσεις, κάνει ακριβώς την καλύτερη δυνατή μεταχείριση και διαχείριση και του ανθρώπινου δυναμικού και προς το συμφέρον των μαθητών.

Θα σας πω, λοιπόν, ότι δεν υπάρχει δογματισμός, δεν υπάρχει καμμία αδιαφορία. Το αντίθετο, υπάρχει προσοχή και ευαισθησία και θα το αποδείξουν τα νούμερα τα οποία τώρα θα σας αναφέρω.

Ολιγομελή τμήματα των ΓΕΛ με υπουργική απόφαση: Το 2022-2023 ήταν δύο χιλιάδες διακόσια είκοσι επτά ολιγομελή τμήματα. Το 2023-2024 ήταν δύο χιλιάδες τριακόσια σαράντα εννέα ολιγομελή τμήματα. Το 2024-2025 είναι δύο χιλιάδες εκατόν ογδόντα έξι ολιγομελή τμήματα. Είναι παρεμφερείς οι αριθμοί. Ολιγομελή τμήματα ΕΠΑΛ που εγκρίθηκαν από τις οικείες περιφερειακές διευθύνσεις εκπαίδευσης: Το 2022-2023 ήταν διακόσια πενήντα εννέα, το 2023-2024 ήταν τριακόσια πενήντα οκτώ, το 2024-2025 είναι τετρακόσια είκοσι τέσσερα.

Κάθε χρόνο με υπουργική απόφαση εκδίδεται η λειτουργία επιπλέον ολιγομελών τμημάτων για κάλυψη βασικών αναγκών σε περιοχές με ειδικές συνθήκες. Έτσι, λοιπόν, το 2022-2023 ήταν χίλια διακόσια πενήντα τέσσερα ολιγομελή τμήματα με υπουργική απόφαση, το 2023-2024 ήταν χίλια τετρακόσια σαράντα οκτώ και το 2024-2025 είναι χίλια τετρακόσια δεκαεννέα. Άρα, είναι παρεμφερή τα τμήματα. Από τους οικείους περιφερειακούς διευθυντές εκπαίδευσης ολιγομελή ΕΠΑΛ: Για το 2022-2023 ήταν χίλια πεντακόσια δεκατρία, για το 2023-2024 ήταν χίλια οκτακόσια έξι και για το 2024-2025 είναι χίλια οκτακόσια σαράντα τρία.

Τελειώνω αναφέροντας, κύριε συνάδελφε, ότι ο αριθμός των τμημάτων πέρυσι ήταν ογδόντα μία χιλιάδες εκατόν δεκατρία και ο μαθητικός πληθυσμός ένα εκατομμύριο τριακόσιοι εβδομήντα τέσσερις μαθητές. Φέτος ο αριθμός των τμημάτων είναι εβδομήντα οκτώ χιλιάδες εννιακόσια τριάντα δύο με μαθητικό πληθυσμό ένα εκατομμύριο τριακόσιες τριάντα επτά χιλιάδες τετρακόσιοι ενενήντα τρεις μαθητές. Ο μέσος όρος μαθητών και πέρυσι και φέτος είναι δεκαεπτά μαθητές. Σε ό,τι αφορά τα ΓΕΛ και τα ΕΠΑΛ, πέρυσι είχαμε δώδεκα χιλιάδες διακόσια εβδομήντα τέσσερα τμήματα ομάδων προσανατολισμού ΓΕΛ και πέντε χιλιάδες εννιακόσια σαράντα έξι τμήματα τομέων - ειδικοτήτων ΕΠΑΛ. Φέτος έχουμε δώδεκα χιλιάδες εκατόν πενήντα πέντε και πέντε χιλιάδες εννιακόσια είκοσι τέσσερα αντίστοιχα. Η διαφορά είναι της τάξεως των εκατόν δεκαεννέα και είκοσι δύο τμημάτων αντίστοιχα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Διακόπτουμε προς το παρόν και σε λίγο θα επανέλθουμε με την ημερήσια διάταξη νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι,

συνεχίζεται η συνεδρίαση.

Πριν εισέλθουμε στην ημερήσια διάταξη νομοθετικής εργασίας επιτρέψτε μου πρώτα να κάνω μια ανακοίνωση στο Σώμα:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του πρωτοκόλλου τροποποίησης της Συμφωνίας της 3ης Απριλίου 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της έδρας».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Οι θέσεις των κομμάτων -να κάνω μια παρένθεση- όπως εκφράστηκαν στην αρμόδια επιτροπή είναι η εξής: Νέα Δημοκρατία υπέρ, ΣΥΡΙΖΑ «επιφυλάξεις», ΠΑΣΟΚ «επιφυλάξεις», Κομμουνιστικό Κόμμα Ελλάδας «παρών», Ελληνική Λύση «επιφυλάξεις», Νέα Αριστερά «επιφυλάξεις», Νίκη υπέρ, Πλεύση Ελευθερίας «επιφυλάξεις» και Σπαρτιάτες «επιφυλάξεις».

Το νομοσχέδιο εισάγεται, λοιπόν, προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, πάλι για πέντε λεπτά -το τονίζω- και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία προφανώς θα γίνει μετά το τέλος της συζήτησης.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Ρωτώ πάντα από τα μικρότερα σε δύναμη κοινοβουλευτικά κόμματα ποιος θέλει να πάρει τον λόγο. Από το κόμμα των Σπαρτιατών εισηγητής είναι ο κ. Ιωάννης Κόντης.

Θέλετε να πάρετε τον λόγο, κύριε Κόντη;

**ΙΩΑΝΝΗΣ ΚΟΝΤΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο για πέντε λεπτά.

**ΙΩΑΝΝΗΣ ΚΟΝΤΗΣ:** Κύριε Πρόεδρε, επειδή δεν κατάλαβα, επιφυλάχθηκα στην επιτροπή. Μέχρι την τελική μας απόφαση μιλάμε ή δεν μιλάμε;

**ΠΡΟΕΔΡΕΥΩΝ (Αθανάσιος Μπούρας):** Έχει καθιερωθεί, δεν ήταν αυτό δεδομένο. Να το πω εγώ λίγο που είμαι παλιός, δεν υπήρχαν επιφυλάξεις παλιότερα. Τώρα όλα τα κόμματα καθιέρωσαν τη λέξη «επιφύλαξη» για να πάρουν τον λόγο στην Ολομέλεια. Άρα, έχετε τον λόγο.

**ΙΩΑΝΝΗΣ ΚΟΝΤΗΣ:** Θα είμαι σύντομος, κύριε Πρόεδρε.

«Οίνος ευφραίνει καρδίαν ανθρώπου…», έλεγε ο ψαλμός του Δαβίδ 103, του Ιλαρίωνος «…εν ελαίω, και άρτος καρδίαν ανθρώπου στηρίζει.». Αυτά τα τρία σημαντικά προϊόντα της ελληνικής γης έδωσαν τη δυνατότητα σε Έλληνες να επιβιώσουν επί πολλά χρόνια, γιατί είμαστε ευλογημένη χώρα που έχουμε αυτήν την παραγωγή.

Όπως είπαμε και στην επιτροπή επιφυλαχθήκαμε για να μελετήσω κάποιες λεπτομέρειες βασικά, γιατί επιφανειακά η σύμβαση αναφέρεται σε μια απλή αλλαγή διεύθυνσης.

Θα την ψηφίσουμε, λοιπόν, θα ψηφίσουμε υπέρ.

Εμείς ανατρέξαμε και είπαμε στον κύριο Υπουργό και έλαβα την υπόσχεσή του πραγματικά, επειδή συμφωνεί μαζί μας, ότι θα πολεμήσουμε αυτή την οδηγία της Ευρωπαϊκής Ένωσης, η οποία απαγορεύει στους μικρούς οινοπαραγωγούς να έχουν κτήματα και να έχουν αμπελοκαλλιέργειες άνω από τα ογδόντα στρέμματα. Έτσι, τους αναγκάζει να βγαίνουν στην αγορά και να γίνεται μια άτυπη δημοπρασία μεταξύ άλλων αμπελοπαραγωγών, οι οποίοι πουλάνε σταφύλια και τα οποία δεν έχουν παραχθεί με τον τρόπο που κάποιος οινοπαραγωγός έχει σκεφτεί να παράγει με τα δικά του λιπάσματα, τον δικό του τρόπο, την ωρίμανση που κάνει και αυτό είναι πολύ σημαντικό.

Χίλιοι πεντακόσιοι οινοπαραγωγοί περιμένουν να δουν μία λύση σε αυτό και σε άλλα προβλήματα που έχουν, όπως είναι οι εμφιαλώσεις και η μετακίνηση των προϊόντων τους. Θα πρέπει να σταθούμε δίπλα τους, λοιπόν, κύριε Υπουργέ, και γι’ αυτό συμβολικά εμείς θα ψηφίσουμε το νομοσχέδιο αυτό, διότι στεκόμαστε δίπλα στους ανθρώπους αυτούς.

Δεν μας ενδιαφέρει πού θα είναι η έδρα, μπορεί να είναι στο Ρίο ντε Τζανέιρο. Η Ελλάδα είναι η πρώτη χώρα που μπήκε, μαζί με άλλες πέντε χώρες, στην Εταιρεία Οίνου που έγινε το 1924 και πρέπει να το τιμήσουμε και αυτό. Είμαστε χώρα που μπορεί να έχει παραγωγή κρασιού, αλλά μας έχουν αφήσει πίσω η Νότια Αφρική, η Αυστραλία, η Νέα Ζηλανδία. Η Αυστραλία στέλνει τους αγρότες της και τους δίνει γη με ειδική συμφωνία στη Νέα Γουινέα, για να έχουν τη δυνατότητα να παράγουν σε πολλά στρέμματα και να έχουν απαλλαγές.

Θέλουμε, λοιπόν, να προσέξουμε και να δουν και οι αγρότες μας τη δυνατότητα που έχουν και όχι να βάζουν φωτοβολταϊκά στην εύφορη γη που έχουμε, γιατί σε λίγο δεν θα έχουμε ούτε σταφύλια, εάν έχουν και αυτά τα προβλήματα. Και έτσι, αυτό είναι που θέλαμε να θέσουμε εδώ. Εμείς θα ψηφίσουμε υπέρ.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Και τον λόγο, εφόσον το επιθυμεί, έχει η ειδική αγορήτρια της Πλεύσης Ελευθερίας η κ. Γεωργία Κεφαλά για πέντε λεπτά.

Ορίστε, κ. Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Έχουμε, λοιπόν, να συζητήσουμε σήμερα για τη μεταφορά της έδρας του Διεθνούς Οργανισμού Αμπέλου και Οίνου από το Παρίσι στη Ντιζόν. Και βέβαια, αυτή είναι ίσως μια ανώδυνη διαδικασία για όλους μας, κύριε Υπουργέ, αλλά με την αφορμή θα θέλαμε να συζητήσουμε τα μεγάλα θέματα που προκύπτουν από την εσωτερική, αλλά και την ευρωπαϊκή πολιτική στον αγροτικό κόσμο, αλλά και στο περιβάλλον και είναι ένα θέμα που μας ανησυχεί ιδιαίτερα.

Όπως έχει συμβεί με το βαμβάκι και το καλαμπόκι στις καλλιεργήσιμες εκτάσεις της Θεσσαλίας μετά το πέρασμα του «Ντάνιελ», όπως ως έχει γίνει με τις ελιές, το λάδι και σε άλλα μέρη της Ελλάδας, αλλά και για πολλά άλλα προϊόντα της πρωτογενούς παραγωγής της χώρας μας, έτσι έχει συμβεί και στην οινοπαραγωγή μας. Τι είναι αυτό που έχει συμβεί; Μειώνεται.

Υπάρχει σταθερή συρρίκνωση της τάξης του 0,3% τα τελευταία τριάντα έτη με κορύφωση την κακοκαιρία «Ντάνιελ» που η πτώση αυτή θα είναι ακόμα πιο θεαματική. Ακόμα δεν έχουμε αποτιμήσει το 2024, θα το έχουμε και αυτό στα χέρια μας κάποια στιγμή, για να δούμε πόσο μεγάλη είναι η πτώση της παραγωγής.

Η παραγωγή του οίνου συγκεκριμένα στη χώρα μας έχει πτώση της τάξης του 35,14%. Και βέβαια, αυτή η πτώση δεν συμβαίνει μόνο στην Ελλάδα. Συμβαίνει και στη Γαλλία και, προφανώς, έχει να κάνει με την κλιματική αλλαγή, αλλά και με τη χαμηλή επιχειρηματικότητα, την κακή οικονομία, τη γήρανση του πληθυσμού των αγροτών, αλλά και την έλλειψη εκπαίδευσης. Είναι και αυτό ένα μεγάλο θέμα.

Οι περισσότεροι έχουν εμπειρική γνώση και αδυνατούν να γνωρίζουν καινούργιες τεχνολογίες, καινούργιες τεχνοτροπίες για όλα τα στάδια της παραγωγής, για την έλλογη χρήση λιπασμάτων και φυτοφαρμάκων, για τη σωστή διαχείριση του νερού, που είναι και ένα ζήτημα νομίζω που καίει όλη την Ευρώπη και κυρίως την Ελλάδα. Είχαμε πολύ μεγάλα προβλήματα το καλοκαίρι. Χρειαζόμαστε, λοιπόν, προγράμματα στήριξης των αγροτών και προστασίας, γιατί έχουμε την κλιματική αλλαγή, η οποία φυσικά έχει μεγάλη επιρροή παντού.

Παράλληλα βέβαια, η κλιματική αλλαγή έχει ενεργοποιήσει τους πάντες στο να βρουν δραστικές λύσεις και προγράμματα στήριξης των αγροτών και της φύσης. Στην Ελλάδα, όμως, δεν φαίνεται να είναι επιτακτική η ανάγκη. Κι έτσι, ενώ έχουμε τον νόμο αποκατάστασης της φύσης ψηφισμένο από την Ελλάδα βάζοντας την στις είκοσι επτά χώρες της Ευρωπαϊκής Ένωσης που ψήφισαν θετικά, έχουμε εδώ πέρα το έργο να αναβαθμίσουμε οικοσυστήματα θαλάσσια και χερσαία κατά 1/5 έως το 2029. Βέβαια δεν βλέπουμε κανέναν τέτοιο σχεδιασμό από την Κυβέρνηση.

Παράλληλα, όχι μόνο δεν έχουμε κανένα πρόγραμμα για να πράξουμε αυτή τη δέσμευση, αλλά πετάμε το μπαλάκι στους αγρότες, ζητώντας να μειώσουν τις περιβαλλοντικές επιπτώσεις και παράλληλα να αυξήσουν την παραγωγή. Τους ζητάμε να μειώσουν -πολύ σωστά βέβαια- τα φυτοφάρμακα, γιατί το θέμα μας είναι να τους προστατεύσουμε και να τους δώσουμε κίνητρα για να προστατεύσουν και οι ίδιοι την ισορροπία του οικοσυστήματος, αλλά και τη δική τους υγεία.

Ποιος θέλει να έρχεται σε επαφή με χημικά; Κανείς. Όμως τους υποχρεώνουμε όταν τους βάζουμε να ανταγωνιστούν ανεξέλεγκτες αγορές, ελεύθερες εισαγωγές προϊόντων με χαμηλές προδιαγραφές στη χρήση φυτοφαρμάκων και ανεξέλεγκτες εισαγωγές βέβαια κρεάτων και ζώων για τους κτηνοτρόφους. Πώς τους ζητάμε να υπακούν σε αυστηρούς κανόνες, όταν δίπλα από τις καλλιέργειες θα απλώσουμε τεράστια φωτοβολταϊκά πάρκα; Και βέβαια από κάτω υπάρχουν ισχυρά ζιζανιοκτόνα για να μην ψηλώνουν τα χόρτα και επηρεάζουν την απόδοση των φωτοβολταϊκών. Όλα αυτά περνάνε βέβαια και στον υδροφόρο ορίζοντα και επηρεάζουν το μικροκλίμα, την πανίδα, τους μικροοργανισμούς, τα έντομα, τα πουλιά επικονιαστές που είναι απαραίτητα για την υγιή ανάπτυξη των ζώων και των φυτών. Και βέβαια, επηρεάζουν και την ιδιαίτερη παραγωγή των κρασιών που έχουν αυτή την προέλευση και την ποιότητα που όλοι ξέρουμε.

Ο αγροτικός τομέας παρουσιάζει, επίσης, χαμηλές επιδόσεις σε όλους τους δείκτες που μετρούν την παραγωγικότητα της εργασίας και του εδάφους. Ζητάμε, λοιπόν, αυστηρή νομοθεσία και μελετημένη θέσπιση χωροταξικού πλαισίου για την εγκατάσταση εκμετάλλευσης της ηλιακής ενέργειας με προτεραιότητα στον πρωτογενή τομέα.

Κύριε Τσιάρα, μας είπατε ότι συμφωνείτε για τον έλεγχο της ανεξέλεγκτης χρήσης των φωτοβολταϊκών επάνω σε καλλιεργήσιμη γη. Ας συνεννοηθούν, λοιπόν, δύο-τρία Υπουργεία, όσα χρειάζονται. Μας είπατε πως διαφωνείτε. Να το δούμε, λοιπόν, κάποια στιγμή στην πράξη και να το δούμε σοβαρά. Φωτοβολταϊκά που ετοιμάζονται δίπλα στους αμπελώνες της βόρειας Ελλάδας είναι προ των πυλών.

Θα μπορούσαμε να κάνουμε μια άλλη πρόταση, να πάνε κάπου αλλού. Αρκετά έχει επιβαρυνθεί και αυτή η περιοχή. Ας βοηθήσουμε τον αγρότη να κάνει την περίφημη πράσινη μετάβαση και ας μειώσουμε την ηρτημένη παραγωγή για τη συνδεδεμένη του βαμβακιού. Ξέρουμε ότι και εκεί στο καλαμπόκι και στο βαμβάκι έχουμε τεράστιο πρόβλημα. Τα φυτά πλέον δεν έχουν τη συνηθισμένη ανταπόκριση που έχουν, δηλαδή χωρίς αρρώστια και χωρίς σκουλήκι σαπίζουν και ξεραίνονται, με αποτέλεσμα να μην μπορέσουν οι αγρότες να καλύψουν με αυτές τις συνθήκες τα κιλά ανά στρέμμα που χρειάζονται για τη συνδεδεμένη επιδότηση.

Ας βοηθήσουμε, λοιπόν, τον αγρότη να βγει από την ανασφάλεια που προκαλούν τα σφάλματα του ΟΠΕΚΕΠΕ για τα αχρεωστήτως καταβληθέντα ποσά. Με λίγα λόγια, τους τα δώσατε και τους τα ζητάτε πίσω, από έναν ΟΠΕΚΕΠΕ που είναι το αποφάσισε αυτό και που είναι φορέας που υπάγεται απευθείας στο Υπουργείο Αγροτικής Ανάπτυξης και Τροφίμων και μάλιστα βρίσκεται υπό καθεστώς επιτήρησης και ζητάει από εκατόν ενενήντα έξι χιλιάδες αγρότες την επιστροφή 63 εκατομμυρίων ευρώ.

Αναρωτηθήκατε: Εσείς δεν θέλετε να διορθωθούν τα σφάλματα και οι αδικίες;

Φυσικά θέλουμε, αλλά θα προτιμούσαμε να μην έχουν δημιουργηθεί εξ αρχής ή να διορθωθούν στο μέλλον ριζικά και οργανωμένα, όχι να επιβαρυνθούν περαιτέρω με την επιστροφή αυτών των ποσών. Διότι δεν μπορούν να λειτουργήσουν σωστά πια οι αγρότες κάνοντας το επάγγελμα τους, όταν δεν γνωρίζουν σε κανένα επίπεδο τι θα συναντήσουν. Θα είναι τα καιρικά φαινόμενα; Θα είναι οι αρρώστιες; Θα είναι τα λάθη του επιτελικού κράτους; Θα είναι οι καθυστερήσεις; Πολλά τα σφάλματα και μεγάλη η επισφάλεια που τους δημιουργούμε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ολοκληρώνω.

Η Πλεύση Ελευθερίας έχει συγκεκριμένες προτάσεις. Τις έχουμε πει πάρα πολλές φορές. Ζητάμε να δώσετε την προσοχή σας στα αντιπλημμυρικά έργα, στη θωράκιση της Θεσσαλίας, στο πρόγραμμα ανταλλαγής και αντιπαροχής αδρανών δημοσίων γαιών για να δοθούν κίνητρα σε νέους αγρότες, κίνητρα στους μικρότερης έκτασης και παραγωγής αγρότες, κίνητρα να μείνουν σε αυτό το επάγγελμα, να το γνωρίσουν, να το αγαπήσουν και οι νέοι άνθρωποι, να το προστατεύσουν ως πολύτιμο αγαθό και να το δώσουν στις επόμενες γενιές υγιές και παραγωγικό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Ο κ. Νικόλαος Βρεττός, ειδικός αγορητής της Νίκης θέλει να πάρει τον λόγο;

**ΝΙΚΟΛΑΟΣ ΒΡΕΤΤΟΣ:** Ναι, κύριε Πρόεδρε, ευχαριστώ.

Αν και εμείς θετικά σταθήκαμε υπέρ αυτής της μεταφοράς της έδρας, ήθελα απλώς να πω δύο σκέψεις και να προεκτείνω ένα σημαντικό πρόβλημα για το ποιος είναι ο πραγματικός λόγος που πρέπει να νομοθετούμε ουσιαστικά υπέρ των αγροτών και όχι υπέρ διαχειριστικών ενσωματώσεων που δεν προσδίδουν και πολλά νομίζω στη λειτουργία του Κοινοβουλίου.

Όσον αφορά στο πρώτο θέμα της μεταφοράς, θα έπρεπε να παραδειγματιστεί το Υπουργείο Αγροτικής Ανάπτυξης και η ελληνική Κυβέρνηση από τη Γαλλία όπου διεθνής οργανισμός παίρνει από το κέντρο του Παρισιού τον οίνο και την άμπελο και το μεταφέρουν ακριβώς στην καρδιά των δικών τους αμπελιών και είναι περήφανοι. Αυτό θα έπρεπε να προβληματίσει αν τελικά δεν θέλουν να κοροϊδεύουν τους αγρότες.

Επομένως, θα ήθελα από τον Υπουργό, που χαίρομαι που αποδέχεται το σκεπτικό μου, να κάνει μια ανακοίνωση ότι το Υπουργείο Αγροτικής Ανάπτυξης πλέον θα μεταφερθεί στη δυτική Μακεδονία ή κάπου αλλού από τώρα για να αποφασίσουμε τελικά αν θέλουμε να είμαστε υπέρ των αγροτών ή υπέρ των μεσαζόντων εταιρειών οι οποίοι λυμαίνονται και εκμεταλλεύονται τον αγροτικό κόσμο.

Το δεύτερο πιο σημαντικό είναι πάγια θέση του κινήματός μας και άλλων κομμάτων -στα σωστά πρέπει να συμφωνούμε- ότι θα πρέπει το Γεωπονικό Πανεπιστήμιο κάποια στιγμή να πάει στη Θεσσαλία, να μην πηγαίνουμε αμερικανικές βάσεις στο Στεφανοβίκειο, αλλά να πηγαίνουμε πανεπιστήμια αγροτικά για τους Έλληνες αγρότες αν πιστεύουμε στον πρωτογενή τομέα.

Θα ήθελα να πω κάτι για τους παράγοντες οι οποίοι λυμαίνονται την αστική περιοχή και έχουν και εταιρίες ενδιαφέροντος γύρω από το Υπουργείο Αγροτικής Ανάπτυξης. Δεν θα μιλήσω για τον ΟΠΕΚΕΠΕ. Είναι ο ευτελισμός πραγματικά της δημόσιας διοίκησης. Είναι ο ευτελισμός των αιρετών, όλων μας οι οποίοι ερχόμαστε να αντιμετωπίσουμε τι; Θα επιστραφεί χρήμα από τους απατεώνες που συστηματικά χρησιμοποιούσαν εξωτερικούς συνεργάτες για να διαχειρίζονται υποτίθεται τις ατέλειες του Υπουργείου; Και έρχονται σήμερα να πάρουν λεφτά από αγρότες; Είχαν καμμία ευθύνη; Κακώς τα πήρανε ή κακώς τα στείλατε; Κακώς τα στείλατε. Πλήρωσε κανένας Υπουργός; Όχι. Θα πληρώσει κανένας από αυτούς τους απατεώνες; Όχι. Αλλά υπάρχουν κι άλλοι απατεώνες που λυμαίνονται προγράμματα αγροτών.

Τώρα εδώ έχω μια επιστολή για κάποια ένωση που βρήκε έναν επιτηδείο νταραβερτζή για να πάρει προγράμματα. Και έπιανε τους αγρότες στα νησιά και στην Κέα και πήγαιναν και έπαιρναν τις προκαταβολές συστηματικά, τις παντελονιάζανε ή τις μοίραζαν, δεν ξέρω. Μπορεί να σοκάρεστε από τους όρους, αλλά αυτοί είναι οι όροι των πραγματικά αδύναμων αγροτών και κτηνοτρόφων. Και τους ζητάτε πίσω με τόκους τα λεφτά που δεν ήταν ευθύνη των αγροτών και των κτηνοτρόφων. Αλήθεια, ποια η ηθική υπόσταση κάποιου που είναι σε θέση υπουργική, σε θέση ευθύνης όταν ξέρει ότι έχει γίνει ένα έγκλημα, έχει γίνει μια απατεωνιά απέναντι σε έναν κτηνοτρόφο που εμπιστεύτηκε τους θεσμούς των ενώσεων, τους θεσμούς των ανθρώπων που είναι πιστοποιημένοι για να διαχειρίζονται τέτοια προγράμματα;

Το ότι διαλύεται το σύμπαν, το καταλαβαίνετε. Αν εσείς στη διάλυση του σύμπαντος επενδύετε κάποια εξέλιξη του βιογραφικού, θεμιτό είναι αυτό. Όμως, αν τελικά δεν καταλάβουμε τι πρέπει να κάνουμε, σε ποιους πρέπει να απευθυνθούμε και ποιους δεν πρέπει να τιμωρήσουμε -που σίγουρα δεν είναι οι αγρότες και οι κτηνοτρόφοι- τότε μπορεί κάποια στιγμή να βρούμε ένα κοινό πεδίο προστασίας, αυτό που λέγεται Ελληνισμός και Έλληνας πολίτης. Αν όχι, όποιος τον παραδώσει ας έχει –και δεν θα πω βαριά κουβέντα- και την ευθύνη ακριβώς πάνω σε τι συμπεριφορές, σε τι πρακτικές στήνει το βιογραφικό του.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Βρεττέ, και για την οικονομία του χρόνου.

Τον λόγο έχει, εκ μέρους της Κοινοβουλευτικής Ομάδας Νέα Αριστερά, ο ειδικός αγορητής κ. Χουσεΐν Ζεϊμπέκ για πέντε λεπτά.

**ΧΟΥΣΕΪΝ ΖΕΪΜΠΕΚ:**  Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ζητούμε σήμερα την «Κύρωση του Πρωτοκόλλου Τροποποίησης της Συμφωνίας της 3ης Απριλίου του 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της έδρας».

Συγκεκριμένα, τροποποιείται το άρθρο 3,6 της συμφωνίας και αναφέρεται πως πλέον η έδρα του οργανισμού θα βρίσκεται στη Ντιζόν της Γαλλίας, φεύγει από το Παρίσι και πάει στη Ντιζόν. Εμείς, όμως, δεν λάβαμε από τον Υπουργό κάποια σαφή απάντηση για τον λόγο που γίνεται αυτό, πέρα από κάποιες γενικές σκέψεις ότι ενδεχομένως εκεί να υπάρχει καλύτερη τεχνογνωσία.

Θα πρέπει να μας διαφωτίσετε περισσότερο, κύριε Υπουργέ.

Φέτος, όπως γνωρίζετε, συμπληρώνονται εκατό χρόνια από την ίδρυση του Διεθνούς Γραφείου Αμπέλου και Οίνου, του οργανισμού στον οποίο συμμετέχουν πια σαράντα πέντε κράτη-μέλη, μεταξύ αυτών και η χώρα μας, και γι’ αυτόν τον λόγο το 2024 έχει καθιερωθεί ως Διεθνές Έτος Αμπέλου και Οίνου.

Το γεγονός ότι η χώρα μας συμμετέχει ανελλιπώς εδώ και εκατό χρόνια στο Εθνικό Γραφείο Οίνου αρχικά, στη συνέχεια στο Διεθνές Γραφείο Αμπέλου και Οίνου και σήμερα στον Διεθνή Οργανισμό Αμπέλου και Οίνου αποδεικνύει τη μακρά διαδρομή και ιστορία που έχει ο συγκεκριμένος κλάδος στη χώρα μας, μια διαδρομή που καλούμαστε σήμερα όχι απλά να διατηρήσουμε, αλλά να ενισχύσουμε και να αναβαθμίσουμε. Δυστυχώς, όμως, σήμερα βλέπουμε τον αμπελοοινικό κλάδο στη χώρα μας να σπαράσσεται.

Ενδεικτικά αναφέρω στοιχεία από την παραγωγή κρασιού τα οποία μιλούν από μόνα τους: Η παραγωγή της σεζόν 2023-2024 είναι 35% κάτω σε σύγκριση με τη σεζόν 2022-2023. Και όταν συμβαίνει αυτό σε έναν δυναμικό κλάδο της αγροτικής ζωής του τόπου, που παράγονται κρασιά εξαιρετικής ποιότητας τα οποία αποτελούν και εξαγώγιμα προϊόντα καθώς πολλές φορές είναι περιζήτητα, τότε καταλαβαίνουμε πως τα λόγια περισσεύουν και πως είναι η ώρα να αναλάβουμε δράση, κύριε Υπουργέ.

Πριν από λίγες ημέρες, σας καταθέσαμε μια ερώτηση για τη μείωση της παραγωγής των σταφυλιών και για την εγκατάλειψη των αμπελιών που δυστυχώς βλέπουμε να εξελίσσεται στη χώρα μας. Θα θέλαμε αν μπορείτε να μας απαντήσει στην ερώτηση το συντομότερο, όχι όπως με τις άλλες ερωτήσεις που καταθέσαμε ως Νέα Αριστερά για τα αγροτικά και παραμένουν αναπάντητες για μήνες.

Κυρίως θέλουμε να αναλάβετε πρωτοβουλίες και να στηρίξετε τους αμπελουργούς. Οι αμπελουργοί στη χώρα αντιμετωπίζουν σήμερα σοβαρές δυσκολίες λόγω των επιπτώσεων του περονόσπορου, της παρατεταμένης ξηρασίας και των ακραίων θερμοκρασιών που έχουν πλήξει τις καλλιέργειες. Αυτά, σε συνδυασμό με την έλλειψη δυνατότητας άρδευσης που ολοένα και εντείνεται στην ελληνική ύπαιθρο, τα παραπάνω οδηγούν σε αφυδατωμένα και λιποβαρή σταφύλια και σε κάποιες περιπτώσεις ακόμα και σε πλήρη ακαρπία.

Υπήρξαν πολλές περιπτώσεις στη χώρα που τα αμπέλια υπέστησαν ολοκληρωτική καταστροφή και δυστυχώς η εκτίμηση είναι πως σε πολλές καλλιέργειες η ζημιά θα συνεχιστεί και του χρόνου.

Θα πρέπει να μας πείτε, κύριε Υπουργέ, ποια είναι τα μέτρα που σκοπεύετε να πάρετε για την αντιμετώπιση αυτών των φαινομένων ώστε να διασφαλιστεί το εισόδημα των αμπελοκαλλιεργητών. Σκοπεύετε να τους χορηγήσετε κάποια οικονομική ενίσχυση για να μπορέσουν να αντιμετωπίσουν και να μετριάσουν τις απώλειες στην παραγωγή τους; Υπάρχει από τη μεριά της Κυβέρνησης εσωτερικό σχέδιο στήριξης του ελληνικού αμπελώνα; Υπάρχει σχεδιασμός για την ενίσχυση των υποδομών άρδευσης σε αγροτικές περιοχές της χώρας για να αντιμετωπιστεί η λειψυδρία;

Επιτρέψτε μου να κάνω μια ειδική αναφορά και στην ανάγκη προστασίας των εγχώριων οινοπαραγωγών από τις φτηνές εισαγωγές οίνου. Δυστυχώς, και σ’ αυτόν τον κλάδο, βρισκόμαστε αντιμέτωποι με το φαινόμενο των ελληνοποιήσεων εισαγόμενων οίνων. Υπάρχει τεράστια ανάγκη για την εντατικοποίηση των ελέγχων, ώστε να παταχθούν τα φαινόμενα παραπλάνησης και αισχροκέρδειας σε βάρος των καταναλωτών.

Καταθέσαμε ως Νέα Αριστερά και αναφορά στη Βουλή την επιστολή της Κεντρικής Ένωσης Αμπελοοινικών Προϊόντων, που θίγει ακριβώς τα κακώς κείμενα με τα οποία βρίσκεται αντιμέτωπος ο κλάδος στο σύνολό του.

Μιλάμε για εισαγόμενους οίνους, οι οποίοι πωλούνται μέχρι και δεκαπέντε φορές πάνω σε σχέση με την τιμή αγοράς τους, καταδικάζοντας τον κλάδο του κρασιού στην Ελλάδα και φέρνοντάς τον στο χείλος της καταστροφής. Δεν μπορεί απέναντι σε αυτά τα φαινόμενα και τις δραματικές εξελίξεις στον αμπελοοινικό κλάδο η Κυβέρνηση να συνεχίσει να κωφεύει. Πρέπει να λάβετε άμεσα μέσα στήριξης, ενίσχυσης και προστασίας του κλάδου και της εγχώριας παραγωγής.

Κυρίες και κύριοι συνάδελφοι, ίσως να γνωρίζετε πως στην Περιφέρεια Ανατολικής Μακεδονίας και Θράκης είμαστε εξαιρετικά περήφανοι για τα κρασιά που παράγουμε στην Ξάνθη, στην Δράμα, στην Καβάλα, στον Έβρο και στην Ροδόπη. Είναι κρασιά ονομαστά με δυνατούς παραγωγούς που μπορούν να ανταγωνιστούν ισάξια ακόμα και φημισμένα κρασιά του εξωτερικού. Επιπλέον, όλα τα εξαιρετικά οινοποιεία που διαθέτουμε στην περιοχή πολλές φορές μετατρέπονται και σε πόλο έλξης για τους τουρίστες που σπεύδουν να τα επισκεφθούν.

Συνεπώς, είναι πολλοί οι λόγοι για τους οποίους η πολιτεία και η Κυβέρνηση έχει υποχρέωση να στηρίξει τους πληττόμενους σήμερα αμπελουργούς και οινοποιούς με ενδυνάμωση των μικρών αμπελουργών, την ένταξή τους στα συνεταιριστικά σχήματα, αλλά και δίκαιη κατανομή των αδειών νέων φυτεύσεων.

Επιτρέψτε μου κλείνοντας να αναφερθώ στο μεγάλο κάζο στο οποίο καταδικάζει η Κυβέρνησή σας τον αγροτικό κόσμο με τα αχρεωστήτως καταβληθέντα στον ΟΠΕΚΕΠΕ, με τα ραβασάκια να έχουν πάρει φωτιά και τους αγρότες να καλούνται για λάθος που δεν αφορά σε δική τους υπαιτιότητα να επιστρέψουν ένα ποσό της τάξης των 50 εκατομμυρίων και μάλιστα σε ελάχιστο χρονικό διάστημα. Πάνω από 14.000 ευρώ είναι τα ραβασάκια που έφυγαν προς τους αγρότες της Περιφέρειας Ανατολικής Μακεδονίας και Θράκης.

Σας καταθέσαμε επίκαιρη ερώτηση για το θέμα πριν από λίγες μέρες. Αφ’ ενός πρέπει να λάβετε μέτρα για να αποδοθούν οι ευθύνες και να τιμωρηθούν οι πραγματικοί υπαίτιοι γι’ αυτό το πρωτοφανές φιάσκο του ΟΠΕΚΕΠΕ, ένα από τα πολλά που καταδικάζει η Κυβέρνηση της Νέας Δημοκρατίας τον αγροτικό κόσμο και αφ’ ετέρου θα πρέπει να προχωρήσετε στην αναστολή της προθεσμίας που έχετε θέσει στις 29-10-2024 για την επιστροφή των αχρεωστήτως καταβληθέντων ποσών με στόχο φυσικά τον συμψηφισμό τους με μελλοντικές ενισχύσεις προς αποφυγή του οικονομικού στραγγαλισμού στον οποίο οδηγείτε τους αγρότες.

Τέλος, θα πρέπει επιτέλους η Κυβέρνησή σας να λάβει μέτρα για την έγκυρη και δίκαιη καταβολή των αγροτικών ενισχύσεων με διαφάνεια και αξιοκρατία.

Εμείς ψηφίζουμε υπέρ της κύρωσης.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο έχει ο ειδικός αγορητής, ο κ. Κωνσταντίνος Μπούμπας εκ μέρους της Ελληνικής Λύσης για πέντε λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κοιτάξτε να δείτε, η άμπελος είναι κάτι ιερό. Σε ό,τι αφορά βεβαίως από αρχαιοτάτων χρόνων αν κάνουμε μία ιστορική αναδρομή και πάμε στους κλασικούς ελληνιστικούς, ρωμαϊκούς, βυζαντινούς ή νεοελληνικούς χρόνους θα το δούμε.

Το έχει η μοίρα να πάμε και στον ΟΠΕΚΕΠΕ, γιατί έχουμε καινούργια φιρμάνια από τον ΟΠΕΚΕΠΕ πριν από λίγες ώρες και θα το εξηγήσουμε. Κοιτάξτε να δείτε, η Ελληνική Λύση από την αρχή μέσα στο πρόγραμμα της έχει ως ακρογωνιαίο λίθο την ανάπτυξη, την προώθηση και την ενίσχυση στον πρωτογενή τομέα. Ενθυμούμαι, κύριοι του Υπουργείου, το Γιώργο Σκούρα, όπου το 2019 σε μία έκθεση στο Ντίσελντορφ κατήγγειλε τους Σκοπιανούς που σφετερίζονται τον όρο «μακεδονικό» και ήδη τα κρασιά μας τα μακεδονικά στη βόρεια Ελλάδα κυρίως έχουν τεράστιο πρόβλημα. Χάθηκαν brand name κρασιών και το είχε καταγγείλει τότε σε μια έκθεση του ’19, παρόλο που η Γερμανία δεν δέχεται κρασιά από τα Σκόπια με αυτόν τον όρο και είναι ένα πλήγμα γενικότερα για το brand name στο ελληνικό κρασί.

Έχουν αλλάξει τα πράγματα. Δεν είναι μόνο να έχεις ένα ξηρό ερυθρό κρασί, να έχεις ένα κρασί σαμπανιζέ, είναι και το πρεστίζ, είναι το θέμα μάρκετινγκ. Και σε αυτό πρέπει να βοηθηθούν με κάθετες, τυποποιημένες μονάδες οινοποιείων οι ίδιοι οι οινοπαραγωγοί.

Όσον αφορά το πρόγραμμα «ΑΓΡΟΔΙΑΤΡΟΦΗ», που τρέχει μέχρι το 2027 και προωθεί ελληνικά προϊόντα που έχουν πρόσημο θετικό, δεν ξέρω σε τι κατάσταση είμαστε.

Κύριε Τσιάρα και κύριε Σταμενίτη, θέλω να το δείτε. Τρέχει τώρα αυτό το πρόγραμμα μέσω του Εθνικού Στρατηγικού Πλαισίου Ανάπτυξης. Προβλέπει να επιδοτηθούν οινοπαραγωγοί για να πάνε σε κάθετη οργανωμένη παραγωγή κρασιών με ονομασία προέλευσης; Και το ρωτώ αυτό γιατί πριν από λίγες ημέρες ψηφίσαμε τη γεωγραφική ένδειξη, για να προστατεύσουμε και την ονομασία προέλευσης των ελληνικών προϊόντων, πλην, όμως, ο ΕΛΓΟ «ΔΗΜΗΤΡΑ», ο όποιος δεν έχει δικαίωμα ψήφου, είναι αυτή τη στιγμή χωρίς στελέχη, τον έχουν υποβαθμίσει. Δεν μπορείς να ελέγχεις προϊόντα για την ονομασία προέλευσης, για τη γεωγραφική ένδειξη με μια αρμόδια υπηρεσία, όπως ο ΕΛΓΟ «ΔΗΜΗΤΡΑ», που τον έχετε υποβαθμίσει, δηλαδή είναι υποστελεχωμένος.

Η Ελλάδα με το κρασί έχει μια άρρηκτη σχέση. Στο γραφείο αυτό που σήμερα με την κύρωση στην ουσία γίνεται οργανισμός η Ελλάδα συμμετείχε ιστορικά από το 1924, μαζί με το Λουξεμβούργο, τη Γαλλία, την Ιταλία, ακόμη και την Τυνησία τότε. Μετά οι χώρες αυτές αυξήθηκαν, έγιναν σαράντα πέντε κάπου στη δεκαετία του ’50. Το 1961 έχουμε σαράντα πέντε μέλη. Στην ουσία η κύρωση που συζητούμε σήμερα μετατρέπει το γραφείο σε διεθνή οργανισμό και ζητάει αλλαγή της έδρας από την πόλη του φωτός, από το Παρίσι, στη Ντιζόν. Για ποιους λόγους γίνεται αυτό, εμείς στην Ελληνική Λύση δεν το έχουμε καταλάβει. Στα πρακτικά δεν αναφέρεται. Είναι λόγοι γεωγραφικοί; Είναι λόγοι διοικητικοί; Είναι λόγοι οικονομικοί; Μπορεί να ακούγεται λίγο τυπικό, αλλά πρέπει να δοθούν εξηγήσεις.

Σε ό,τι αφορά στις εξαγωγές που έχουμε κάνει, διαβάζω την κ. Aφείδου, η οποία λέει ότι μόνο στη βόρεια Ελλάδα είχαμε εκατόν είκοσι χιλιάδες επισκέπτες πριν από έναν χρόνο. Αυτό είναι πολύ θετικό. Ας δούμε τα νούμερα. Έχουμε περίπου 98,251 εκατομμύρια ευρώ κέρδος από εξαγωγές κρασιών το 2023, παρ’ όλο που το 2023 είχαμε τη χειρότερη παραγωγή από το 1961 λόγω κλιματολογικών συνθηκών. Εξάγουμε περίπου είκοσι οκτώ χιλιάδες τόνους στην Κομισιόν και κάπου επτά χιλιάδες διακόσιους ογδόντα σε τρίτες χώρες. Άρα πρέπει να βοηθήσουμε τον οινοπαραγωγό.

Εμείς ως Ελληνική Λύση κλίνουμε στο «παρών» μόνο και μόνο διότι είναι μια τυπική διαδικασία χωρίς να γίνει μια επεξήγηση, αλλά αν θέλετε είναι συνάμα και μια διαμαρτυρία, διότι πρέπει επιτέλους να προστατευθεί η ονομασία προέλευσης του κρασιού σε σχέση και με αυτή την επιζήμια, την τραγική για μας Συμφωνία των Πρεσπών, διότι πολλά ελληνικά κρασιά κινδυνεύουν στη βόρεια Ελλάδα και δεν μπορούν να φέρουν αυτόν τον τίτλο, διότι σφετερίζονται, καπηλεύονται οι Σκοπιανοί το brand name. Από εκεί και πέρα, θα πρέπει επιτέλους να γίνουν και στην ινστιτούτα έρευνας ακόμη και για τη φυλλοξήρα -είναι η μελίγκρα, γένος ημιπτέρων που κτυπάει την άμπελο- καθώς υπάρχει και εκεί μεγάλο πρόβλημα.

Δεν έχουμε βοηθήσει τον οινοπαραγωγό σωστά και γενικότερα την άμπελο, την επεξεργασία και την προώθηση των κρασιών. Θέλουμε δουλειά ακόμη για να κάνουμε ένα καλύτερο μάρκετινγκ. Εξάλλου το κρασί από αρχαιοτάτων χρόνων, δηλαδή από την εποχή του Μεγάλου Αλεξάνδρου ήταν το ποτό της δύναμης. Η ρεσβερατρόλη που περιέχει είναι μια ουσία αντικαρκινική και μπορούμε να καταλάβουμε όλοι μας ότι ως αντιοξειδωτική εντάσσεται στην καλή διατροφή, ακόμη και για θέμα υγείας.

Κύριοι του Υπουργείου, δεν ξέρω επίσης τι ακριβώς συμβαίνει με τον νομό μου. Δεν ξέρω σε αυτή τη Μέκκα του καραμανλισμού, που κάποτε έλεγε ο Μιλτιάδης Έβερτ, διότι είναι του ιδρυτή του κόμματος που ιδεολογικά πρεσβεύετε, του Κωνσταντίνου Καραμανλή, μήπως την πληρώνουν τελικά τη νύφη οι Σερραίοι αγρότες, μετά από κάποιους ελέγχους που έγιναν στην Τζια ή στην Κέα για κάτι παράνομα βοσκοτόπια; Ρωτώ.

Στον ΟΠΕΚΕΠΕ του οποίου έχετε την επιτήρηση, τι κάνετε; Να σας πω κάτι; Κλείστε τον, να τελειώνουμε. Αυτό είναι αμαρτία, είναι σκάνδαλο, είναι διαφθορά είναι «γκράντε καμόρα». Έχει άνοιγμα 3,1 δισεκατομμύρια ευρώ. Το πρώτο πρόστιμο που φάγαμε στις 14 Αυγούστου από την Ελβετή εισαγγελέα Λάουρα Κασάνο είναι 283 εκατομμύρια ευρώ. Τα πρόστιμα καραδοκούν.

Τι κάνει τώρα ο ΟΠΕΚΕΠΕ; Στέλνει ραβασάκια σε αγρότες Σερραίους στην πατρίδα του Καραμανλή -δεν ξέρω, τον Καραμανλή θέλουν να χτυπήσουν οι μητσοτακικοί; Δεν το ξέρω, γιατί ακούγονται αυτά εκεί πάνω. Μη γελάτε, κύριε Φωτόπουλε. Έτσι είναι τα πράγματα επάνω- και τους λένε φέρτε τίτλους ιδιοκτησίας από αυτούς που νοικιάζετε τα χωράφια. Ακούστε τώρα. Είστε και νομικοί εδώ. Είναι δυνατόν ο άλλος να δώσει διαθήκη; Είναι δυνατόν ο άλλος να δώσει τίτλο ιδιοκτησίας, κύριε Τσιάρα και κύριε Σταμενίτη; Επικαλούνται τα προσωπικά δεδομένα. Δεν μπορεί να γίνει αυτό. Γιατί ο ΟΠΕΚΕΠΕ επικαλείται κάτι καταγγελίες, εισαγγελέα οικονομικής αστυνομίας κλπ.

Χθες μιλούσα με έναν φίλο γεωπόνο και οικονομολόγο συνάμα. Και ρωτούν οι Σερραίοι επάνω. Ο εσωτερικός κανονισμός του ΟΠΕΚΕΠΕ, τον Νομό Σερρών, την πατρίδα των Καραμανλήδων, του ιδρυτή της Νέας Δημοκρατίας βρε αδερφέ, σε τι βαθμό επικινδυνότητας είναι; Δεν είναι. Γιατί γίνεται αυτός έλεγχος; Για άλλους λόγους; Και πού θα βρουν τους τίτλους ιδιοκτησίας; Δεν είναι δηλαδή ότι απλά τους ζητάνε αχρεωστήτως καταβληθέντα από λάθη που έκανε μια εταιρεία του ΟΠΕΚΕΠΕ, η οποία ποια είναι κύριοι;

Είναι αυτή που ο Μαρινάκης είναι αντίθετος με αυτή και θίγονται τα συμφέροντά του. Ξέρετε πώς λέγεται η εταιρεία; «Neurobublic Data Administration». Πού έχει έδρα; Στον Πειραιά. Ποια εταιρεία είναι η εταιρεία που έκανε το λάθος με τους δύο τεχνικούς συμβούλους; Είναι της τράπεζας Πειραιώς.

Άρα, λοιπόν, οι αγρότες θα πληρώσουν τώρα που τους ζητάει περίπου 61 εκατομμύρια ευρώ πίσω, κύριε Τσίαρα και κύριε Σταμενίτη -όχι εσείς προσωπικά, είναι φιλότιμη η προσπάθειά σας- ο ΟΠΕΚΕΠΕ για τα λάθη που έκανε; Και τώρα μείωσε το ποσό, το πήγε κάπου στα 53. Γιατί το έκανε αυτό; Δίνει κοινοτικές ενισχύσεις 30 Ιουνίου του 2023 για ενισχύσεις του 2022 με στοιχεία από το 2021. Πώς το ακούτε αυτό, κύριε Βιλιάρδο, που είστε και οικονομολόγος; Ωραίο ε;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μπούμπα, επί του θέματος.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, επί του θέματος.

Κύριε Πρόεδρε, κύριε Μπούρα είστε και φυσικός καθηγητής και καλά κάνετε. Στη φυσική είμαι, στο φυσικό πλαίσιο του νομοσχεδίου.

**ΠΡΟΕΔΡΕΥΩΝ (Αθανάσιος Μπούρας):** Ο χρόνος δεν είναι σε φυσικά πλαίσιο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακούστε. Χαίρομαι για τη φιλότιμη προσπάθεια του κ. Τσιάρα όπου μου υποσχεθήκατε, κύριε Υπουργέ…

**ΠΡΟΕΔΡΕΥΩΝ (Αθανάσιος Μπούρας):** Στη Φυσική υπάρχει και η έννοια του χρόνου. Γι’ αυτό κλείστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, ο χρόνος είναι σχετικός, τον δημιουργήσαμε εμείς. Δεν υπάρχει.

Ακούστε λίγο. Για την αξιοποίηση της περιουσίας τα λέγαμε, κύριε Τσιάρα. Μπράβο σας, αλλά κάντε το. Ο νόμος Βορίδη έλεγε να τελειώνουμε με τους συνεταιρισμούς, να αξιοποιηθούν οι περιουσίες, να εκποιηθούν επιτέλους για να τις δουλέψουν αγρότες. Είναι έτσι; Το έχετε υποσχεθεί να το κάνετε αυτό. Βέβαια με τον συνεταιρισμό κάνατε ένα τεράστιο λάθος. Μπορείτε να το αλλάξετε και τώρα. Δεν μπορεί στο διοικητικό συμβούλιο ενός συνεταιρισμού, κύριε Τσιάρα και κύριε Σταμενίτη, να συμμετέχει ιδιώτης. Δεν συνάδει με το ισχύς εν τη ενώσει και το συνεταιριστικό κίνημα. Και μάλιστα ανάλογα τι μερίδα έχει, έχει και τις περισσότερες ψήφους. Αυτό δεν γίνεται.

Θα πούμε λοιπόν «παρών» στο νομοσχέδιο για να προστατέψουμε τον Έλληνα οινοπαραγωγό. Για τον ΟΠΕΚΕΠΕ θα επανέλθουμε φυσικά όπως και για τον ΕΛΓΑ.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Μπούμπα.

Και τον λόγο τώρα έχει εκ μέρους της Κοινοβουλευτικής Ομάδας του Κομμουνιστικού Κόμματος Ελλάδος ο Ειδικός Αγορητής ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Το Κομμουνιστικό Κόμμα Ελλάδας, όπως ειπώθηκε και στην αρμόδια επιτροπή, θα ψηφίσει «παρών» για τη μεταφορά έδρας του διεθνούς οργανισμού αμπέλου και οίνου από το Παρίσι στη Ντιζόν. Ο οργανισμός αυτός με τις οινολογικές πρακτικές και τα πρότυπα που καθορίζει κατά τη γνώμη μας ευνοεί τις μεγάλες ποτοβιομηχανίες εντός και εκτός Ευρωπαϊκής Ένωσης σε βάρος των βιοπαλαιστών αμπελοκαλλιεργητών και οινοπαραγωγών. Όλες οι οινολογικές πρακτικές αυτού του οργανισμού είχαν ως αποκλειστικό προορισμό την εξαγωγή. Και αυτό γιατί αυτές οι πρακτικές μετατρέπουν το κρασί από αγροτικό σε βιομηχανικό προϊόν και επιπλέον είναι δύσκολο να ελεγχθεί η ποιότητα, η προέλευση, όσο και ο τελικός προορισμός αυτών των κρασιών.

Μάλιστα σε συνθήκες απελευθερωμένης αγοράς εισάγονται οίνοι από τρίτες χώρες οι οποίοι βαφτίζονται οι ευρωπαϊκοί, ελληνικοί, φτάνοντας στη χώρα μας, στον καταναλωτή δηλαδή, είτε ως ευρωπαϊκής είτε ως ελληνικής προέλευσης οίνοι με τον κίνδυνο όχι μόνο η επισήμανση με την οποία θα διατεθούν στον Έλληνα καταναλωτή, αλλά οι χαμηλές τιμές με τις οποίες παραδίδονται στα οινοποιεία, δηλαδή, 50 λεπτά το λίτρο ο ερυθρός οίνος και 60 λεπτά το λίτρο ο λευκός οίνος.

Αυτές οι πρακτικές αφήνουν απροστάτευτο τον Έλληνα παραγωγό με εξευτελιστικές τιμές σε συνθήκες υψηλού κόστους παραγωγής, ενώ διακυβεύεται και η προστασία του Έλληνα καταναλωτή ιδιαίτερα όσον αφορά την επισήμανση των υλών που προμηθεύεται ή καταναλώνει στα διάφορα σημεία εστίασης.

Ποιοι ωφελούνται από αυτή την πρακτική; Μα, οι μεγάλες ποτοβιομηχανίες και οι μεσάζοντες που αισχροκερδούν, αφού πωλούνται στον τελικό καταναλωτή έως και δεκαπέντε φορές ακριβότερα σε σχέση με τις τιμές αγοράς τους, καταστρέφοντας κατ’ ουσίαν τον κλάδο του κρασιού στη χώρα μας σε αντίθεση με τις πρακτικές που εφαρμόζονται στα οινοπαραγωγικά κράτη-μέλη της Ευρωπαϊκής Ένωσης.

Η εισαγωγή μούστων από τρίτες χώρες, η ανάμειξη κρασιών τρίτων χωρών με κοινοτικά σε συνδυασμό με την αναγνώριση των οινολογικών πρακτικών του Διεθνούς Οργανισμού Οίνου και Αμπέλου σημαίνει διευκόλυνση των εισαγωγών φτηνών κρασιών από τρίτες χώρες. Σήμερα μιλάμε για ένα ιστορικό χαμηλό συρρίκνωσης του κλάδου της αμπελουργίας. Πολλά είναι τα εργαλεία για το ξεκλήρισμα, όπως εμπόδια στη φύτευση νέων αμπελώνων, ποσοστώσεις, μειώσεις σε επιδοτήσεις και συντάξεις, επιπτώσεις από τον διαχωρισμό των αγροτών σε κατά κύριο επάγγελμα και μη, ζημιές στην παραγωγή που δεν καταγράφονται και δεν αποζημιώνονται.

Το αντιλαϊκό πακέτο συμπληρώνουν οι μεγάλες περικοπές στις επιδοτήσεις και στις ενισχύσεις από την εφαρμογή της Κοινής Αγροτικής Πολιτικής, η άγρια φορολογία στο εισόδημα, στην κατοικία, στο χωράφι με τον ΕΝΦΙΑ, με την αύξηση του ΦΠΑ, με την ακρίβεια στα αγροεφόδια, το ηλεκτρικό ρεύμα που οδηγεί την τιμή στο αρδευτικό νερό στα ύψη και άλλα χαράτσια και φόροι που λεηλατούν στην κυριολεξία το αγροτικό εισόδημα, τις αθρόες εισαγωγές ελέω Κοινής Αγροτικής Πολιτικής κρασιού από τρίτες χώρες, όπως ειπώθηκε. Από τη δαγκάνα της άγριας φορολογίας δεν ξεφεύγει ούτε η ιατροφαρμακευτική περίθαλψη με τον τριπλασιασμό των εισφορών. Μιλάμε δηλαδή για μία επίθεση χωρίς τέλος.

Μαζί με το τεράστιο κόστος παραγωγής που αντιμετωπίζουν οι αμπελοκαλλιεργητές και συνολικά οι μικρομεσαίοι αγρότες ήρθαν να προστεθούν πότε οι μεγάλες προσβολές από την ευδεμίδα και διάφορους μύκητες, ειδικά τον βοτρύτη, που υποβαθμίζει την ποιότητα του σταφυλιού, και πότε η εκτεταμένη καταστροφή από τους αλλεπάλληλους καύσωνες και την προσβολή από περονόσπορο τόσο στις επιτραπέζιες ποικιλίες και στο σταφιδάμπελο όσο και στις οινοποιήσιμες. Αφορά, κατά κύριο λόγο, την αμπελοκαλλιέργεια στο Νομό Ηρακλείου, οδηγώντας σε ολοκληρωτική καταστροφή τους αμπελοκαλλιεργητές.

Οι πολύ συχνές υψηλές θερμοκρασίες καταστρέφουν την παραγωγή, ενώ λόγω των καιρικών συνθηκών η προσβολή από περονόσπορο τα τελευταία χρόνια είναι ιδιαίτερα εκτεταμένη. Τα αμπέλια που υπέστησαν φέτος καταστροφή θα έχουν και την επόμενη χρονιά σοβαρό πρόβλημα στην παραγωγή. Είχαμε ολοκληρωτική ζημιά σε πάρα πολλές περιοχές, όπως στις Αρχάνες, στις Ασίτες, στο Βενεράτο, στον Προφήτη Ηλία και σε άλλες περιοχές.

Μετά από όλα αυτά και σε συνδυασμό με τη γενικότερη επιδείνωση της οικονομικής τους κατάστασης οι αμπελουργοί αδυνατούν να καλύψουν υποχρεώσεις που τρέχουν. Οξύνονται τα προβλήματα επιβίωσής τους και από την άλλη αντιμετωπίζουν τον αναχρονιστικό και φοροεισπρακτικό κανονισμό του ΕΛΓΑ, που με ευθύνη όλων των μέχρι σήμερα κυβερνήσεων έχει τόσους κόφτες και εξαιρέσεις με αποτέλεσμα οι αγρότες να πληρώνουν υπέρογκες ασφαλιστικές εισφορές χωρίς να αποζημιώνονται πλήρως για τη ζημιά που έχουν υποστεί.

Καμμία σκέψη να αρθεί η απαγόρευση για φύτευση νέων καλλιεργειών. Καμμία σκέψη να αποζημιωθούν οι αμπελοκαλλιεργητές στο 100% για τις ζημιές που έχουν υποστεί οι καλλιέργειές τους. Καμμία σκέψη να αλλάξει ο αναχρονιστικός κανονισμός του ΕΛΓΑ σε μία κατεύθυνση παγίωσης του αποκλειστικού δημόσιου χαρακτήρα, αποζημιώνοντας στο 100% τη ζημιά της παραγωγής και του κεφαλαίου σε φυτικό και ζωικό από όλες τις αιτίες καταστροφής του. Καμμία σκέψη για κατάργηση του ειδικού φόρου κατανάλωσης στο κρασί, στο τσίπουρο και να μη μετακυλιστεί στις τιμές παραγωγού, για αποκλειστικά δημόσια και δωρεάν υγεία χωρίς καμμία επιχειρηματική δράση.

Οι συνέπειες στην αμπελουργία από τις αντιαγροτικές πολιτικές της Ευρωπαϊκής Ένωσης είχαν οδυνηρά αποτελέσματα και στην αγροτική οικονομία και στους μικρομεσαίους αγρότες. Ποιος δεν θυμάται το παραμύθι για τη μεγάλη αγορά των διακοσίων εβδομήντα εκατομμυρίων καταναλωτών που θα άνοιγε για να απορροφήσει τα ελληνικά προϊόντα και για τους αγρότες που θα έτρωγαν με τα χρυσά κουτάλια;

Το παραμύθι δυστυχώς εξελίχθηκε σε τραγωδία για τους αγρότες της χώρας. Κι όμως, τα αμπελουργικά προϊόντα, κρασί, σταφίδα, επιτραπέζιο σταφύλι, τσικουδιά, αμπελόφυλλα και άλλα υποπροϊόντα, θα μπορούσαν να συμβάλουν θετικά στη σωστή και υγιεινή διατροφή του λαού και αφ’ ετέρου στη γεωργική ανάπτυξη και της Κρήτης, της χώρας συνολικότερα, στο πλαίσιο ενός ολοκληρωμένου εθνικού σχεδιασμού για την ανάπτυξη. Πρόκειται για χρυσοφόρες καλλιέργειες που θα μπορούσαν να ζήσουν ένα σημαντικό κομμάτι της αγροτιάς, που ευνοούνται από τις εξαιρετικές εδαφοκλιματολογικές συνθήκες στο νησί από τη Σητεία έως την Κίσσαμο και ιδιαίτερα στον Νομό Ηρακλείου που κάνουν το συγκριτικό πλεονέκτημα για την καλλιέργεια αμπελιών.

Αντί να αξιοποιηθούν τα παραπάνω, στην Κρήτη, όπου παράγεται το σουλτανί σταφύλι, σταφίδα, κρασί και επιτραπέζιο, που ζητείται σε όλο τον κόσμο, καθώς ως γνωστόν δεν έχει το κουκούτσι, ζούμε έναν ανηλεή διωγμό των αμπελουργών προϊόντων. Για παράδειγμα, στον Νομό Ηρακλείου, ενώ τα αμπελουργικά προϊόντα αντιπροσώπευαν το 1981 το 52% του αγροτικού εισοδήματος και απασχολούνταν σχεδόν όλες οι αγροτικές οικογένειες με την καλλιέργεια, σήμερα δεν αντιπροσωπεύουν ούτε το 5%. Αντίστοιχα, το 1981 παράγονταν ενενήντα τρεις χιλιάδες τόνοι σταφίδας, ενώ το 2006 δεκαπέντε χιλιάδες τόνοι και σήμερα ούτε πεντακόσιοι τόνοι.

Η Ευρωπαϊκή Ένωση μέσα από τις αναθεωρημένες Κοινές Αγροτικές Πολιτικές και την προσαρμογή τους στον Παγκόσμιο Οργανισμό Εμπορίου επιδίωξε το γρήγορο πέρασμα της παραγωγής και της γης σε λίγα χέρια, εξαναγκάζοντας σε εγκατάλειψη τους μικροπαραγωγούς. Δεν εξηγείται διαφορετικά πώς ενώ η Ευρώπη είναι ελλειμματική στη σταφίδα -καταναλώνονται πάνω από πεντακόσιες χιλιάδες τόνοι σταφίδα με προοπτική διεύρυνσης της κατανάλωσής της- την ίδια στιγμή έχουν παρθεί μέτρα εκρίζωσης των αμπελώνων.

Οι ευθύνες της Κυβέρνησης της Νέας Δημοκρατίας είναι τεράστιες, επειδή αποδέχεται και υλοποιεί τις κατευθύνσεις και τη φιλοσοφία των προτάσεων της Κομισιόν, όπως μεγάλες είναι και οι ευθύνες του ΠΑΣΟΚ και του ΣΥΡΙΖΑ επίσης ως κυβερνήσεις που υλοποίησαν την ίδια πολιτική. Για να συγκαλύψουν αυτές τις ευθύνες τους καλλιεργούν τη μοιρολατρία στους παραγωγούς, υποστηρίζοντας ότι η ΚΑΠ είναι μονόδρομος και ότι το κόστος της ανυπακοής είναι μεγαλύτερο από το κόστος προσαρμογής, δηλαδή της υποταγής, οδηγώντας σε συγκέντρωση της παραγωγής σε λίγες καθετοποιημένες αμπελουργικές επιχειρήσεις.

Αποδείχτηκε, λοιπόν, πόσο φούμαρα ήταν αυτά που λέγατε, κύριοι των κομμάτων σας, τόσα χρόνια ότι η Κοινή Αγροτική Πολιτική εξασφαλίζει το εισόδημα του αγρότη. Αυτό που κάνει είναι να του πετάει ένα ξεροκόμματο με το τσεκ και τις άλλες ενισχύσεις, …

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε.

… για να έχουν πάτημα οι εμποροβιομήχανοι που του παίρνουν την παραγωγή τζάμπα. Διότι τελικά η Κοινή Αγροτική Πολιτική αυτό που εξασφαλίζει είναι να έχουν πρώτες ύλες οι βιομήχανοι και να εξασφαλίζουν τεράστια κέρδη.

Για την πλειοψηφία των βιοπαλαιστών αγροτών υπάρχουν δύο δρόμοι. Ο ένας είναι του καπιταλισμού και της επιδείνωσης της δυνατότητας παραμονής κυρίως στην αγροτική παραγωγή, ολοένα με πιο δυσμενείς όρους, με μη αναστρέψιμη την προοπτική της καταστροφής για τους πολλούς εξαιτίας του ανταγωνισμού του μονοπωλιακού ομίλου και της συγκέντρωσης σε καπιταλιστικές αγροτικές εκμεταλλεύσεις. Ο άλλος δρόμος είναι της κοινωνικοποιημένης παραγωγής, του παραγωγικού συνεταιρισμού που αναλαμβάνει από την παραγωγή μέχρι και την κατανάλωση συνολικά το προτσές για την προστασία του παραγωγού, για καλύτερες τιμές, για την αντιμετώπιση των βασικών διατροφικών αναγκών. Απαιτεί, όμως, κεντρικό σχεδιασμό της οικονομίας. Απαιτεί λαϊκή εξουσία και οικονομία, δηλαδή τον σοσιαλισμό που λέμε εμείς.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει η ειδική αγορήτρια του ΠΑΣΟΚ - Κινήματος Αλλαγής, η κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αγαπητοί συνάδελφοι, σήμερα συζητάμε εδώ μια κύρωση καθαρά διαδικαστικής φύσεως που αφορά τη μεταφορά της έδρας του Διεθνούς Οργανισμού Αμπέλου και Οίνου από το Παρίσι στη Ντιζόν. Επιτρέψτε μου, λοιπόν, να ξεκινήσω, αλλά και να αναλωθώ περισσότερο σε κάτι που κατά την εκτίμησή μας είναι πολύ πιο σημαντικό, αλλά και πολύ πιο επίκαιρο.

Κύριε Υπουργέ, προχθές μας διαβεβαιώσατε ότι δεν κινδυνεύουν οι αγροτικές ενισχύσεις και πραγματικά αυτό το ευχόμαστε όλοι. Όμως να θυμίσουμε ότι τέλη Ιουνίου ήταν που πιστώθηκαν στους λογαριασμούς των δικαιούχων τα 167 εκατομμύρια ευρώ σαν συνέχεια των πληρωμών του περσινού Οκτωβρίου και Δεκεμβρίου. Τα υπόλοιπα 81 εκατομμύρια που οφείλουμε εμείς, το κράτος, στους αγρότες πιστώθηκαν στους αγρότες χθες, όπως έπρεπε σύμφωνα με τους ευρωπαϊκούς κανονισμούς;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Από χθες άρχισε.

**ΧΡΙΣΤΙΝΑ ΣΤΑΡΑΚΑ:** Γιατί -παρένθεση- όπως κι εσείς γνωρίζετε, η χθεσινή μέρα ήταν η τελευταία μέρα που έπρεπε να πιστωθεί το σύνολο των ενισχύσεων αυτών για την εκκαθάριση χωρίς η χώρα να πληρώσει ποινές. Σε αυτό λοιπόν θέλουμε μία απάντηση, γιατί όπως καταλαβαίνετε δεν επιτρέπεται ο Έλληνας φορολογούμενος πολίτης να πληρώσει επιπλέον πόσες αστοχίες και καθυστερήσεις του ΟΠΕΚΕΠΕ.

Και επανέρχομαι λοιπόν κλείνοντας αυτή την παρένθεση και ρωτάω επειδή δεν έχουμε απολύτως καμμία ενημέρωση -παρ’ όλο που το έθεσα και στην επιτροπή, δεν πήρα απάντηση από τον ΟΠΕΚΕΠΕ- για το τι πληρώθηκε τελικά χθες. Το μόνο που έχουμε είναι κάποια δημοσιεύματα, κάποια στοιχεία διάσπαρτα ότι πληρώθηκαν 10 με 11 εκατομμύρια έναντι των 81 και συμπεραίνουμε όλοι μαζί ότι το μόνο σίγουρο είναι ότι ο ΟΠΕΚΕΠΕ απέτυχε παταγωδώς και αυτή τη φορά να κάνει το καθήκον του προς τους αγρότες. Σε αυτό θα ήθελα πραγματικά να σας ακούσουμε, όχι εμείς, αλλά αγωνιά και ο αγροτικός κόσμος.

Επίσης, πάρα πολλοί αγρότες μάς υπέβαλαν συμπληρωματικά στοιχεία. Ο ΟΠΕΚΕΠΕ τους έχει αγνοήσει εντελώς και δεν τους έχει πληρώσει. Δυστυχώς, η όλη εικόνα αυτή δείχνει ότι οι αγρότες δεν αποτελούν την προτεραιότητα σας -αυτό τουλάχιστον εισπράττει ο αγροτικός κόσμος- και όλοι ασχολούνται με τα καμώματα του τεχνικού συμβούλου που προσπαθεί να προωθήσει εφαρμογές και λοιπά. Δηλαδή όλος ο καβγάς αντί να γίνεται για τα σοβαρά πράγματα, γίνεται για το πάπλωμα. Ουδείς ενδιαφέρεται γι’ αυτό. Η ουσία είναι πως αυτή τη στιγμή υστερούμε απέναντι στις πληρωμές των αγροτών.

Και επειδή, κύριε Υπουργέ, έχετε και την εποπτεία του Οργανισμού, οφείλετε να μας ανακοινώσετε τι τελικά πληρώθηκε -συγκεκριμένα νούμερα είναι αυτά- σε ποιους πληρώθηκε και τι μένει να πληρωθεί, τι δεν έχει πληρωθεί ακόμα.

Σχετικά τώρα με το ύψος αυτό, με τα 50 εκατομμύρια ευρώ που ζητάτε πίσω από τους αγρότες για τις λάθος πληρωμές που έκανε ο ΟΠΕΚΕΠΕ, που τράβηξε τη γραμμή του ’21 αντί του ’22, έγινε ένα μεγάλο θέμα κι εσείς μας είπατε ότι πρόκειται για λάθος υπολογισμό του οργανισμού λόγω έλλειψης του τεχνικού συμβούλου την συγκεκριμένη περίοδο. Μάλιστα, κοιτάξατε να τα απομειώσετε λίγο συζητώντας το στην επιτροπή και λέγοντας ότι αυτά αφορούν πάρα πολύ μικρά ποσά, οπότε πολύς ντόρος κ.λπ.. Παραδεχθήκατε όμως, εμμέσως πλην σαφώς, ότι οι πληρωμές των ενισχύσεων είναι αδύνατον να γίνουν χωρίς τη βοήθεια κάποιας ιδιωτικής εταιρείας γιατί απλά το κράτος αδυνατεί να κάνει τη σχετική διαδικασία.

Και σας ρωτάμε: Ποιος είναι ο ρόλος του ΟΠΕΚΕΠΕ, αφού έχει αποδείξει ότι δεν μπορεί να κάνει ούτε μία πληρωμή; Σε μένα προσωπικά έχουν απευθυνθεί και πάρα πολλοί βαμβακοπαραγωγοί της περιοχής μου, κύριε Υπουργέ, λέγοντας ότι δεν θα λάβουν χρήματα από την εκκαθάριση του ’23 γιατί ο τεχνικός σύμβουλος δεν έχει στείλει ακόμα τα στοιχεία του monitoring στον ΟΠΕΚΕΠΕ.

Μιλήσατε λοιπόν και προχθές για ένα σχέδιο δράσης το οποίο πραγματικά θα δώσει τη δυνατότητα στον ΟΠΕΚΕΠΕ να λειτουργήσει και με διαφάνεια αλλά και με δικαιοσύνη.

Κύριε Υπουργέ, μια δουλειά ήταν να γίνει, οι πληρωμές, και αυτές δεν μπορέσατε να ολοκληρώσετε σωστά και έγκαιρα μέσα στο 2023. Όμως, πέραν από τις ενισχύσεις του 2023 που χάθηκαν, παραμένει και άγνωστο αν οι αγρότες μας θα λάβουν την πληρωμή της προκαταβολής του 2024, η οποία, επίσης, παραμένει στον αέρα για το γνωστό πρόβλημα, όπως πολύ καλά γνωρίζετε, των δηλώσεων του ΟΣΔΕ, που και εκεί πραγματικά έγινε μαντάρα.

Πάμε ένα λεπτό σε ένα πάρα πολύ μεγάλο ζήτημα και αφορά μεγάλο μέρος του κτηνοτροφικού κόσμου και της περιοχής μου ιδιαίτερα, της Αιτωλοακαρνανίας. Να σας θυμίσω τις αποζημιώσεις για την πανώλη, που ενώ ανακοινώσατε αυξήσεις για τα ζώα, ακόμα οι κατεστραμμένοι κτηνοτρόφοι δεν γνωρίζουν αν θα πληρωθούν τελικά και πότε.

Θέλουμε να ξέρουμε και αν τελείωσε η πανώλη. Δεν έχουμε μια επίσημη ενημέρωση. Αυτό πρέπει να το ξέρουμε. Και κάτι βασικό: Κάνατε έρευνες να δούμε από πού ήρθε τελικά η πανώλη; Τι έφταιξε και μπήκε στη χώρα η πανώλη; Κάποιο έλλειμμα υπήρχε και ήρθε. Και ποια είναι αυτά τα κυκλώματα τελικά εμπορίας ζώων που συνδέονται με όλο αυτό; Αυτό νομίζω ότι πρέπει να το γνωρίζουν και νομίζω ότι πρέπει να υπάρχει τιμωρία για αυτούς τους ανθρώπους.

Οι κτηνοτρόφοι, λοιπόν, και για αυτό το πράγμα, κύριε Υπουργέ, ζητούν απαντήσεις για τον λόγο ότι έχουν καταστραφεί στην κυριολεξία. Και για την ευλογιά το ίδιο συμβαίνει. Εξαπλώνεται και εκτός από αποζημιώσεις, οι κτηνοτρόφοι θα χρειαστούν και χρήματα, όπως πολύ καλά γνωρίζετε, για να αγοράσουν ζωοτροφές για τον χειμώνα.

Κύριε Υπουργέ, πρέπει να αποδείξετε στον αγροτικό κόσμο ότι αυτά που λέτε για δικαιοσύνη και διαφάνεια τα εννοείτε και αυτό πρέπει να το αποδείξετε όχι εσείς προσωπικά, που πραγματικά έχετε τις καλύτερες προθέσεις, αλλά πρέπει να το αποδείξετε με τις πράξεις σας.

Αναφορικά τώρα με την κύρωση, δεν είμαστε αρνητικοί στη μεταφορά της έδρας εννοείται. Από εκεί και πέρα, όμως, τα προβλήματα που αντιμετωπίζει ο κλάδος είναι γνωστά. Είναι η μείωση της επιφάνειας των αμπελώνων, είναι η μειωμένη παραγωγή και κατανάλωση, τα υψηλά κόστη, είναι η κλιματική αλλαγή, το αβέβαιο περιβάλλον για το διεθνές εμπόριο, οι γεωπολιτικές εντάσεις για την ανάγκη για πολιτιστική ενίσχυση του κλάδου.

Εξάλλου αυτά είναι που οδήγησαν τους εκπροσώπους του 75% των αμπελώνων του κόσμου, που συμμετείχαν σε αυτή τη συνάντηση για τα εκατό χρόνια του οργανισμού, να πουν ότι πρέπει να διαμορφώσουμε ένα σχέδιο δράσης για τη σωτηρία του αμπελοοινικού κλάδου.

Συγκεκριμένα, ζητούν μέτρα για την προσαρμογή της παραγωγής στις αλλαγές της ζήτησης της αγοράς με ποιοτικές συνθήκες παραγωγής και ιδίως ζητούν μεγαλύτερη προσοχή στον καταναλωτή μέσω της ενημέρωσης για την υπεύθυνη κατανάλωση.

Όλα τα παραπάνω αφορούν και τη χώρα μας, η οποία είναι ιδρυτικό μέλος του οργανισμού και θυμίζουμε ότι η παραγωγή του κρασιού, κύριε Υπουργέ, τη σεζόν 2023-2024 μειώθηκε στη χώρα μας κατά 35,14%. Γι’ αυτό, λοιπόν, και οι φορείς αυτού του κλάδου δικαίως ζητούν να ενταθούν οι έλεγχοι, ζητούν την πάταξη της αισχροκέρδειας, της παραοικονομίας και κυρίως της παραπλάνησης του καταναλωτή από τις ελληνοποιήσεις των εισαγόμενων κρασιών.

Και ιδίως για το τελευταίο, στο τελευταίο νομοσχέδιο για τα ΠΟΠ η παράταξή μας ήταν αυτή, που μετέφερε το αίτημα της διαεπαγγελματικής οργάνωσης για τη δημιουργία αναγνωρισμένων ομάδων παραγωγών στον αμπελοοινικό τομέα. Ωστόσο εσείς ούτε αυτό το κάνατε γνωστό.

Κλείνοντας, λοιπόν, θέλω να πω ότι μας προβληματίζουν, κύριε Υπουργέ, συγκεκριμένα πράγματα. Έχει αγωνίες ο αγροτικός κόσμος και σε αυτά καλούμαστε να απαντήσουμε. Και όσον αφορά για τον οινοπαραγωγικό κλάδο, πρέπει γενικότερα να έχουμε στραμμένο το βλέμμα μας εκεί, γιατί πραγματικά κινδυνεύει και αυτός ο κλάδος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σταρακά.

Καλείται στο Βήμα ο εισηγητής του ΣΥΡΙΖΑ - Προοδευτική Συμμαχία, ο κ. Γεώργιος Παπαηλιού.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατά τη συζήτηση στην αρμόδια επιτροπή έκανα εκτενή αναφορά για τα προβλήματα του αμπελοοινικού κλάδου που αποτελεί σημαντικό στοιχείο της ελληνικής αγροτικής παραγωγής αλλά και οινοποίησης. Μεγάλο το πρόβλημα της απαγόρευσης νέων φυτεύσεων και βέβαια, μεγάλο είναι και το πρόβλημα -τα ανέφερα όλα αυτά- ως προς την κατανομή των νέων φυτεύσεων μέσω της οποίας, δυστυχώς, ενισχύονται οι μεγάλοι και οι ισχυροί οι οποίοι συνήθως είναι και οινοποιητές εις βάρος των μικρών και μεσαίων παραγωγών.

Θα ήθελα σήμερα να αναφερθώ ευρύτερα στον αγροτικό τομέα της οικονομίας, στη γεωργία και την κτηνοτροφία, ο οποίος συμβάλλει κατά 5% ως 6% στο ελληνικό ΑΕΠ. Όμως, λόγω της μεταποίησης, της βιομηχανίας, των εξαγωγών και του τουρισμού το ποσοστό αυτό υπερβαίνει το 30%.

Η αγροτική πολιτική που εφαρμόζετε, κύριε Υπουργέ, περιορίζεται στην ανακύκλωση -και μάλιστα με λανθασμένο τρόπο- των προερχομένων από την Ευρωπαϊκή Ένωση επιδοτήσεων υπέρ των «ημετέρων» και αφορά, δυστυχώς, κατά ένα μέρος και καθυστερημένα τον αγροτικό πληθυσμό, τον μικρομεσαίο αγρότη και κτηνοτρόφο, αφού εδώ και πέντε χρόνια, από το 2019 που αναλάβατε τη διακυβέρνηση της χώρας, οι επιδοτήσεις δίδονται και σε ανθρώπους που δεν έχουν σχέση με την αγροτική παραγωγή και την εκτροφή ζώων.

Η Κυβέρνηση, δυστυχώς, λειτουργεί μόνον στο πλαίσιο του κομματισμού, της μικροπολιτικής, της ρουσφετολογίας και βάσει της συγκυρίας για επικοινωνιακούς λόγους. Τα μείζονα θέματα του αγροτικού τομέα, η νέα ΚΑΠ, η λειψυδρία, τα φωτοβολταϊκά σε αγροτική γη υψηλής παραγωγικότητας, ο ΟΠΕΚΕΠΕ, ο ΕΛΓΑ και άλλα είτε δεν αντιμετωπίζονται ή αντιμετωπίζονται με στρεβλό τρόπο. Το Εθνικό Στρατηγικό Σχέδιο στο πλαίσιο της νέας ΚΑΠ αποδείχτηκε ανεφάρμοστο. Έχει τροποποιηθεί, αλλά το Υπουργείο Αγροτικής Ανάπτυξης και Τροφίμων, οι υπάλληλοι, τα στελέχη του δεν βρίσκουν άκρη με τις διατάξεις του.

Η λειψυδρία αποτελεί τεράστιο πρόβλημα που συνδέεται και με την κλιματική κρίση, αλλά και με την έλλειψη, την ανυπαρξία υποδομών για την ορθολογική διαχείριση των υδάτων.

Το θέμα αυτό, κύριε Υπουργέ, δεν επιλύεται με ασκήσεις επί χάρτου. Χρειάζεται ένα σοβαρό συνολικό σχέδιο, όχι αποσπασματικές δήθεν λύσεις μέσω ιδιωτικοποιήσεων που προωθούνται από την Κυβέρνηση. Χρειάζονται έργα υποδομής, με τέτοιο τρόπο ώστε να μην επιχειρείται η αντιμετώπιση της λειψυδρίας σε μία περιοχή -εν προκειμένω αναφέρομαι στη Θεσσαλία- με τη μεταφορά του προβλήματος σε όμορες περιοχές.

Η τοποθέτηση φωτοβολταϊκών σε αγροτική γη, ακόμη και σε γη υψηλής παραγωγικότητας, συνιστά κυβερνητική επιλογή η οποία υπονομεύει τον πρωτογενή τομέα και την προκοπή του τόπου. Για τα αγροτικά φωτοβολταϊκά λέτε ότι δεν υπάρχει χώρος στο δίκτυο. Πού να βρεθεί, αφού έχει καταληφθεί αυτός ο χώρος από τις ελάχιστες μεγάλες εταιρείες βιομηχανικών, αιολικών και φωτοβολταϊκών;

Η Κυβέρνησή σας διέλυσε τον ΟΠΕΚΕΠΕ. Έτσι ετέθη υπό επιτήρηση και μην ξεχνάμε ότι κατά το διάστημα της διακυβέρνησης της Νέας Δημοκρατίας ο ΟΠΕΚΕΠΕ έχει αλλάξει τέσσερις διοικήσεις, εκτός από τους τρεις Υπουργούς -αν δεν κάνω λάθος, είστε ο τέταρτος- Αγροτικής Ανάπτυξης και Τροφίμων που ανασχηματίστηκαν. Σε αυτό το πλαίσιο τα τελευταία χρόνια παρατηρείται σοβαρή καθυστέρηση στις πληρωμές από τον ΟΠΕΚΕΠΕ. Οι πληρωμές δεν είναι απλώς ένα τεχνικό ζήτημα, αφορούν στην επιβίωση του αγρότη και του κτηνοτρόφου, αφορά στην ύπαιθρο. Είναι γνωστό το σοβαρό ζήτημα που έχει ανακύψει με τον ΟΠΕΚΕΠΕ, που από τις 2-10-2024 έχει αποστείλει επιστολές σε χιλιάδες αγρότες, απαιτώντας την επιστροφή αχρεωστήτως καταβληθέντων ποσών λόγω της χορήγησης των άμεσων ενισχύσεων του έτους 2022.

Το λάθος -το είπατε και εσείς- ήταν του ΟΠΕΚΕΠΕ, του τεχνικού συμβούλου του, εν πάση περιπτώσει, ήταν λάθος του ΟΠΕΚΕΠΕ, λάθος της Κυβέρνησης. Την ευθύνη έχει η Κυβέρνηση, διότι τεχνικά χρησιμοποιήθηκε η γραμμή δικαιωμάτων ΕPS 21 του ’22 και έτσι ζητάτε πίσω τα ποσά τα οποία χορηγήθηκαν στους αγρότες και κτηνοτρόφους. Μάλιστα, η επιστροφή ζητείται να γίνει μέχρι τις 29 Οκτωβρίου, δηλαδή σε μία περίοδο που και ο αγροτικός κόσμος, όπως και η υπόλοιπη ελληνική κοινωνία, αλλά κυρίως ο αγροτικός κόσμος βρίσκεται σε δεινή οικονομική κατάσταση, δεν τα βγάζει πέρα.

Τα λάθη σας, δηλαδή, κύριε Υπουργέ, τα πληρώνουν οι αγρότες και οι κτηνοτρόφοι. Πρέπει να βρεθεί λύση, ώστε αυτά τα λάθη σας να μη φορτωθούν στις πλάτες των αγροτών και των κτηνοτρόφων.

Ως προς τον ΕΛΓΑ, και αυτός δεν βγαίνει οικονομικά και ακόμη αναμένεται η αναθεώρηση του κανονισμού του, προκειμένου να υπαχθούν σε αυτόν οι νέοι κίνδυνοι που συνδέονται με την κλιματική κρίση και βέβαια να χρηματοδοτηθεί. Έτσι μόνο θα μπορέσει να ανταποκριθεί στην αποστολή του.

Δυστυχώς σήμερα, αν η γεωργία αποτελεί τον ασθενή της ελληνικής οικονομίας, της πρωτογενούς παραγωγής, η κτηνοτροφία αποτελεί τον μεγάλο ασθενή, παρ’ ότι είναι σημαντικός παράγοντας για τη διατροφική ασφάλεια. Και αυτό διότι αντιμετωπίζεται από την πολιτεία ως παρίας. Από την καταιγίδα «Ντάνιελ» χάθηκαν εκατόν είκοσι χιλιάδες αιγοπρόβατα και βοοειδή και τώρα, δύο χρόνια μετά, θυμήθηκε ο Πρωθυπουργός σας να πει ότι υπάρχει σχέδιο για τη Θεσσαλία. Δυστυχώς η Θεσσαλία εγκαταλείπεται, γιατί ο κόσμος δεν μπορεί να ζήσει. Αυτό συμβαίνει με τους παραγωγούς, τις κτηνοτροφικές και γαλακτοκομικές μονάδες και τις επιχειρήσεις.

Βέβαια, η κτηνοτροφία δεν εγκαταλείπεται μόνο στη Θεσσαλία, εγκαταλείπεται και στην υπόλοιπη Ελλάδα, εγκαταλείπεται παντού. Αυτό διότι το υπέρογκο κόστος εκτροφής των ζώων και η μη λήψη μέτρων για την ανακούφιση των κτηνοτρόφων, τους αναγκάζουν να εγκαταλείψουν την επαγγελματική δραστηριότητά τους. Χρειάζονται, λοιπόν, μέτρα τα οποία δεν είστε διατεθειμένοι να λάβετε.

Εμείς ως ΣΥΡΙΖΑ - Προοδευτική Συμμαχία έχουμε συνειδητοποιήσει τη συμβολή του αγροτικού τομέα στην επιβίωση και ανάπτυξη της υπαίθρου, αλλά και τη δυναμική στο πλαίσιο των αλλαγών στο ευρύτερο περιβάλλον. Προτείνουμε να σχεδιαστεί και να βαδίσει ο παραγωγός χέρι-χέρι με την έρευνα. Τα πανεπιστήμια να συνεργάζονται με τον παραγωγό σε μόνιμη βάση, ώστε να ενισχυθούν περαιτέρω προγράμματα που εφαρμόζονται ήδη από το Γεωπονικό Πανεπιστήμιο.

Επιπλέον, απαιτούνται περισσότεροι έλεγχοι, περισσότερες προσλήψεις για τη στήριξη εφαρμοσμένης πολιτικής στον πρωτογενή τομέα, χρήση των νέων τεχνολογιών και καλύτερη εκπαίδευση του αγρότη και του κτηνοτρόφου και βέβαια εκσυγχρονισμός του Υπουργείου Αγροτικής Ανάπτυξης και Τροφίμων. Έχουν πέσει εκατομμύρια ευρώ ακόμα στον αγροτικό τομέα «για να πάρει τα πάνω του», όμως οι αγρότες και οι κτηνοτρόφοι είναι σε απόγνωση. Οι θέσεις μας εντάσσονται σε ένα ευρύτερο στρατηγικό σχέδιο για τη συνολική ανασυγκρότηση της υπαίθρου που να την καθιστά και ζώσα και βιώσιμη.

Η εγκατάλειψη της υπαίθρου, κύριε Υπουργέ, αποτελεί τον μεγαλύτερο κίνδυνο για τη χώρα, για την επιβίωση της χώρας. Χωρίς την ύπαιθρο δεν υπάρχει Ελλάδα.

Και κάτι τελευταίο, απάντηση και αναφορά στα όσα είπατε κλείνοντας την ομιλία σας στην αρμόδια επιτροπή. Ομολογήσατε τα λάθη του ΟΠΕΚΕΠΕ. Βέβαια, τα ρίξατε όλα στο παρελθόν, διαχρονικά, όπως είπατε. Σήμερα, όμως, αυτά τα λάθη καλούνται να πληρώσουν οι Έλληνες αγρότες και κτηνοτρόφοι. Αυτό δεν θα πρέπει να γίνει.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε!

**ΓΕΩΡΓΙΟΣ ΠΑΠΑΗΛΙΟΥ:** Είπατε ότι τα φωτοβολταϊκά δεν πρέπει να τοποθετούνται σε αγροτικές περιοχές, σε αγροτική γη. Να το δούμε.

Όσον αφορά αυτό που είπατε για τη συνεισφορά στην κοινωνική συνοχή, να υπενθυμίσω ότι ο κανόνας κόστους-οφέλους…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Παπαηλιού. Δεν είστε Κοινοβουλευτικός Εκπρόσωπος, δεν είστε εισηγητής. Μια παρέκκλιση από την ημερήσια διάταξη επιτρέπεται. Αλλά τώρα εδώ δεν είναι αυτός ο ρόλος σας. Έχετε πάει στα έντεκα λεπτά από τα πέντε. Κλείστε.

**ΓΕΩΡΓΙΟΣ ΠΑΠΑΗΛΙΟΥ:** Κλείνω, κύριε Πρόεδρε.

Ο κανόνας, λοιπόν, κόστους-οφέλους είναι αυτός που εφαρμόζεται από πλευράς Κυβέρνησης σε όλους τους τομείς. Και, βέβαια, δεν επιβάλλει η πραγματικότητα, για εσάς τουλάχιστον, τις επιλογές σας. Τις επιβάλλουν τα μεγάλα και ισχυρά συμφέροντα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Καλώ στο Βήμα τον εισηγητή της Νέας Δημοκρατίας κ. Γιάννη Λοβέρδο.

Αμέσως μετά τον λόγο θα πάρει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα η Ολομέλεια της Βουλής συζητάει ένα νομοσχέδιο με ουσιαστικά ένα άρθρο. Μεταφορά της έδρας της Παγκόσμιας Ακαδημίας Αμπέλου και Οίνου από το Παρίσι στη Ντιζόν της Γαλλίας. Αυτό. Τίποτα άλλο. Τελεία! Full stop! Punkt! Point! Δεν έχει τίποτα άλλο. Υπάρχει κάποια αντίρρηση επ’ αυτού; Καμμία. Όλοι υπέρ είμαστε γιατί δεν μας αφορά κιόλας. Οι Γάλλοι αποφάσισαν -και πολύ λογικά οι άνθρωποι- ότι αντί να είναι στο αποστειρωμένο -από πλευράς παραγωγής όχι πόσης- Παρίσι, να το πάνε στη Ντιζόν που είναι η νέα οινοπαραγωγική περιοχή. Αυτό. Τίποτα άλλο.

Θα μπορούσατε να ρωτήσετε αν υπάρχει δημοσιονομική επιβάρυνση για την Ελλάδα. Καμμία απολύτως. Δεν έχει καμμία σχέση με τα οικονομικά της Ελλάδας ή τα δημόσια οικονομικά του ελληνικού κράτους. Θα μπορούσατε να ρωτήσετε γιατί έρχεται στην Ολομέλεια της Βουλής ένα τέτοιο τόσο διεκπεραιωτικό νομοσχέδιο. Γιατί αυτή είναι μια συνταγματική διαδικασία επειδή είναι μια τροποποίηση ενός διεθνούς πρωτοκόλλου. Οι τροποποιήσεις των διεθνών συνθηκών πρέπει να περάσουν από την Ολομέλεια της Βουλής καλώς ή κακώς. Αυτό ισχύει. Αυτό το κάνουμε. Είναι διεκπεραιωτικό. Ήρθαμε, τα λέμε, φύγαμε, τελείωσε.

Έλα, όμως, που δεν τελείωσε. Είμαστε εδώ μία ώρα. Και κοιτάξτε τι συνέβη. Ακούσαμε για το σύνολο της αγροτικής πολιτικής της Κυβέρνησης. Για το σύνολο. Δεν υπήρξε τίποτα που να μην αφορούσε το σύνολο της αγροτικής πολιτικής της Κυβέρνησης. Ακούσαμε ακόμη και διαμάχη καπιταλισμού-σοσιαλισμού. Μόνο για το αν η Γη είναι στρογγυλή ή είναι επίπεδη δεν ακούσαμε. Να το θέσουμε κι αυτό ως αντικείμενο της συζήτησης. Δεν το θέλουμε όμως αυτό. Δεν είναι αυτός ο σκοπός αυτής της συζήτησης.

Θα μου πείτε -το κατανοώ- είμαστε εδώ δέκα κόμματα. Εκεί έχουμε φτάσει μαζί με την ομάδα των ανεξαρτήτων. Όλοι θέλουν να έχουν λόγο. Όλοι θέλουν να λένε αυτό που πιστεύουν. Το κατανοώ απολύτως. Δικαίωμά τους. Συμφωνώ με αυτό. Έχουν απεριόριστο συνταγματικό δικαίωμα να εκφράζουν και να λένε ό,τι θέλουν μέσα στα πλαίσια όμως του χρόνου που προσφέρει ο κανονισμός.

Κι εδώ έρχομαι, λοιπόν, να σας πω για τον Κανονισμό. Κατανοώ ότι είμαστε δέκα κόμματα και όλοι έχουν δέκα Αρχηγούς, δέκα Κοινοβουλευτικούς Εκπροσώπους, δέκα εισηγητές. Οι Υπουργοί είναι παραπάνω.

**ΚΩΝΣΤΑΝΤΙΝΟΣ ΧΗΤΑΣ:** Εννιά, εννιά.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Εννιά. Είναι και οι ανεξάρτητοι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έβαλες και ΦΠΑ τώρα εσύ;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Όχι. Είναι οι ανεξάρτητοι. Στο ΦΠΑ μη φοβάστε. Όλα καλά θα πάνε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άμα το μειώσετε, όλα καλά θα πάνε.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ερχόμαστε εδώ και ο καθένας μιλάει με τις ώρες. Να σεβόμαστε όμως και τον Κανονισμό. Ο Κανονισμός δίνει κάποιες δυνατότητες και κάποιες άλλες δεν τις δίνει.

Κοιτάξτε τώρα τι συνέβη και γιατί υπήρξε παράκαμψη του Κανονισμού στη συγκεκριμένη συζήτηση. Εγώ υποχρεούμαι -γιατί αυτό πιστεύω και γι’ αυτό είμαι μέλος της Νέας Δημοκρατίας- να στηρίζω τα νομοσχέδια της Νέας Δημοκρατίας. Πολλώ μάλλον που σε αυτό δεν υπάρχει καμμία αντίρρηση. Ψήφισα υπέρ.

Σύμφωνα με τον Κανονισμό, δεν έχω δικαίωμα να μιλήσω. Μιλάω με ανοχή του Προέδρου, γιατί όποιοι έχουν ψηφίσει υπέρ στην κύρωση μιας σύμβασης, δεν έχουν δικαίωμα να μιλούν. Επίσης, όλα τα κόμματα της Αντιπολίτευσης -και τα οκτώ, για να μη στενοχωρήσω τον αγαπητό κύριο Βελόπουλο- εξέφρασαν επιφύλαξη σε επίσημο επίπεδο, ενώ ταυτόχρονα είπαν ότι είναι υπέρ. Φυσικά, τι μας ενδιαφέρει να πάει από το Παρίσι στη Ντιζόν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** «Παρών» ψηφίσαμε. Άρα δεν είναι έτσι.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Θα το καταψηφίσετε, δηλαδή, το νομοσχέδιο; Εντάξει, να το δεχθώ.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, παρακαλώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Δεν θέλετε τη Ντιζόν, κύριε Βελόπουλε, το καταλάβαμε. Είναι πολύ ωραία. Δεν βγάζει μόνο μουστάρδα, βγάζει και κρασιά, βγάζει και άλλα πράγματα και είναι ο τόπος όπου στα αρχαία χρόνια ο Καίσαρας νίκησε τους Γαλάτες. Είναι πάρα πολύ σημαντικός ιστορικός τόπος η Αλέσια, η οποία είναι η αρχαία Ντιζόν. Και θα μαθαίναμε πολλά ιστορικά μαθήματα εάν διαβάζαμε για τη Μάχη της Αλεσίας. Εάν θέλετε το συζητάμε μετά στο εντευκτήριο, γιατί αυτό δεν είναι το αντικείμενο της συζήτησης σήμερα.

Κατόπιν αυτού και επειδή υπάρχει μια σαφής, όχι παραβίαση αλλά παράκαμψη του Κανονισμού στο συγκεκριμένο θέμα -γι’ αυτό και μόνο ήθελα να μιλήσω, κύριε Πρόεδρε- θα παρακαλούσα τον Πρόεδρο της Βουλής, τον κ. Τασούλα, να το καταλάβει πλέον -υποθέτω το έχει ήδη καταλάβει αυτό- και στην Επιτροπή του Κανονισμού της Βουλής, στην οποία είμαι και εγώ μέλος, να φέρουμε μια διάταξη που να το αλλάζει. Δεν χρειάζεται να λέμε «το ψηφίζουμε» και μετά λέμε «επιφύλαξη». Όποιος το ψηφίζει ή δεν το ψηφίζει -δεν έχει σημασία- κατευθείαν όλοι να μιλούν στις συζητήσεις ώστε να ξέρουμε ότι ο Κανονισμός τηρείται, γιατί αυτό πάνω απ’ όλα πρέπει να υπάρχει, η τήρηση του Κανονισμού.

Όταν ανεβαίνετε σε αυτό το Βήμα λέτε ό,τι θέλετε, έχετε απεριόριστο το δικαίωμα λόγου και ψήφου, όπως λέει το Σύνταγμα. Και εγώ σέβομαι το Σύνταγμα στο οποίο έχω ορκιστεί αφοσίωση και υποταγή. Το ίδιο απαιτώ απ’ όλους μας. Να σεβόμαστε το Σύνταγμα, να σεβόμαστε τον Κανονισμό της Βουλής και να πράττουμε το καθήκον μας απέναντι στον ελληνικό λαό, γιατί αυτόν υπηρετούμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Απλά να διευκρινίσω ότι είχα κάνει παρέμβαση για τη διαδικασία σε κάποιο σημείο. Πράγματι, ο Κανονισμός λέει ότι παίρνουν τον λόγο όχι όσοι έχουν αντιρρήσεις. Τώρα βρήκαμε εδώ και καιρό μια λέξη που λέγεται «επιφύλαξη».

Και κάτι άλλο, κύριε Λοβέρδο. Υπέρ στην επιτροπή είχε ψηφίσει και η Νίκη και είχε ψηφίσει και «παρών» το Κομμουνιστικό Κόμμα Ελλάδας, που σημαίνει ότι εκφράστηκε. Θα μπορούσαν, λοιπόν, να μην πάρουν τον λόγο.

Τώρα, εδώ και λίγο καιρό, συνηθίζουμε οι Προεδρεύοντες να δίνουμε τον λόγο σε όλους, γιατί δεν ξέρω τι σημαίνει «επιφύλαξη» και στο τέλος, ναι, και εγώ δεν το καταλαβαίνω αλλά, εν πάση περιπτώσει. Επειδή είστε μέλος, όμως, στην Επιτροπή Κανονισμού, κοιτάξτε το εκεί. Εγώ δεν είμαι μέλος.

Λοιπόν, τον λόγο τώρα έχει, όπως έχω προαναγγείλει, ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Πρέπει να πω τον καλό συνάδελφο, τον κ. Λοβέρδο, επειδή έχει το χάρισμα της ρητορικής, πως εάν εφαρμοζόταν ο Κανονισμός, εδώ θα μιλούσαμε είκοσι άτομα. Όταν, λοιπόν, θέλετε να τηρήσετε αυστηρά τον Κανονισμό και να τηρηθεί ο Κανονισμός τότε δεν θα μιλάει κανένας Βουλευτής και θα μιλάνε είκοσι, τριάντα άτομα.

Γι’ αυτό λέω πως η ερμηνεία του Κανονισμού γίνεται κατά πώς βολεύει τον καθένα. Και αν θέλετε να μιλήσουμε για Κανονισμό, μιλάτε για μια Βουλή και λέτε ότι «είμαστε εδώ», ενώ είστε μόνο δύο από εκατόν πενήντα οκτώ Βουλευτές της Νέας Δημοκρατίας. Λέτε «είμαστε εδώ» και είστε δύο Βουλευτές. Συνολικά είστε εκατόν πενήντα οκτώ και εδώ είστε δύο Βουλευτές. Από τους εκατόν πενήντα οκτώ ήρθατε μόνο δύο. Καταλάβατε; Δηλαδή, ο Κανονισμός να μην εφαρμόζεται κατά πώς μας βολεύει, να εφαρμόζεται γενικά.

Τώρα, όσο για το περιβόητο από το Παρίσι να πάει στη Ντιζόν αυτός ο Οργανισμός, αυτό δείχνει και μια νοοτροπία, κύριε συνάδελφε -και το λέω στον κ. Τσιάρα. Σε μια χώρα που φεύγουν από το Παρίσι, από το κέντρο της Γαλλίας και πηγαίνουν και μεταφέρουν τον Οργανισμό στη Ντιζόν, στην Ελλάδα το Υπουργείο Γεωργίας είναι στην Αθήνα. Μεταφέρτε το Υπουργείο Γεωργίας στη Λάρισα. Ορίστε. Αφού το φέρατε ως παράδειγμα.

(Χειροκροτήματα από την πτέρυγα της Ελληνικής Λύσης)

Απλά πράγματα.

Και είπατε και κάτι άλλο. Είπατε για Γαλάτες, να μάθουμε ιστορία. Να σας υπομνήσω ότι ξέρουμε ιστορία, γιατί οι Γαλάτες ισοπέδωσαν όλη την Ελλάδα, όταν επέδραμαν στην ηπειρωτική Ελλάδα κι έφτασαν μέχρι την κεντρική Μικρά Ασία και έμειναν εκεί στην περιοχή που λέγεται Γαλατία τώρα. Αυτοί ήταν οι δυτικοί Γάλλοι, οι φίλοι μας. Οι Γαλάτες είναι κανονικοί Γάλλοι, οι άλλοι είναι Φράγκοι, γερμανικό φύλο. Τα ξέρετε.

Άρα, λοιπόν, να σκαλίζουμε την ιστορία, αλλά να θυμόμαστε και τα εγκλήματα που έκαναν οι φίλοι μας οι δυτικοί. Να μη λέμε μόνο τα καλά που έκαναν στη Σιλεσία ή τι έκαναν στη Σιλεσία. Εντάξει, καλός ο Αστερίξ και ο Οβελίξ, αλλά ας θυμηθούμε και τι μας έκαναν αυτοί εδώ όταν πέρασε η λαίλαπα των Γαλατών και ισοπέδωσε τα πάντα.

Εν πάση περιπτώσει, να πάμε λίγο σε αυτά που συμβαίνουν γύρω μας. Κύριοι συνάδελφοι, η χώρα είναι σε ένα μεγάλο σταυροδρόμι. Δεν ξέρω αν το έχετε καταλάβει, οι εξελίξεις, που ο ίδιος ο Πρωθυπουργός έχει αναλάβει σε σχέση με τα ελληνοτουρκικά, δείχνουν ότι η Ελλάδα είναι σε ένα μεγάλο σταυροδρόμι, σε ένα σταυροδρόμι το οποίο όμως δεν γνωρίζει το πολιτικό προσωπικό της χώρας πού θα οδηγήσει ο Πρωθυπουργός. Γιατί μόνος του ασκεί εξωτερική πολιτική. Δεν ενημερώνει κανέναν.

Δείτε και το οξύμωρο. Ήταν Αρχηγός του ΠΑΣΟΚ ο κ. Ανδρουλάκης. Δεν συναντήθηκαν σχεδόν ποτέ με τον κ. Μητσοτάκη. Τώρα που επανεξελέγη Πρόεδρος ο Ανδρουλάκης ορίζουν ημερομηνία συναντήσεως. Πόσο σοβαρό είναι το πολιτικό προσωπικό της χώρας, όταν την ώρα που συζητάμε με τους Τούρκους και δεν ενημερώνεται κανείς πολιτικός Αρχηγός για το τι συμβαίνει. Κανείς δεν ξέρει.

Η εξωτερική πολιτική δεν είναι προσωπική υπόθεση του κ. Μητσοτάκη ούτε μόνο της Νέας Δημοκρατίας, που κι εκεί υπάρχουν διαφωνίες. Η εξωτερική πολιτική μιας χώρας είναι εξωτερική πολιτική που ουσιαστικά ασκεί η κυβέρνηση κατόπιν, τουλάχιστον, ενημέρωσης του ελληνικού λαού, όταν αφορά εθνικά θέματα. Και το ελληνοτουρκικό είναι θέμα εθνικό και το Σύνταγμα και ο νομοθέτης, κύριε Πλεύρη, λέει ότι για εθνικό θέμα πήγαινε σε εκλογές. Πώς πας να κάνεις συμφωνία με την Τουρκία χωρίς να ενημερώσεις προεκλογικά ότι θα κάνεις αυτό, ψήφισέ με. Έχουμε μια σύγκρουση σε επίπεδο συνταγματικού κωλύματος, κατά την άποψή μας. Εδώ έχουμε πρόβλημα.

Θα σας πω και το εξής. Το χειρότερο ποιο είναι; Τη βρώμικη δουλειά την αναθέτετε σε άλλους. Βγάλατε στην κρατική τηλεόραση την κυρία του ΕΛΙΑΜΕΠ, την Γενική Γραμματέα, η οποία περιέργως ή δεν ξέρει Διεθνές Δίκαιο ή το ξέρει αλά καρτ. Δεν είναι λαϊκή αγορά να πουλάς πατάτες η ΑΟΖ ούτε η υφαλοκρηπίδα. Έτσι μας είπε όμως. Έτσι μας είπε. Και το ΕΛΙΑΜΕΠ να σας συστήσω και να σας ενημερώσω είναι ένας φορέας ο οποίος μπορεί να θεωρηθεί ιδιωτικός κ.λπ., αλλά ο Άδωνις Γεωργιάδης από το Υπουργείο Ανάπτυξης έδωσε επιχορήγηση. Γιατί; Έδωσε κρατική επιχορήγηση σε ένα ΕΛΙΑΜΕΠ του οποίου οι θέσεις είναι γνωστές εδώ και χρόνια. «Αυτονόητη η διαπραγμάτευση της ελληνικής ΑΟΖ από την Κυβέρνηση με την Τουρκία». Αυτό είπε η κυρία.

Εγώ ξέρω ότι αυτονόητο είναι το δικαίωμα που έχω ως χώρα μονομερώς να ανακηρύξω ΑΟΖ και μετά να συζητήσω.

(Χειροκροτήματα από την πτέρυγα της Ελληνικής Λύσης)

Πώς ανατρέπουμε όλη την UNCLOS συμφωνία, τη διεθνή συμφωνία με μία κυρία η οποία μπαίνει πολιορκητικός κριός για να σας ανοίξει τον δρόμο; Το αυτονόητο, αυτοδίκαιο μονομερές δικαίωμα να γίνει συζήτηση με την Τουρκία; «Είτε αγοράζεις πατάτες είτε αγοράζεις κρεμμύδια στη λαϊκή…» -αυτό είπε η κυρία- «…είναι το ίδιο πράγμα με το να συζητάς την εθνική σου κυριαρχία». Δεν το καταλαβαίνω. Αν κάποιος μπορεί να μου το ερμηνεύσει, ας μου το πει. Δηλαδή, φτάσαμε στο έσχατο σημείο να θεωρείται πάγκος της λαϊκής όπου η Κυβέρνηση της Νέα Δημοκρατίας πουλά πάμφθηνα -γιατί στις λαϊκές έχουν φθηνά προϊόντα- τα εθνικά θέματα. Μα, είμαστε με τα καλά μας; Και χρηματοδοτεί η Νέα Δημοκρατία αυτή την κυρία και αυτό το ΕΛΙΑΜΕΠ; Ρωτώ εσάς. Και μάλιστα, ο Άδωνις Γεωργιάδης είπε στην επιτροπή ότι είναι ένας σοβαρός οργανισμός της χώρας, με διεθνές κύρος. Έδωσε εκατοντάδες χιλιάδες ευρώ χρηματοδότηση το ελληνικό κράτος, η ελληνική κυβέρνηση.

Και σε όλα αυτά φτάνουμε στην ομολογία Δένδια. Ο Υπουργός Εξωτερικών της χώρας όταν ήμουν εγώ εδώ και ήταν εκεί ο κ. Δένδιας με τον κ. Μητσοτάκη, του είπα ότι η σύμβαση με την Αμερική είναι λεόντειος, είναι εγκληματική. Θα σας εξαπατήσουν γιατί δεν παίρνουμε τίποτα. Έρχεται, λοιπόν, μετά από μερικά χρόνια και λέει το εξής: «Μας εξαπάτησαν και στο θέμα της στρατιωτικής βοήθειας». Ο Υπουργός Άμυνας Δένδιας, τότε Υπουργός Εξωτερικών, λέει ότι εξαπατήθηκε η Κυβέρνηση από τους Αμερικανούς γιατί δεν πήραμε τη στρατιωτική βοήθεια που έπρεπε να πάρουμε. Το ένα άρμα μάχης που μας δίνουν χρειάζεται 8 εκατομμύρια ευρώ για να το ξαναφτιάξουμε. Θέλουμε 1,6 δισεκατομμύριο για να φτιάξουμε τα δήθεν δωρεάν άρματα. Το λέει ο Υπουργός. Υπογράψατε μια συμφωνία λεόντειο, αντεθνική -θα το πω έτσι ωμά- δώσατε τα πάντα στους Αμερικανούς και δεν πήραμε τίποτα. Γιατί εδώ το τυρί αυτό ήταν. «Μα, θα πάρουμε στρατιωτική βοήθεια, γιατί να μη δώσουμε τις βάσεις», μου είπε εμένα ο Υπουργός σας. Και τώρα λέει απλά «μας εξαπάτησαν».

Ποιος θα πληρώσει την εξαπάτηση; Ποιος θα πληρώσει; Πείτε μου εσείς. Παραιτήθηκε ο Υπουργός; Όχι. Ο Πρωθυπουργός; Όχι. Παραιτήθηκε ένας; Όχι. Γιατί; Ρωτάω. Τα ίδια και από τους Γερμανούς, σας έλεγα θα πάρουν Eurofighter οι τύποι αυτοί. Σας το έλεγα, φώναζα εδώ. Και τώρα από ό,τι μαθαίνω ο Σολτς θα δώσει Eurofighter. Η δικαιολογία ποια είναι, ξέρετε; Δεν θα πετούν -λέει- στο Αιγαίο. Οι Τούρκοι βέβαια λένε, θα πετούν στα χωρικά μας ύδατα στον εναέριο χώρο τον δικό μας. Δηλαδή μόλις φτάνουν στα οκτώ ναυτικά μίλια, θα τραβάει χειρόφρενο το αεροπλάνο. Τι λέτε τώρα; Τι συζητάμε;

Και εσείς συζητάτε με τον Ερντογάν και καλείτε εδώ τους Τούρκους να συζητήσετε; Τι; Για πείτε μου, τι θα συζητήσουμε; Την ώρα που στη Θράκη πέταξαν έξω τον νόμιμο μουφτή από το τζαμί με τις κλωτσιές για να βάλουν τον ψευδομουφτή και πήγε με ένα χαλάκι ο κακομοίρης για να εκτελέσει τα σχετικά του καθήκοντα στο πεζοδρόμιο -ο νόμιμος μουφτής- και κανένας δεν αντέδρασε. Κανείς δεν είπε τίποτε, κανένας, τίποτα, ησυχία και αναρωτιέμαι γιατί. Γιατί;

Θα σας πω ένα πράγμα, κύριε Πλεύρη. Ξέρετε πώς επιβίωσε η χώρα μας; Με δύο λέξεις, με την εθνική αδιαλλαξία. Εθνική αδιαλλαξία. Όταν το συμφέρον σου είναι συγκεκριμένο, η αδιαλλαξία σου πρέπει να υπάρχει. Αδιαλλαξία στις Θερμοπύλες, αδιαλλαξία στη Σαλαμίνα, αδιαλλαξία στην Πίνδο, αδιαλλαξία με τον Χάμιλτον και τον Κολοκοτρώνη. Εδώ δεν έχουμε αδιαλλαξία. Εδώ έχουμε μια διάθεση να τα δώσουμε όλα. Λαϊκή πανήγυρις, λαϊκή αγορά! Θα σας πω και το εξής, γιατί όλοι μας αυτοαναφερόμαστε πατριώτες. Όλοι είμαστε πατριώτες, ναι, όλοι. Εν τοις πράγμασι, όμως, ποιος είναι ο πατριώτης; Γιατί για εμάς πατριωτισμός είναι η βούληση ενός έθνους να επιβιώσει και η Ελλάς θα επιβιώσει, θέλετε δεν θέλετε.

(Χειροκροτήματα από την πτέρυγα της Ελληνικής Λύσης)

Και ενώ όλα αυτά συμβαίνουν, το μόνο που ενδιαφέρει τους πρώην Πρωθυπουργούς -και τους τέσσερις μαζί και τον Σαμαρά και τον Καραμανλή και τον Παπανδρέου και τον Τσίπρα- είναι η κομματική επιβίωση του όποιου κόμματος τους. Είναι δυνατόν -πραγματικά- να διακυβεύονται τόσα πολλά πράγματα και να μη βγαίνουν οι τέως Πρωθυπουργοί και να μιλήσουν ωμά, ξερά και να πουν: «Ελέγχω δέκα Βουλευτές στη Νέα Δημοκρατία, ρίχνω τώρα τον Μητσοτάκη, γιατί πάει να ξεπουλήσει τα ιερά και όσια της πατρίδος».

(Χειροκροτήματα από την πτέρυγα της Ελληνικής Λύσης)

Θα σας πω τώρα για να γελάσουμε κιόλας, γιατί είναι για γέλια η ιστορία, πραγματικά. Ακούστε, ποιο είναι το πρόβλημα των τεσσάρων Πρωθυπουργών να μιλήσουν, το κόμμα τους ή η Ελλάδα; Ας αποφασίσουν και ο Σαμαράς και ο Καραμανλής και ο Τσίπρας και ο Παπανδρέου και όλοι ποιο είναι το πρόκριμα. Ποιο είναι το σημαντικό και το ζητούμενο, το κόμμα τους ή η Ελλάδα μας και η Ελλάδα τους; Αν φοβούνται εθνικό ξεπούλημα, όπως είπαν οι δύο εξ αυτών πριν λίγες ημέρες -Σαμαράς, Καραμανλής-, να βγουν και να το πουν στον ελληνικό λαό με διάγγελμα σε μια συνέντευξη, ότι ο Πρωθυπουργός επιχειρεί εθνικό ξεπούλημα. Να το πουν αντρίκια και όχι να κρύβονται πίσω από τη «Madame Claire» -πώς λέγεται- και όλα αυτά τα περιοδικά.

(Χειροκροτήματα από την πτέρυγα της Ελληνικής Λύσης)

Πρώην πρωθυπουργός θα πάει σήμερα να κάνει δήλωση στη «Madame Figaro». Ο κ. Σαμαράς θα κάνει παρέμβαση για τα εθνικά θέματα στη «Madame Figaro». Άντε και του χρόνου στα «νέα του ψαροντούφεκου» να πάει! Δηλαδή τι να συζητάμε τώρα; Είναι σοβαρά πράγματα αυτά; Είναι σοβαρές παρεμβάσεις αυτές;

Θα σας πω το εξής, γιατί ό,τι και να κάνετε, όσο και να θέλετε να δώσετε στο τίποτα άξια, τίποτα παραμένει. Όσο και να ελέγχετε τα μέσα ενημερώσεως, όσο και να ελέγχετε τις δημοσκοπήσεις, ό,τι και να ελέγχετε, όσο και να ελέγχετε τίποτα παραμένει η εξωτερική, οικονομική πολιτική της Νέας Δημοκρατίας. Τίποτα!

(Χειροκροτήματα από την πτέρυγα της Ελληνικής Λύσης)

Θα ήθελα τώρα να σας πω και κάτι άλλο για τα μέσα ενημερώσεως. Τα έχετε κάνει τσιφλίκι σας. Κι εδώ θα χαλαστούμε λίγο, κύριε Πλεύρη. Θα χαλαστούμε γιατί η υπομονή μας εξαντλήθηκε πλέον. Είμαι από αυτούς που δεν έχουν κάνει ποτέ μήνυση σε δημοσιογράφο ή σε πολιτικό. Δεν θα το έκανα ποτέ στη ζωή μου, ποτέ και δεν θέλω να εμπλακώ στα δικαστήρια, δεν θέλω να περνάω ούτε απ’ έξω, γιατί δεν εμπιστεύομαι τη δικαιοσύνη, διότι η δικαιοσύνη επιλέγεται και δεν εκλέγεται εσωτερικά. Τη διαλέγετε εσείς και τι κάνετε όπως θέλετε, εξ ου και η θεία από τη Νιγηρία. Διότι, Θάνο μου, αν έχει θεία από τη Νιγηρία φέρνεις 2 εκατομμύρια. Αν δεν έχεις θεία στη Νιγηρία με 10.000 πας φυλακή. Καταλάβατε; Αυτή είναι η Νέα Δημοκρατία, αυτή είναι η διαφθορά σας, αυτή είναι η διαπλοκή σας, αυτή είναι η δικαιοσύνη σας.

(Χειροκροτήματα από την πτέρυγα της Ελληνικής Λύσης)

Θα σας τα πω τώρα. Ο Γιάννος είναι δικός σας, Σημιτικούς έχετε εκεί. Εσείς δεν είστε, αλλά οι μισοί εκεί πάνω είναι Σημιτικοί. Το σημιτικό ΠΑΣΟΚ έχετε εκεί, όχι το ΠΑΣΟΚ το πατριωτικό του Ανδρέα Παπανδρέου που μιλούσε για εθνική ανεξαρτησία, για το «βυθίσατε το «Χόρα»» και όλα αυτά που έκανε με περηφάνια. Καμμία σχέση το ένα με το άλλο. Ακούστε τι φτιάξατε μια κοινωνία δίχως αρχές δίχως αξίες δίχως.

Ακούστε, τι φτιάξατε. Μια κοινωνία δίχως αρχές, δίχως αξίες, δίχως ηθική. Έτσι φτάσαμε στο τίποτα.

Πάλι τον λόγο θες εσύ; Όποτε μιλάω και λέω για τον Ανδρέα Παπανδρέου, μετά μιλάς και τοποθετείσαι. Δεν θα ξαναπώ για τον Ανδρέα Παπανδρέου.

**ΠΑΡΙΣ ΚΟΥΚΟΥΛΟΠΟΥΛΟΣ:** Εμείς είμαστε το πατριωτικό ΠΑΣΟΚ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσύ είσαι το ΠΑΣΟΚ; Ο Ανδρουλάκης ήταν του Βενιζέλου, χαλάρωσε λίγο. Αν εσύ είσαι το ΠΑΣΟΚ, τρίζουν τα κόκκαλα του Ανδρέα Παπανδρέου. Σοβαρά μιλάς τώρα;

(Χειροκροτήματα από την πτέρυγα της Ελληνικής Λύσης)

Άσ’ το να πάει στο καλό. Άσε μη θυμηθώ για τα Ίμια, άσε μη θυμηθώ την σημαία «να την πάρει ο αέρας», άσε μη στεναχωρηθούμε εδώ τώρα. Ο Παπανδρέου έλεγε «βυθίσατε» και εσείς λέγατε «να πάρει ο αέρας τη σημαία». Το ίδιο είναι; Όχι, δεν είναι το ίδιο. Να τα λέμε όλα. Άλλο Ανδρέας Παπανδρέου, άλλο Σημίτης. Άλλος ο όγκος και το ύψος του ενός και άλλος ο όγκος και το ύψος του άλλου. Του πολιτικού ύψους, έτσι;

**ΠΑΡΙΣ ΚΟΥΚΟΥΛΟΠΟΥΛΟΣ:** Αφορά όλους αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό αφορά την Ελλάδα. Προδώσατε τα Ίμια, προδώσατε την Ελλάδα.

(Χειροκροτήματα από την πτέρυγα της Ελληνικής Λύσης)

Αυτή είναι η πραγματικότητα. Στα Ίμια προδόθηκε η Ελλάδα, γκριζάρατε ζώνες. Μην τα ξεχνάμε αυτά.

Φτάσαμε λοιπόν, κύριε Πλεύρη, να ελέγχετε όλα τα μέσα ενημέρωσης εσείς, να μην υπάρχουν αρχές οι οποίες θα ελέγχουν και θα φιλτράρουν συγκεκριμένα πράγματα. Σε ένα εκχυδαϊστικό τοπίο της τηλεόρασης, με διάφορες εκπομπές περίεργες, κάνατε εκδότες πιστόλια. Ναι, όπως τα ακούτε. Κάνατε εκδότες πιστόλια, παράσιτα. Τα ταΐζετε με εκατοντάδες χιλιάδες ευρώ για να δολοφονούν τον Ανδρουλάκη, τον κάθε Κασσελάκη και όποιον άλλον καθημερινά. Θα σας το αποδείξω τώρα. Ταΐζετε τα τσιμπούρια αυτά για να μπορούν να πυροβολούν τους αντιπάλους σας με βρώμικο τρόπο. Και εγώ ντρέπομαι γι’ αυτό που κάνετε. Είναι άθλια η τακτική σας και θα δώσω και στοιχεία σε λίγο. Διότι αυτά είναι βρώμικα, πολύ βρώμικα. Εμείς όμως, στον λάκκο των γουρουνιών δεν θα κυλιστούμε, γιατί θα βρωμίσουμε και εμείς αν κυλιστούμε.

(Χειροκροτήματα από την πτέρυγα της Ελληνικής Λύσης)

Θα αναγκαστούμε να καταφύγουμε στη δικαιοσύνη. Γιατί το λέω αυτό; Ένας εξ αυτών, λοιπόν, των δήθεν εκδοτών -θα σας πω και πώς τον έλεγα εγώ τώρα-, είναι ο Νικολάκης ο συνδιοργανωτής των καλλιστείων. Ο Νικολάκης, που τον κάνατε παράγοντα εσείς, στη Θεσσαλονίκη είχε μια φυλλάδα όπου έπαιρνε 500 ευρώ ή 100 ευρώ για να κάνει κάποιες δημοσιεύσεις. Ο Νικολάκης, λοιπόν, που επιβιώνει από το κρατικό χρήμα είναι το πιστόλι της Νέας Δημοκρατίας, ένα εκ των πολλών πιστολιών. Θα σας τα πω τώρα.

Και ποιος είναι αυτός;

Ο Νικολάκης, καλλιστεία, συνδιοργανωτής. Αυτός είναι εκδότης. Είναι φίλος. Να σας δείξω τη φωτογραφία μαζί του; Την έχω εδώ. Έτυχε να είσαι εδώ. Δεν τον ξέρεις αυτόν;

**ΑΘΑΝΑΣΙΟΣ ΠΛΕΥΡΗΣ:** Δεν τον βλέπω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πρεσβυωπία ή μυωπία;

**ΑΘΑΝΑΣΙΟΣ ΠΛΕΥΡΗΣ:** Αστιγματισμό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να σας βοηθήσω. Αυτός είναι εκδότης, με τις ωραίες κυρίες. Συνδιοργανωτής καλλιστείων. Συγχαρητήρια. Αυτός ο τύπος, λοιπόν, έχει μια ηλεκτρονική εφημερίδα, αυτό εδώ το πράγμα. Έχεις βγει φωτογραφία αγκαλίτσα μαζί του. Αυτός εδώ. Πιστόλι κανονικό. Νομίζει θα φοβηθούμε.

Ακούστε, κύριε Πλεύρη. Μπορείς να λες οτιδήποτε. Όχι εσύ, αλλά αυτός. Οτιδήποτε. Αλλά όταν ανακατεύεις οικογένειες και παιδιά, όταν έντεκα άνθρωποι Βουλευτές έχουν οικογένειες και παιδιά είναι αδιανόητο, είναι βρώμικο να ομαδοποιήσεις κάτι που φαντάστηκες ο ίδιος για να δημιουργήσεις πρόβλημα σε μένα και στο παιδί μου. Είναι τραγικό! Αυτόν ταΐζετε. Δημοσίευμα του Βαξεβάνη. Με λίστα. Ο τύπος αυτός πήρε 490 χιλιάρικα μόνο από το ΚΕΕΛΠΝΟ!

(Χειροκροτήματα από την πτέρυγα της Ελληνικής Λύσης)

Αυτούς ταΐζετε! Τα πιστόλια, 490 χιλιάδες ευρώ.

Κι εγώ ρωτώ: Γιατί ο κύριος αυτός έχει αστυνομικούς; Αυτός ο πρώην συνδιοργανωτής καλλιστείων, βραβευμένος; Για ποιον λόγο του δίνετε αστυνομικούς; Για να μπορεί να νιώθει ασφάλεια ενώ πυροβολεί εμάς βρώμικα;

Ακούστε και θα το πω για να το καταλάβετε. Έχουμε κι άλλα εδώ δεν είναι μόνο αυτά. Για να καταλάβετε τι Κυβέρνηση είστε. Τα καταθέτω στα Πρακτικά της Βουλής. Εδώ είναι και ο Άδωνις. Είσαι κι εσύ εδώ να ξέρεις. Ωραίους φίλους έχετε.

**ΑΘΑΝΑΣΙΟΣ ΠΛΕΥΡΗΣ:** Είναι εκδηλώσεις.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εκδηλώσεις; Εγώ δεν πάω σε εκδηλώσεις τέτοιες. Ξέρεις γιατί; Γιατί κυκλοφορούν τέτοια «παράσιτα» εκεί μέσα. Παρασιτικά δρουν και λειτουργούν, μέσα από τον κρατικό κορβανά παίρνουν λεφτά. Καταλάβατε; Γι’ αυτό, στα Πρακτικά για τα θυμάται ο ιστορικός του μέλλοντος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κοιτάξτε τώρα τι τραγωδία έχετε πάθει. Σας σέβομαι, κύριε Υπουργέ.

Αυτοί οι άνθρωποι εδώ, όχι αυτοί αλλά ο Πρωθυπουργός τους, μιλάει για ψέκια. Ψεκασμένοι, ψεκασμένοι, ψέκια. Είδα τον Άδωνι τον φίλο μου πάλι σε κανάλι χθες να λέει ψέκια. Ευτυχώς δεν τον λέει ο ίδιος. Λέει, εγώ δεν το είπα ποτέ, το λένε άλλοι. Ωραία. Πώς θα αποκαλούσαμε έναν Υπουργό, ο οποίος πήγε στην πιο ψεκασμένη εφημερίδα και έδωσε συνέντευξη; Η οποία εφημερίδα έχει προβλέψει δέκα φορές πυρηνικό πόλεμο εδώ και τρία χρόνια, δέκα φορές τον πόλεμο Ελλάδας - Τουρκίας και άλλες δέκα προέβλεψε, προφήτευσε τη Δευτέρα Παρουσία.

Αυτή είναι συνέντευξη του κ. Μαρινάκη στην Ελεύθερη Χώρα. Τι λες, βρε Άδωνι; Ψεκασμένους τους λέτε αυτούς. Και δίνει συνέντευξη ο Κυβερνητικός Εκπρόσωπος σε ψεκασμένη εφημερίδα; Τόσο χαμηλά; Τέτοια απελπισία; Η οποία εφημερίδα πήρε και 100.000 πέρυσι τυχαία. Πήρε 100.000 η εφημερίδα αυτή η οποία πουλάει με το ζόρι χίλια-χίλια πεντακόσια φύλλα.

Έτσι φτιάξατε τα «πιστόλια». Και επειδή νομίζετε ότι τα «πιστόλια» αυτά είναι λίγο δεξιά, θα χτυπήσουν την Ελληνική Λύση. Δεν είναι έτσι όμως! Να σας πω γιατί; Γιατί όσο και να μας χτυπάτε, τόσο μας ατσαλώνετε. Όσο και να μας βαράτε, τόσο μας γιγαντώνετε. Όσο και να μας συκοφαντείτε, τόσο πιο κρυστάλλινοι γινόμαστε.

(Χειροκροτήματα από την πτέρυγα της Ελληνικής Λύσης)

Επίσης, για να αφήσουμε λίγο τα θέματα αυτά και να πάμε στην κοινωνία πολιτών, να σας πω τα εξής. Πόσο ικανοποιημένος είναι οποιοσδήποτε Βουλευτής εδώ μέσα, που έχει παιδιά, με όλα αυτά που γίνονται γύρω μας; Μια κοινωνία πολτός. Χριστιανοφοβική, πραγματικά.

Τώρα θα μου πείτε: Πού είναι τα μέσα ενημερώσεως; Ο κ. Λιάγκας, η κ. Καινούργιου, η κ. Σκορδά και όποιος άλλος είναι στα πρωινά και τα μεσημεριανά.

Ακούστε, τώρα. Ξύπνησε επιτέλους και η εκκλησία για το μάθημα της ομοφυλοφιλικής διαπαιδαγώγησης.

Το έχεις διαβάσει το μάθημα, Θάνο μου; Συμφωνείς με αυτό;

**ΑΘΑΝΑΣΙΟΣ ΠΛΕΥΡΗΣ:** Έχει αποσυρθεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Περίμενε, άλλο σου λέω. Συμφωνείς με την επιλογή να το κάνετε; Για το μάθημα σεξουαλικής διαπαιδαγώγησης…

**ΑΘΑΝΑΣΙΟΣ ΠΛΕΥΡΗΣ:** Άλλο η σεξουαλική διαπαιδαγώγηση και άλλο η ομοφυλοφιλία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω: το μάθημα, το εγχειρίδιο το είδες; Μην τα μπερδεύεις τώρα.

**ΠΡΟΕΔΡΕΥΩΝ (Αθανάσιος Μπούρας):** Μην κάνετε διάλογο, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σαν τον Άδωνι χθες. Είπατε ότι θα καταργήσετε τη Συμφωνία των Πρεσπών, αλλά είπε ο Άδωνις: «Δεν το είπα ποτέ εγώ αυτό, είπε ότι θα την καταγγείλουμε». Μα, όταν καταγγέλλεις τη συμφωνία, την καταργείς. Αυτονόητο είναι.

Το μάθημα, λοιπόν, της σεξουαλικής διαπαιδαγώγησης περιλαμβάνει στο εγχειρίδιο μέσα συγκεκριμένα πράγματα. Μην μου τα αλλάζεις.

Και τώρα βγήκε ο Μητροπολίτης Πειραιώς -κάλλιο αργά- κι έκανε παράπονα χθες και μάλιστα τους στηλίτευσε. Όμως, τι περιμένει κανείς όταν βγαίνει στα κανάλια ο οποιοσδήποτε και λέει την οποιαδήποτε μπαρούφα του. Και δεν αναφέρομαι σε εσάς.

Έβλεπα χθες μια super Κικί να λέει τον τραγουδιστή Μάστορα Αλβανό. Είναι Βορειοηπειρώτης ο άνθρωπος και του λέει ότι είναι Αλβανός. Και να βλέπω τον Ρότα, το παιδάκι από την Εθνική Ελλάδος, να λέει για το έθνος, για την Ελλάδα, ότι αγωνίστηκαν, πάλεψαν και τους λέμε και Αλβανούς από πάνω. Το κάθε γραφικό κοριτσάκι, το κάθε τρελό από την τηλεόραση και το YouTube.

Γι’ αυτό σας λέω να ελέγξτε το YouTube –και δεν το λέω τυχαία - για να δούμε από πού πληρώνονται όλοι αυτοί. Και δεν θεωρώ υποτιμητικό να είναι κάποιος Αλβανός, προς θεού, αλλά δεν μπορεί να μου λες ότι είμαι από τη Νότια Αφρική, αφού είμαι Έλληνας. Με ποιο δικαίωμα το λέει αυτή η κυρία ή ο οποιοσδήποτε; Αυτά καλλιεργούνται στις τηλεοράσεις.

Και τώρα έχουμε το νέο φρούτο και κλείνω εδώ. Την ημερίδα για την ευθανασία.

Θα πάτε, κύριε Πλεύρη; Ρωτάω μήπως θα πάτε, γιατί η ημερίδα γίνεται…

**ΑΘΑΝΑΣΙΟΣ ΠΛΕΥΡΗΣ:** … (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα πάτε, αφού έχετε φίλους εκεί. Οι ομιλητές θα είναι φίλοι σας, της Νέας Δημοκρατίας. Θα σας πω εγώ, ο Τατσόπουλος. Δικό σας παιδί ο Πέτρος, ο Πετράκης. Δηλαδή θα κάνουν ημερίδα για την ευθανασία και θα πάει ο Τατσόπουλος, ο Αριστείδης Χατζής, νομίζω ότι αυτός είναι του ΕΛΙΑΜΕΠ, αλλά δεν είμαι σίγουρος, θα πάει ο κ. Αλικάκος από τα ανθελληνικά Hoaxes, το μαγαζάκι σας, το παραμάγαζο στη δεξιά γωνία, ο Γρηγόρης Βαλλιανάτος και πολλοί άλλοι, οι φίλοι της Νέας Δημοκρατίας.

Λοιπόν, ακούστε με, και το επαναλαμβάνω, ό,τι και να κάνετε –κανονική ημερίδα για την ευθανασία, το πώς θα μπορεί να αυτοκτονήσει νόμιμα θέλει δεν θέλει ο άλλος…

**ΑΘΑΝΑΣΙΟΣ ΠΛΕΥΡΗΣ:** Δεν το επιτρέπουμε αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν επιτρέπεται έτσι κι αλλιώς. Όμως, έτσι λέγαμε για τον γάμο των ομοφυλοφίλων πριν από δεκαπέντε χρόνια μαζί εκεί πίσω. Μετά όμως το κόμμα σου το ψήφισε κι εσύ έκανες την πάπια. Βέβαια είπες «παρών, δεν ψηφίζω» και έφυγες, αλλά ψήφισαν οι υπόλοιποι, το ίδιο πράγμα είναι, όπως με τη Συμφωνία των Πρεσπών.

Ακούστε, εμάς δεν μπορείτε να μας ξεγελάσετε, γιατί αν ο Θάνος Πλεύρης και οι υπόλοιποι θέλατε να μην περάσει ο νόμος, θα είχατε ρίξει την Κυβέρνηση γιατί είναι μείζονος σημασίας ζήτημα για την ίδια την υπόσταση του γένους και του έθνους και του ανθρώπινου είδους.

(Χειροκροτήματα από την πτέρυγα της Ελληνικής Λύσης)

Πάμε παρακάτω. Θα το ξαναπώ ακόμη μια φορά. Όταν θα έρθουμε στα πράγματα -πολύ σύντομα, κύριε Πλεύρη, πιστέψτε με- όλα αυτά τα «εκδοτάκια», οι πρώην συνδιοργανωτές καλλιστείων, τα πρώην «πιστόλια», οι δήθεν πατριώτες, Ελεύθερη Χώρα, όπως λέγονται, θα τους ελέγξουμε μέχρι τέλους. Θα τους πάμε με τη νομιμότητα αίμα. Θα τους πάμε κανονικά εκεί που πρέπει να πάμε. Δεν θα παίρνουν το χρήμα του ελληνικού λαού και θα δολοφονούν τον κ. Κουκουλόπουλο, γιατί δεν τους αρέσει επειδή είναι ΠΑΣΟΚ. Δεν θα παίρνουν το χρήμα του ελληνικού λαού και θα δολοφονούν τον χαρακτήρα οποιουδήποτε εδώ μέσα, γιατί έτσι εντέλλονται για να πάρουν τα τετρακόσια, τα εκατό, τα διακόσια, τα πεντακόσια, το ένα εκατομμύριο. Αυτά με την Ελληνική Λύση κομμένα!

(Χειροκροτήματα από την πτέρυγα της Ελληνικής Λύσης)

Και τα χέρια τους και η γλώσσα τους και το χέρι τους αν τα παίρνουν για να γράφουν έτσι. Γιατί μιλάμε για οικογένειες σας είπα και έχουμε οικογένειες.

Θα δούμε και τη χρηματοδότησή τους, τον πλουτισμό τους. Δεν μπορεί, ρε παιδιά, ένας άνθρωπος, ο οποίος έχει κέρδη 200.000 το χρόνο από έξι sites που ούτε ένα δεν είναι μέσα στα χίλια πρώτα, ένα είναι αν δεν κάνω λάθος, να παίρνει 200.000 και 300.000 κρατική επιχορήγηση για διαφήμιση. Δεν γίνονται αυτά τα πράγματα.

Κλείνω, λοιπόν, και θα πω ότι για ένα πράγμα ντρέπομαι για τη Νέα Δημοκρατία, γιατί έφτιαξε τέτοιους εκδότες. Κάποτε υπήρχε ο Αθανασιάδης, υπήρχε η Βλάχου. Υπήρχαν εκδότες. Τώρα έχετε αυτούς. Αυτούς έχετε φτιάξει. Αυτούς.

Και ξέρετε κάτι; Όταν τρέφεις το τέρας, το τέρας που τρέφεται με τα λεφτά που του δίνεις, όταν ο άλλος του δώσει παραπάνω λεφτά, το τέρας θα καταπιεί εσένα. Να το θυμάστε αυτό. Είναι νόμος της φύσεως. Μην τρέφετε, λοιπόν, το τέρας που θα φάει, όχι εσάς, όλο το πολιτικό προσωπικό, τη διαφάνειά του, την ισορροπία του ή αν θέλετε την συμπεριφορά του.

Και εδώ θα το ξαναπώ στον φίλο μου τον Θάνο. Θάνο μου, δεν είστε στη σωστή πλευρά της ιστορίας. Δεν είστε στη σωστή πλευρά της ιστορίας. Δεν είστε. Και απόδειξη ότι ακόμα και ο Τουσκ του Ευρωπαϊκού Λαϊκού Κόμματος -γιατί μου κελαηδάς από το πρωί, σε είδα στο κανάλι για τη λαθρομετανάστευση, άρχισες να τα γυρίζεις και εσύ λιγάκι, μου αρέσει αυτό- λέει: «Δεν θα σεβαστούμε και δεν θα εφαρμόσουμε καμμία ιδέα της Ευρωπαϊκής Ενώσεως αν είμαστε βέβαιοι ότι είναι επιζήμια για την ασφάλειά μας». Λαϊκό Κόμμα! Να το πει ο Πρωθυπουργός αυτό. Να έρθει εδώ ο Πρωθυπουργός της χώρας και να δηλώσει ότι συμφωνεί με τη δήλωση Τουσκ και να κλείσει αύριο τα σύνορα να μην περνάει κουνούπι, όπως είπε ο Τουσκ, του δικού σας Ευρωπαϊκού Λαϊκού Κόμματος, όχι δήθεν ακροδεξιοί, κ.λπ..

(Χειροκροτήματα από την πτέρυγα της Ελληνικής Λύσης)

Και επειδή πλησιάζουν οι εκλογές, απλώνεστε. Να το τέλος επιτηδεύματος, να και το επίδομα στους Αστυνομικούς, να και τα δωράκια για τα Χριστούγεννα. Βιάζεστε. Από ό,τι φαίνεται πιέζεστε από τα δημοσκοπικά ευρήματα, άσχετα τι λένε οι ψευτοδημοσκοπήσεις του Αράπογλου στον «ΣΚΑΙ». Τον είδα χθες τον Αράπογλου. Όπου είναι ο Πρωθυπουργός από δίπλα του είναι, μαζί του μια ζωή ο Αράπογλου, αυτός από την «PULSE RC», πως λέγεται αυτή η εταιρεία. Πώς γίνεται όλοι οι δημοσκόποι να είναι κολλητοί σας δεν ξέρω. Αλλά θα μου πεις τώρα όταν το αφεντικό δίνει λεφτά, ο υπάλληλος ή ο συνεργάτης πρέπει να είναι δίπλα στο αφεντικό. Έτσι είναι αυτά.

Ακούστε, επειδή φέρνετε τις Πρέσπες του Αιγαίου και επειδή εμείς δεν μπήκαμε εδώ μέσα για να μας κοροϊδέψει κανένας Μητσοτάκης -και ξέρω ότι εδώ έχετε τριγμούς, το ξέρω, μιλάω με ανθρώπους, το βλέπω- γιατί λέτε ψέματα με την φορολόγηση του φιλοδωρήματος; Γιατί λέτε ψέματα, κύριε Υπουργέ; Θα σας πω εγώ. Είναι νέος νόμος αυτός; Εδώ σας θέλω.

Λένε ψέματα. Ακόμη και για την εφαρμογή του νόμου λένε ψέματα. Λέτε ψέματα. Είστε ψεύτες. Δεν λέω για τον Υπουργό, για τον Πρωθυπουργό το λέω. Ο ν.4172/13, νόμος φιλοδωρήματα, άρθρο 12, νόμος του 2013 της Νέας Δημοκρατίας. Δεν ακούς τι σου λέω, νόμος δικός σας είναι, που δεν εφαρμόσατε και τον εφαρμόζετε τώρα με τα φιλοδωρήματα. Γιατί δεν το λέτε;

**ΑΘΑΝΑΣΙΟΣ ΠΛΕΥΡΗΣ:** Το είπε ο Πρωθυπουργός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν το είπε. Δεν είπε ότι είναι νόμος. Όχι. Γιατί τότε θα τον ρωτούσα εγώ γιατί δεν τον εφάρμοσε τότε και τον εφαρμόζει τώρα. Κάνουμε νόμους για να κάνουμε νόμους;

Ακούστε. Αυτό είναι το πρόβλημα στην Ελλάδα, επειδή είστε και δικηγόρος, η πολυνομία. Κάνουμε νόμους που δεν εφαρμόζουμε, όπως με το πόθεν έσχες, κύριε Πλεύρη. Από πότε έχετε να καταθέσετε πόθεν έσχες, κύριε Πλεύρη;

**ΑΘΑΝΑΣΙΟΣ ΠΛΕΥΡΗΣ:** Κατέθεσα. Άνοιξε το σύστημα για τους πολιτικούς που ήθελαν και καταθέσαμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άνοιξε για τους πολιτικούς που ήθελαν, κύριε Φωτόπουλε; Ελέγχθηκε;

**ΑΘΑΝΑΣΙΟΣ ΠΛΕΥΡΗΣ:** Με ρωτήσατε πότεκατέθεσα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πλεύρη, ακούστε. Ο δικολαβισμός είναι η γενεσιουργός αιτία της Νέας Δημοκρατίας. Δικολάβος. Άνοιξε, λέει. Ελέγχθηκε; Όχι.

Δηλαδή εάν δηλώσω εγώ ότι έχω 10 εκατομμύρια, δεν θα με ελέγξει κανένας; Είσαι καλά;

**ΑΘΑΝΑΣΙΟΣ ΠΛΕΥΡΗΣ:** Λέτε πότε κατέθεσα. Εσείς καταθέσατε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε Πρόεδρε, εάν θέλετε ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**Η μισή αλήθεια είναι.

Οπότε, λοιπόν, από το 2021-2022, που δεν άνοιξε, γιατί είχε πρόβλημα η πλατφόρμα…

**ΑΘΑΝΑΣΙΟΣ ΠΛΕΥΡΗΣ:** Άνοιξε 30 Ιουνίου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άνοιξε 30 Ιουνίου, τέσσερα χρόνια μετά.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, αφήστε τον διάλογο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν μπορώ. Πραγματικά δεν μπορώ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, γιατί βάζετε θέματα για τα οποία έχουν δικαίωμα να απαντήσουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είμαι εδώ τρία χρόνια. Φέρατε τροπολογία για το μαύρο χρήμα, να το ξεπλένετε και έχει το θράσος να μιλάει τώρα ο Πλεύρης, βρε παιδιά. Πάνω από 30.000 ευρώ να μην τα δηλώνουμε! Σε παρακαλώ πάρα πολύ! Μας ακούει κόσμος! Τι είναι αυτά που λέτε;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε! Ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποιο πόθεν έσχες; Αυτό είναι πόθεν έσχες; Η διάταξη μέσα λέει ότι πάνω από 30.000 ευρώ διαμάντια, ρολόγια, ρουμπίνια να μην τα δηλώνουμε. Αυτό είναι πόθεν έσχες! Εντάξει, βρε παιδιά. Γι’ αυτό φτάσατε στο 23%.

Αλλά αυτό θα το αντιστρέψουμε εμείς. Θα είμαστε εδώ για να λέμε στον ελληνικό λαό την αλήθεια. Εσείς το ψέμα σας, εμείς την αλήθεια! Αυτή είναι η διαφορά.

(Χειροκροτήματα από την πτέρυγα της Ελληνικής Λύσης)

Και ακούστε τώρα τα χειρότερα και κλείνω εδώ.

Όλα τα κόμματα έχουν μια φιλοσοφία δήθεν αντιδικίας. ΠΑΣΟΚ, Νέα Δημοκρατία και ΣΥΡΙΖΑ ψήφισαν ανεμογεννήτριες; Ψήφισαν. Ψήφισαν φωτοβολταϊκά; Ψήφισαν. Ψήφισαν παρόχους ενέργειας; Ψήφισαν. Οι άλλοι οι ψευτο-πατριώτες; Δεν αναφέρομαι εδώ, γενικά το λέω, καμμία σχέση με τα υπόλοιπα κόμματα εδώ μέσα, για να ξεκαθαρίσουμε. Αυτά τα φουσκώνει η Νέα Δημοκρατία. Κόμμα ολιγαρχών. Σιωπή δεν μιλάει για τα θέματα αυτά. Το λαθρομεταναστευτικό ψήφισαν Νέα Δημοκρατία, ΠΑΣΟΚ και ΣΥΡΙΖΑ.

Εγώ μια παράκληση κάνω και στους υπόλοιπους συναδέλφους. Όταν παίρνετε ιδέες από εμάς, μην λέτε ότι είναι δικιές σας.

**ΚΟΜΝΗΝΟΣ ΔΕΛΒΕΡΟΥΔΗΣ:** Εσείς είπατε τα δικά μας!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πόντιος δεν είσαι; Πού να συνεννοηθώ με έναν Πόντιο εγώ;

Πάμε παρακάτω. Εγώ το 2019 έλεγα για τις ποδιές τότε και λέγατε τα υπόλοιπα. Τέλος πάντων, πάμε παρακάτω.

Τα δήθεν πατριωτικά κόμματα που θυμήθηκαν τώρα…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε. Κλείστε. Έχετε εξαπλασιάσει τον χρόνο και βάζετε και άλλα θέματα. Να σας πω για να το ξέρουν. Μου σήκωσαν το χέρι για να πάρουν τον λόγο οι Κοινοβουλευτικοί, που δεν έχουν δικαίωμα. Μιλάμε με το άρθρο 108 που δεν υπάρχει παρέμβαση Κοινοβουλευτικών Εκπροσώπων, παρά μόνο ο χρόνος των πέντε λεπτών που έχουν να μιλήσουν. Δεν υπάρχουν τέτοια θέματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πώς γίνεται όταν μιλάει η Κωνσταντοπούλου ή εγώ να συμβαίνει αυτό το πράγμα; Όταν μιλάει κάποιος άλλος και περνάει τον χρόνο του και μιλάει μισή ώρα και σαράντα πέντε λεπτά, κανένας δεν μιλάει.

**ΠΡΟΕΔΡΕΥΩΝ (Αθανάσιος Μπούρας):** Ξέρετε, στη διαδικασία αυτή κάποιοι θέλουν να απαντήσουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όταν ενοχλούμε Νέα Δημοκρατία, ΠΑΣΟΚ και ΣΥΡΙΖΑ πρέπει να μας διακόψετε. Διακόψτε μας!

**ΠΡΟΕΔΡΕΥΩΝ (Αθανάσιος Μπούρας):** Δεν πρέπει να έχετε παράπονο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κανένα!

Ευτυχώς υπάρχει η τηλεόραση. Να τελειώσω, λοιπόν.

**ΠΡΟΕΔΡΕΥΩΝ (Αθανάσιος Μπούρας):** Απεναντίας, βλέπω πολλούς που κατηγορούν το Προεδρείο για μη εφαρμογή του Κανονισμού. Σίγουρα έχουν δίκιο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπορώ να τελειώσω, λοιπόν;

**ΠΡΟΕΔΡΕΥΩΝ (Αθανάσιος Μπούρας):** Βεβαίως!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν θέλετε την εφαρμογή του Κανονισμού, σας λέω ότι δεν θα μιλάει κανένας με κείμενο μπροστά του. Άντε, να τελειώνει η ιστορία! Θέλετε την εφαρμογή του Κανονισμού; Δεν θα μιλάει κανένας με κείμενο μπροστά του! Αυτό δεν λέει ο Κανονισμός;

**ΠΑΡΙΣ ΚΟΥΚΟΥΛΟΠΟΥΛΟΣ:** Συμφωνώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Συμφωνείς! Κι εγώ συμφωνώ, αλλά μην μου λένε για εφαρμογή του Κανονισμού όποτε βολεύει και όποτε δεν βολεύει να μην γίνεται εφαρμογή του Κανονισμού. Ο Κανονισμός λέει συγκεκριμένα πράγματα.

Και κλείνω, λοιπόν.

Θα το ξαναπώ και ας παρεξηγηθούν και δεν με ενδιαφέρει. Πόθεν έσχες διάτρητο δεν μπορεί να υπάρχει όταν ο πολιτικός διακινεί, χρησιμοποιεί και κυρίως -θα το πω ευθέως- δίνει απευθείας αναθέσεις σε κολλητούς και τους ολιγάρχες. Έχετε κάνει επιστήμη την ανάθεση χρημάτων, έργων, ΕΣΠΑ, Ταμείο Ανάκαμψης.

(Χειροκροτήματα από την πτέρυγα της Ελληνικής Λύσης)

Χθες ο Άδωνις Γεωργιάδης παραδέχθηκε –και κανείς δεν μίλησε εδώ μέσα- ότι θα δώσει λεφτά σε ιδιωτικές κλινικές από το Ταμείο Ανάκαμψης. Γιατί δεν τα δίνει στα δημόσια νοσοκομεία που πεθαίνει ο κόσμος στα ράντζα; Ο ίδιος ο Υπουργός σε κανάλι είπε: «Ναι, θα πάρω από το Ταμείο Ανάκαμψης λεφτά και θα τα δώσω σε ιδιωτικές κλινικές». Τί λέτε μωρέ; Τα χρήματα του ελληνικού λαού;

Αυτά είναι τα σημαντικά. Αυτά δεν θέλετε να ακουστούν, γιατί είμαστε το μοναδικό πατριωτικό κόμμα. Δεν θέλουμε Πρόεδρο Δημοκρατίας Σαμαρά εμείς, ούτε κανέναν Καραμανλή. Θέλουμε Πρόεδρο Δημοκρατίας άξιο ηγέτη μιας χώρας που κάνει ρήξεις, που κάνει ανατροπές. Δεν προσκυνάμε το σύστημα. Είμαστε η λύση. Δεν συμβιβαζόμαστε με τους ολιγάρχες. Δεν υποκύπτουμε σε καναλάρχες.

(Χειροκροτήματα από την πτέρυγα της Ελληνικής Λύσης)

Είμαστε ελεύθεροι και ωραίοι ως Έλληνες πατριώτες, κύριε Πλεύρη. Είμαστε στη σωστή πλευρά της ιστορίας. Εσείς είστε στη λάθος πλευρά και εμείς δίπλα στην κοινωνία και στον πολίτη. Έρχεται η ώρα. Πολύ σύντομα θα έχουμε εκλογές που η Ελληνική Λύση θα δώσει επιτέλους, μία πατριωτική κοινωνική λαϊκή λύση για την Ελλάδα και τους Έλληνες.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε…

**ΠΑΡΙΣ ΚΟΥΚΟΥΛΟΠΟΥΛΟΣ:** Κι εγώ θα ήθελα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, να πω κάτι.

Πρώτον, όταν μιλάμε με το άρθρο 108 -το είπα και πρωτύτερα- δεν έχετε δικαίωμα να κάνετε παρέμβαση ως Κοινοβουλευτικοί Εκπρόσωποι. Δεύτερον, όταν μιλάμε με το άρθρο 108, συνηθίζεται να ξεκινάμε τις τοποθετήσεις από τα μικρότερα προς τα μεγαλύτερα σε κοινοβουλευτική δύναμη κόμματα. Όμως αυτό δεν είναι κανόνας, είναι κατ’ έθιμον. Ο Κανονισμός λέει ότι όποιος Κοινοβουλευτικός Εκπρόσωπος για τον άλφα ή βήτα λόγο ζητήσει τον λόγο παίρνει τον λόγο αναλόγως της δύναμης του κοινοβουλευτικού κόμματος.

Τον λόγο έχει ζητήσει ο κ. Πλεύρης, ο οποίος και θα πάρει τον λόγο για πέντε λεπτά και με μια μικρή ανοχή -τώρα βέβαια έχουμε πάει στον εξαπλασιασμό!- και μετά ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής και στη συνέχεια όποιος ζητήσει τον λόγο. Το άλλο ήταν κατ’ έθιμον. Ο Κανονισμός λέει αυτό που θα εφαρμόσουμε τώρα.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Θα είμαι πολύ σύντομος γιατί το νομοσχέδιο, όπως ειπώθηκε και από τον εισηγητή μας, είναι αλλαγή μιας έδρας, αυτό θα συζητούσαμε και άρα δεν υπάρχει αντικείμενο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έτσι είναι.

**ΑΘΑΝΑΣΙΟΣ ΠΛΕΥΡΗΣ:** Τα κόμματα τώρα θέλουν να μιλήσουν γενικώς για την αγροτική πολιτική, λες και είμαστε σε μια επερώτηση του Υπουργείου Αγροτικής Ανάπτυξης.

Πάμε όμως πολύ σύντομα σε αυτά που είπε ο Πρόεδρος της Ελληνικής Λύσης για να μην υπάρχουν παρερμηνείες.

Το πρώτο θέμα, που το ξέρουμε όλοι και το λέμε ευθέως όσον αφορά το «πόθεν έσχες» και το έχουμε ζήσει και εσείς ως Υπουργός και ως Πρόεδρος, είναι ότι δεν υπάρχει τίποτα που να έχει καθυστερήσει.

Ενημερώστε τον Πρόεδρό σας, τον κ. Βελόπουλο, που δεν τον είχατε ενημερώσει ότι στις 30 Ιουνίου με το παλιό σύστημα άνοιξε για τους πολιτικούς και όποιος πολιτικός ήθελε να το κάνει, το έκανε. Λέει «τέσσερα χρόνια». Ποια τέσσερα χρόνια; Αυτήν τη στιγμή ήταν το «πόθεν έσχες» του 2021 που είναι οι φορολογικές δηλώσεις για τα εισοδήματα του 2022. Αυτό με το παλιό σύστημα έπρεπε να γίνει το 2023.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έναν χρόνο καθυστέρησε.

**ΑΘΑΝΑΣΙΟΣ ΠΛΕΥΡΗΣ:** Με την αλλαγή η οποία έγινε συνολικά, ώστε πλέον να υπάρχει διασύνδεση για να παίρνουν όλα τα στοιχεία από τις τράπεζες απευθείας οι υπηρεσίες και να μην τα φέρνουμε, που ήταν και υποχρέωσή μας προκειμένου να μπορέσουμε να ολοκληρώσουμε την αξιολόγηση, υπήρξε ένας χρόνος καθυστέρηση που ήταν γνωστός. Σε έναν πολιτικό, όμως, που είναι διαδρομής προφανώς το «πόθεν έσχες» ελέγχεται συνεχώς.

Τι του είπατε πριν για να τον καλύψετε, αφού κατάλαβε ο κ. Βελόπουλος ότι δεν τον έχετε ενημερώσει ότι το σύστημα άνοιξε και όσοι θέλαμε καταθέταμε στις 30 Ιουνίου; Είπατε «πότε ελέγχθηκε;» Τι είναι αυτό; Ελέγχεται από τους ορκωτούς που είναι στη Βουλή. Από τους ορκωτούς ελέγχονται σε όλη τη διάρκεια και δημοσιεύονται τον επόμενο χρόνο. Άρα τέρμα η κουβέντα η οποία αναφέρεται στο συγκεκριμένο. Και ίσα ίσα με το νέο σύστημα πια είναι βέβαιο ότι ο έλεγχος είναι πολύ καλύτερος και αφορά, όπως είχατε πει, κύριε Πρόεδρε, γύρω στα τετρακόσιες χιλιάδες άτομα -δεν θυμάμαι ακριβώς, αλλά είναι μεγάλος ο αριθμός- που είναι η δουλειά που κάνει η επιτροπή.

Δεύτερον, για να μην δημιουργείται καμμία παρερμηνεία: Το θέμα των έξι και δώδεκα μιλίων είναι μονομερές δικαίωμα της Ελλάδας, κυριαρχικό δικαίωμα, που δεν μπαίνει σε καμμία διαπραγμάτευση. Αυτό είναι σαφές και έχει ειπωθεί. Άρα οποιαδήποτε θέση αναπτύσσεται από οποιονδήποτε για διαφορετική προσέγγιση, δεν έχει απολύτως καμμία σχέση με την κυβερνητική γραμμή, με την εθνική γραμμή.

Και τρίτον, επειδή αναφερθήκατε στη φύλαξη των συνόρων, να θυμίσω ειδικά στα κόμματα που θεωρητικά βρίσκονται δεξιότερα της Νέας Δημοκρατίας ότι η Νέα Δημοκρατία είναι η Κυβέρνηση που σήμερα που μιλάμε έχει πετύχει τα εξής: Από τις εκατόν είκοσι δομές έχουμε τριάντα τρεις, από ενενήντα χιλιάδες οι οποίοι διέμεναν το 2019, έχουμε είκοσι χιλιάδες, σφράγισε τον Έβρο, σφραγίζει τα θαλάσσια σύνορα. Τα αριστερά και σοσιαλιστικά κόμματα στην Ευρώπη μάς κατηγορούν για σκληρή μεταναστευτική πολιτική.

Άρα καλές οι κραυγές, αλλά στην πραγματικότητα η λύση των προβλημάτων των πολιτών γίνεται από τις πολιτικές και η στροφή που κάνει η Ευρώπη στο θέμα της λαθρομετανάστευσης δείχνει ακριβώς ότι οι θέσεις της Κυβέρνησης για σκληρή και δίκαια μεταναστευτική πολιτική γίνονται πλέον και θέσεις της Ευρώπης συνολικά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Πλεύρη και για την οικονομία του χρόνου.

Κύριε Κόκκαλη, δεν ήσασταν στην Αίθουσα πριν. Έχουμε πει ότι θα πάρει τον λόγο ο κ. Κουκουλόπουλος ως Κοινοβουλευτικός Εκπρόσωπος του ΠΑΣΟΚ - Κινήματος Αλλαγής. Θα πάμε με τη σειρά τώρα των κομμάτων. Αν θέλετε, προηγείστε.

**ΒΑΣΙΛΕΙΟΣ ΚΟΚΚΑΛΗΣ:** Όχι, κύριε Πρόεδρε.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε δικαίωμα να πάρετε τον λόγο, κύριε Φωτόπουλε. Και είπα κάτι, όταν μπαίνουν θέματα εκτός της σημερινής διαδικασίας, μην σηκώνετε το χέρι. Όσο και αν το σηκώσετε, δεν θα πάρετε τον λόγο.

Ορίστε, κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Δεν ζήτησα τον λόγο, όπως εξήγησα, για να απαντήσω στον κύριο Βελόπουλο. Δεν θα αλλάξω ούτε ένα «και» από αυτά που σκόπευα να πω ,έτσι κι αλλιώς. Και ο λόγος είναι απλός. Όπως είπα και την προηγούμενη εβδομάδα απαντώντας στον Αρχηγό της Ελληνικής Λύσης, το ΠΑΣΟΚ είχε αυτοσυστηθεί στα χρόνια της κρίσης σε μια δύναμη εθνικής ευθύνης, υπευθυνότητας. Είναι χρόνια τώρα που χτίζουμε, χωρίς να χάνουμε ούτε μια σταγόνα από τη σοβαρότητα και την ευθύνη, τις προγραμματικές μας θέσεις για να απαντήσουμε πειστικά στο κορυφαίο πρόβλημα της εποχής που είναι οι ανισότητες. Σοβαροί και υπεύθυνοι στη μάχη κατά των ανισοτήτων μέχρι τελευταίας ρανίδας, αυτό είναι το ΠΑΣΟΚ σήμερα. Και επ’ αυτού θα μιλήσω.

Και θα μιλήσω για το νομοσχέδιο, κύριε Υπουργέ, κύριε Πλεύρη. Ζήτησα να πάρω τον λόγο ακριβώς γιατί γίνεται η μεταφορά της έδρας. Πάει τριακόσια δεκαοκτώ χιλιόμετρα από το Παρίσι ένας διεθνής ευρωπαϊκός οργανισμός από μία αστική περιοχή 2,5 εκατομμυρίων ή 12,5 εκατομμυρίων αν πάρουμε το ευρύτερο συγκρότημα του Παρισιού, σε μια περιοχή της Βουργουνδίας, σε μια πόλη εκατόν πενήντα χιλιάδων κατοίκων. Θα το φτιάχναμε αυτό στην Ελλάδα ποτέ;

Μιλάω μετά λόγου γνώσεως και επιτρέψτε μου να μοιραστώ μαζί σας τρία βιωματικά γεγονότα. Τα βίωσα προσωπικά.

Πριν τριάντα περίπου χρόνια είχα την τύχη να καταστεί κοινωνός μαζί με άλλους ενός οράματος του αείμνηστου Θάνου Μικρούτσικου ως Υπουργού Πολιτισμού που επεδίωξε με το Εθνικό Πολιτιστικό Δίκτυο Πόλεων να δημιουργήσει δέκα μικρές Αβινιόν στον τομέα του πολιτισμού στην Ελλάδα. Το εγχείρημα προχώρησε. Σήμερα δεν έχει μείνει τίποτα.

Λίγο μετά η αείμνηστη Μαριέττα Γιαννάκου ανακοίνωσε τη βάση του «10» για την εισαγωγή. Ήμουν τότε Πρόεδρος της Κεντρικής Ένωσης Δήμων και Κοινοτήτων, μπορεί να θυμάστε, κύριε Υπουργέ. Είχα ζητήσει με ομόφωνη απόφαση όλων των δημάρχων την σταδιακή εφαρμογή έτσι ώστε την πρώτη χρονιά να είναι «8», τη δεύτερη να είναι «9» και την τρίτη να είναι «10» και στο μεταξύ διάστημα να μεταφέρουμε το σύνολο των τότε ΤΕΙ στην ελληνική περιφέρεια, να φύγουν από Αθήνα- Θεσσαλονίκη και να μείνουν μόνο στην ελληνική περιφέρεια.

Σήμερα ζούμε την περαιτέρω συρρίκνωση των περιφερειακών πανεπιστημίων, μετά από αλλεπάλληλους κραδασμούς που έχουν υπάρξει από τον νόμο Γαβρόγλου μέχρι τον νόμο Κεραμέως πρόσφατα, και περιμένουμε να υποδεχτούμε στο Λεκανοπέδιο τουλάχιστον ένα, αν όχι δύο, μη κρατικά πανεπιστήμια από κάποια funds.

Τρίτο παράδειγμα. Όταν ανακοινώθηκε ότι η «MICROSOFT» θα έρθει στην Ελλάδα, έστειλα προσωπική επιστολή ως ενεργός πολίτης και στέλεχος του ΠΑΣΟΚ-δεν είχα κάποια άλλη ιδιότητα παρά μόνον του στελέχους του ΠΑΣΟΚ και της συμμετοχής μου στο πολιτικό του συμβούλιο- στον κύριο Πρωθυπουργό, κύριε Υπουργέ, ζητώντας του η έδρα της «MICROSOFT» να έρθει στην περιοχή της απολιγνιτοποίησης, που μετράει μόνο μεταναστεύσεις, κλειστά μαγαζιά, ανέργους και δραματική μείωση κατά 50% του ΑΕΠ της. Απερρίφθη μετ’ επαίνων η πρόταση.

Δεν τολμά το κέντρο να δει πέρα από τη μύτη του. Ζούμε σε μια χώρα που η υπερσυγκέντρωση πλούτου, δύναμης και ανθρώπων σε έναν τόπο, στην Αθήνα, δεν έχει όμοιό του πουθενά στην πολιτισμένη ανθρωπότητα. Όλη η δύναμη, όλος ο πλούτος εδώ και η εξουσία σε ένα σημείο, στο Μέγαρο Μαξίμου. Πού θα πάει αυτό; Πού θα πάει αυτό ακριβώς;

Ξέρετε πού πάει, κύριε Υπουργέ; Χθες η «ΚΑΘΗΜΕΡΙΝΗ» δημοσίευσε αυτό το δραματικό πίνακα της EUROSTAT, πώς εξελίχθηκε το μέσο διαθέσιμο εισόδημα σε όλες τις ευρωπαϊκές χώρες από το 2010 μέχρι σήμερα. Αυτό το μπλε δυστυχώς είναι η Ελλάδα. Είμαστε οι μόνοι που είμαστε στην αρνητική πλευρά του άξονα. Όλες οι ευρωπαϊκές χώρες είναι στη θετική πλευρά. Δεν χρειάζεται να διαβάσουμε. Είναι όλες εκτός από εμάς που είμαστε στην αρνητική πλευρά, συγκρίνοντας το 2010 με το τώρα.

Όσο απουσιάζει μια σοβαρή πολιτική αναγέννησης της υπαίθρου, μία σοβαρή ενίσχυση της αυτοδιοίκησης, μια σοβαρή πολιτική ριζικής αποκέντρωσης δομών και υπηρεσιών τόσο θα αλωνίζουν οι ακραίοι δημαγωγοί σαν τον κ. Βελόπουλο. Ακούσατε τι είπε; Να μεταφέρουμε, λέει, το Υπουργείο Γεωργίας -αυτό που ήμουν νιος και γέρασα, που λέμε- να πάει στη Λάρισα. Για ποιον λόγο; Οι πολιτικές μπορούν να μεταφερθούν, τα υπουργεία δεν υπάρχει κανένας λόγος. Το Υπουργείο πρέπει να είναι σε ένα σημείο για τον καλύτερο συντονισμό. Είναι μία τελείως αφελής αντίληψη αυτή. Δεν έχει καμμία σχέση με καμμία ριζική αποκέντρωση. Σας είπα παραδείγματα και θα μπορούσα να προσθέσω άλλα τόσα και άλλα τόσα ριζικής αποκέντρωσης πολιτικών.

Άρα λοιπόν σοβαρά σχέδια περιφερειακής ανάπτυξης που έχουν στο επίκεντρό τους την αναγέννηση της υπαίθρου με αποφασιστική στήριξη του εισοδήματος των παραγωγών, όπως έχουμε πει και άλλες φορές, μπορούν να μας πάνε μπροστά. Διαφορετικά, κύριε Υπουργέ, θα συγκομίζουμε τέτοιους πίνακες που καταθέτω στα Πρακτικά, για να το δουν όλοι οι συνάδελφοι, όσοι δεν το έχουν δει.

(Στο σημείο αυτό ο Βουλευτής κ. Πάρις Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, βρεθήκαμε μαζί και στα δύσκολα χρόνια των μνημονίων και πρέπει να σας πω κάτι. Ακούστε, επειδή ήρθα από την αυτοδιοίκηση στο Κοινοβούλιο το 2009 για πρώτη φορά και έπεσα μέσα στην κρίση, η περιφερειακή ανάπτυξη και η τοπική αυτοδιοίκηση ήταν στους μεγάλους χαμένους την περίοδο της κρίσης γιατί η κρίση επέβαλε -και με το ΠΑΣΟΚ και με τη Νέα Δημοκρατία και με τον ΣΥΡΙΖΑ και τους ΑΝΕΛ μετά- κεντρική διαχείριση. Ήταν υποχρεωτικό αυτό, οπότε πήγαν σε δεύτερη μοίρα όλα τα υπόλοιπα. Εάν δεν βάλουμε σήμερα ως στόχο να καλύψουμε την τεράστια, τη χαώδη απόσταση που μας χωρίζει από την Ευρώπη στον τομέα της περιφερειακής ανάπτυξης, της αποκέντρωσης, όπως είπα, θα συγκομίζουμε διαρκώς τέτοιους πίνακες. Η προσπάθεια δεν πρόκειται να τελεσφορήσει ποτέ για πραγματική ανάπτυξη και πραγματική ευημερία που θέλουμε όλοι μας αναντίρρητα, καλόπιστα λέω, να δώσουμε στους Έλληνες πολίτες.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κουκουλόπουλο.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Βασίλειος Κόκκαλης.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, τα προβλήματα είναι πλέον τόσο έντονα στον πρωτογενή τομέα, που, δυστυχώς, δεν μπορεί να τα καλύψει η οποιαδήποτε εξαγγελία ή οποιαδήποτε έστω και καλή πρόθεση.

Ξεκινάω από τον ΟΠΕΚΕΠΕ. Η πιο μεγάλη απόδειξη για αυτό το οποίο συμβαίνει σήμερα, κυρίες και κύριοι συνάδελφοι, στον ΟΠΕΚΕΠΕ είναι η ανακοίνωση της πανελλήνιας ομοσπονδίας εργαζομένων οι οποίοι λένε ότι «τα τελευταία πέντε χρόνια, ομολογουμένως τα πιο δύσκολα στα είκοσι και πλέον χρόνια λειτουργίας του, έχουμε επανειλημμένως θέσει σε έξι Υπουργούς και πέντε διοικητικά συμβούλια τα θέματα που πρέπει να αντιμετωπιστούν και τις προτάσεις μας. Οι «αποφάσεις», λένε οι εργαζόμενοι του ΟΠΕΚΕΠΕ, «των τελευταίων ετών οι οποίες χαρακτηρίστηκαν μεταρρύθμιση επέφεραν κλιμακωτά αρνητικές επιπτώσεις στον οργανισμό». Το προσκομίζω στα Πρακτικά.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή πρέπει κάποια στιγμή σε αυτή τη χώρα να μιλάμε για την πράξη, η ερώτησή μου είναι η εξής: Είπατε ότι είναι υπό επιτήρηση ο ΟΠΕΚΕΠΕ. Ούτως ή άλλως εποπτεύεται αλλά είναι υπό τη δική σας επιτήρηση. Αυτό πώς μεταφράζεται στο πρόβλημα, για παράδειγμα για τους ισχυρούς τίτλους ιδιοκτησίας; Φανταστείτε ανοησία, ζητάνε ισχυρό τίτλο. Δηλαδή υπάρχει ισχυρός και ανίσχυρος ή υπάρχει έγκυρος τίτλος και μη έγκυρος; «Προσκομίστε μας πιο ισχυρό τίτλο ιδιοκτησίας», ειλικρινά δεν το καταλαβαίνω. Κύριε Πλεύρη, λέει «νομικά πιο ισχυρό τίτλο από αυτά τα οποία προσκομίσατε». Αυτό, η επιτήρηση την οποία έχετε στον ΟΠΕΚΕΠΕ, μεταφράζεται ότι λύνεται αυτό το πρόβλημα; Το πρόβλημα των επικαλύψεων έχει λυθεί με την επιτήρηση, το πρόβλημα των βοσκοτόπων;

Ξέρετε, κύριε Υπουργέ, πρέπει επιτέλους να πούμε τις αλήθειες. Σας ακούω που λέτε ότι είναι από το παρελθόν.

Ένα κι ένα κάνουν δύο. Να πούμε ποια ήταν τα λάθη του παρελθόντος, ξεκάθαρα, και ’15 -’ 19. Σας το είπα προχθές ότι εάν δεν καταλάβουμε τα λάθη μας, δεν μπορεί, θα επαναληφθούν πάλι. Με τα βοσκοτόπια, δικαιούχοι ή μη, πού θα πάνε αυτά τα χρήματα; Να καθίσουμε κάτω μια σοβαρή πολιτική σε βάθος εικοσαετίας. Το να λέμε ότι έχει παθογένειες ο ΟΠΕΚΕΠΕ σε βάθος εικοσαετίας αυτό δεν λύνει κανένα πρόβλημα.

Πάμε ένα προς ένα. Ποιος πρέπει να δικαιούται τις επιδοτήσεις; Πού είναι αυτά τα βοσκοτόπια; Τι γίνεται; Θα εισπραχθούν τα λεφτά από αυτούς οι οποίοι είχαν πλαστά, εικονικά μισθωτήρια, ναι ή όχι; Θα γίνουν τα διαχειριστικά σχέδια βόσκησης και πότε θα γίνουν; Και επειδή ακριβώς δεν έχουν γίνει τα διαχειριστικά σχέδια βόσκησης, ήρθαν οι εταιρείες και εγκαθιστούν φωτοβολταϊκά σε γη υψηλής παραγωγικότητας. Έμαθα, με ενημέρωσε ο κ. Παπαηλιού ότι στην επιτροπή είπατε ότι εσείς διαφωνείτε. Ακούστε. Διαφωνείτε εσείς με την εγκατάσταση φωτοβολταϊκών σε γη υψηλής παραγωγικότητας, διαφωνεί ο περιφερειάρχης, διαφωνεί πιθανόν και ο Πρωθυπουργός, διαφωνούμε εμείς. Ε, δουλευόμαστε στο τέλος; Πώς πηγαίνουν; Πώς εγκαθίστανται;

Πριν είκοσι μέρες έκανα ερώτηση στον κ. Σκυλακάκη. Θα ζητήσω, του είπα, συγγνώμη εάν με διαψεύσετε ότι δεν είναι στη Θεσσαλία σε έκταση τριακοσίων σαράντα χιλιάδων στρεμμάτων τα φωτοβολταϊκά σε γη υψηλής παραγωγικότητας. Έχουν αδειοδοτηθεί σε όλη τη Θεσσαλία τριακόσιες σαράντα χιλιάδες στρέμματα. Η κοινή λογική λέει ότι είναι αδύνατον τα τριακόσιες σαράντα χιλιάδες στρέμματα να είναι βουνά, τριακόσιες σαράντα χιλιάδες στρέμματα! Τον εκλιπαρούσα να με διαψεύσει ότι δεν έχουν αδειοδοτηθεί. Δεν το έκανε. Έγινε μια συνάντηση με τον περιφερειάρχη. Εσείς είμαι σίγουρος ότι θα έρθετε στη Θεσσαλία. Δεν ξέρω ο κ. Σκυλακάκης. Να πούμε σε αυτούς τους ανθρώπους μήπως θέλουμε ένα διαφορετικό μοντέλο, μήπως το ρεύμα θα αντικαταστήσει τα τρόφιμα. Υπάρχει θέμα επισιτιστικό. Να μπει ένα μέτρο και στις ανανεώσιμες πηγές ενέργειας.

Πανώλη. Ρώτησε η κ. Σταρακά, νομίζω, τι γίνεται με την πανώλη. Κυρία Σταρακά, σήμερα τα κρούσματα είναι ογδόντα επτά. Πριν δύο ώρες ανακοινώθηκε το τελευταίο στην Κόρινθο. Κύριε Υπουργέ, όταν είπατε στα τέλη Αυγούστου ότι τελειώνει τέλη Σεπτεμβρίου η πανώλη, ήταν πενήντα δύο. Σίγουρα έχει μειωθεί. Δυστυχώς, όμως, δεν έχει εξαλειφθεί.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):**  Στη Λάρισα βγαίνει.

**ΒΑΣΙΛΕΙΟΣ ΚΟΚΚΑΛΗΣ:** Βγαίνει. Εντάξει. Δεν είναι μόνο η Λάρισα στην Ελλάδα, κύριε Υπουργέ, δεν είναι μόνο η Λάρισα. Έχει πρόβλημα η Κόρινθος τώρα. Έχει πρόβλημα η Κόρινθος.

Για την οικονομική στήριξη των κτηνοτρόφων είπατε στις 27 Σεπτεμβρίου -και προχτές έκανα μια ερώτηση, απάντησε ο Κέλλας, και θέλω περισσότερο διευκρινιστικά- 250 ευρώ τα θηλυκά ζώα και 500 τα αρσενικά. Αυτό δημιούργησε την εντύπωση σε όλους τους κτηνοτρόφους ότι θα πάρουν αυτά τα ποσά, με τη διαφορά ότι αναφερόσασταν στην πρώτη κατηγορία των καθαρόαιμων ζώων. Καθαρόαιμα ζώα με τα πιστοποιητικά έχουν πολύ λίγοι κτηνοτρόφοι όχι μόνο στη Θεσσαλία σε όλη την Ελλάδα. Συνεπώς, η αλήθεια είναι ότι αυτό το ποσό που ακούστηκε αφορά την κατηγορία την πρώτη, την οποία τη διαθέτουν πολλοί λίγοι κτηνοτρόφοι. Ευχόμαστε και θέλουμε η ΚΥΑ η οποία θα εκδοθεί -πρέπει να εκδίδεται κάθε χρόνο- να αναπροσαρμοστεί επάξια και στις υπόλοιπες κατηγορίες. Βλέπετε, κύριε Υπουργέ, ότι όχι απλά τα παρακολουθούμε, αλλά συντασσόμεθα με οτιδήποτε είναι σωστό και δίκαιο για τους κτηνοτρόφους.

Τρίτον και τελειώνω, ξέρετε πολύ καλά ότι το βαμβάκι έχει πρόβλημα στη Θεσσαλία. Πρέπει να τους στηρίξετε. Σοβαρό πρόβλημα. Εκτός από το γεγονός ότι δεν υπάρχει η παραγωγή για να καλύψει τη συνδεδεμένη, θέλει στήριξη συγκεκριμένη το βαμβάκι.

Και μια και μιλάμε για βαμβάκι, μέχρι σήμερα, κύριε Υπουργέ, δεν έχουμε δει το σχέδιο από την Κυβέρνηση για την ανασυγκρότηση του πρωτογενούς τομέα.

Βλέπουμε και ακούσαμε μόνο για το μοντέλο με τα θερμοκήπια και ακούμε τους Ολλανδούς να λένε να βάλουν κηπευτικά –πού;- εκεί που ήταν πλημμυρισμένα. Ένα συγκεκριμένο σχέδιο για την ανασυγκρότηση του πρωτογενούς τομέα -δικό σας σχέδιο όχι των Ολλανδών- το οποίο θα περιλαμβάνει την αναδιάρθρωση καλλιεργειών, αγροοικολογικές ζώνες δεν ακούσαμε. Επαναλαμβάνω ότι τα θερμοκήπια είναι πολύ καλά. Δεν είναι, όμως, για την πλειοψηφία των αγροτών διότι απλούστατα δεν έχουν τα χρήματα οι αγρότες να σηκώσουν τέτοιες επενδύσεις -ας μη γελιόμαστε- ούτε έχουν τη δυνατότητα να δανειστούν από τις τράπεζες προκειμένου να καλύψουν τη συμμετοχή με το δάνειό τους. Μέχρι σήμερα, λοιπόν, που μιλάμε δεν υπάρχει ένα συγκεκριμένο σχέδιο κυβερνητικό για τις καλλιέργειες στη Θεσσαλία, ένα μοντέλο κάτι το οποίο οφείλατε να κάνετε.

Και κλείνω με το γεγονός ότι παρ’ όλο που δεν το χειριστήκατε εσείς, δεν είναι κοροϊδία να λέμε ότι το μέτρο 5.2 καθυστερεί γιατί γίνονται ενστάσεις, γιατί έπρεπε να γίνουν διορθώσεις; Ένα χρόνο μετά τις καταστροφικές πλημμύρες δεν έχει αντικατασταθεί ούτε ένα ζώο. Επαναλαμβάνω ένα χρόνο. Περιττεύουν οι δικαιολογίες ότι πρέπει να γίνουν ενστάσεις, πρέπει να διορθωθεί το ένα. Ποιος τα έκανε αυτά; Η προηγούμενη ηγεσία, η ίδια Κυβέρνηση όμως. Είναι δικαιολογίες ένα χρόνο μετά να μην έχει αντικατασταθεί ούτε ένα ζώο από αυτά τα οποία πνίγηκαν; Και τώρα απαιτείται νέα αντικατάσταση για αυτούς που θανατώθηκαν τα ζώα τους από την πανώλη. Πότε θα γίνει αυτό; Μετά από τρία χρόνια;

Βλέπετε ότι τα προβλήματα πλέον είναι τόσο έντονα, είναι τόσο συγκεκριμένα τα οποία θέλουν συγκεκριμένες απαντήσεις με συγκεκριμένη σοβαρή εθνική αγροτική πολιτική σε βάθος εικοσαετίας, κύριε Υπουργέ, αν θέλουμε να λέμε ότι θα έχουμε γεωργία, θα έχουμε κτηνοτροφία στον τόπο μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κόκκαλη.

Καλείται στο Βήμα η Κοινοβουλευτική Εκπρόσωπος του Κομμουνιστικού Κόμματος Ελλάδος, η κ. Διαμάντω Μανωλάκου.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Η αλήθεια είναι ότι υπάρχουν σήμερα ζητήματα που απασχολούν την επικαιρότητα πολύ πιο σπουδαία και σημαντικά από τη μεταφορά της έδρας του Διεθνούς Οργανισμού Αμπέλου και Οίνου. Βέβαια, αποφεύγονται από τα άλλα κόμματα να θιχτούν, κάνουν «τζιζ».

Τέσσερις νεκροί, εκ των οποίων δύο μικρά παιδιά, είναι το τραγικό αποτέλεσμα του ναυαγίου ενός σκάφους που μετέφερε μετανάστες, πρόσφυγες στην περιοχή Ψαλίδι στην Κω χθες το βράδυ. Φέρετρα γεμάτη η Μεσόγειος η οποία έχει γίνει θάλασσα νεκρών από τους πολέμους των ιμπεριαλιστών που μαίνονται με σφοδρότητα στην περιοχή με την Ελλάδα να συμμετέχει ενεργά σε αυτούς. Αυτοί που ξεριζώνονται από τις βόμβες και την άγρια καπιταλιστική εκμετάλλευση, στη συνέχεια έρχονται αντιμέτωποι με την απάνθρωπη αντιμεταναστευτική πολιτική της Ευρωπαϊκής Ένωσης και των κυβερνήσεων που οδηγεί σε τραγικά αποτελέσματα.

Κι, όμως, εμείς λέμε λύση υπάρχει. Τα αιτήματα ασύλου να εξετάζονται επί τόπου στη χώρα που βρίσκονται και να μεταφέρονται απ’ ευθείας εκεί που θέλουν. Και το σίγουρο είναι ότι δεν θα περνάνε από την Ελλάδα αφού προτιμούν άλλες χώρες.

Όμως και χθες πάλι το ισραηλινό κράτος συνεχίζει να δολοφονεί τον παλαιστινιακό λαό με όπλο την πείνα, παράλληλα με τους ανελέητους βομβαρδισμούς. Ο ΟΗΕ κατήγγειλε σήμερα πως ο πληθυσμός στη Λωρίδα της Γάζας βρίσκεται αντιμέτωπος με τους χειρότερους περιορισμούς στη διανομή ανθρωπιστικής βοήθειας με ιδιαίτερο καταστροφικό αντίκτυπο στα παιδιά. Και, βέβαια, έχουμε και την εισβολή και τους βομβαρδισμούς στον Λίβανο και τις απειλές στο Ιράν από το κράτος-δολοφόνο.

Σημαντικός είναι και ο πανυγειονομικός απεργιακός ξεσηκωμός αύριο και είναι υπόθεση όλων ο αγώνας για υγεία αποκλειστικά δημόσια και δωρεάν.

Πάντα λέω ζητήματα συγκριτικά με το σημερινό, δηλαδή τη μεταφορά έδρας του Διεθνούς Οργανισμού Αμπέλου και Οίνου από το Παρίσι στη Ντιζόν, μια πόλη φημισμένη για τη μουστάρδα και τα κρασιά της.

Μπορεί να φαίνεται ένα τυπικό ζήτημα η μεταφορά της έδρας, όμως η επιλογή ενός διεθνούς οργανισμού πρέπει να είναι σε περιοχή που να συνδυάζει μια σειρά από προϋποθέσεις, γιατί το Ινστιτούτο Αμπέλου και Οίνου είναι διεθνής οργανισμός είναι διακυβερνητικός, επιστημονικού και τεχνικού χαρακτήρα, που δραστηριοποιείται στον τομέα του αμπελιού και των αμπελοοινικών προϊόντων και το αντικείμενό του είναι η διεθνής εναρμόνιση των υφιστάμενων πρακτικών και προτύπων για τις συνθήκες αμπελουργικής παραγωγής, για τις οινολογικές πρακτικές, για την περιγραφή των προϊόντων και την επισήμανσή τους στην αγορά, για τις μεθόδους αξιολόγησης και ανάλυσης των αμπελοοινικών προϊόντων και συνεπώς, η ύπαρξη Ινστιτούτου Αμπέλου και Οίνου χρειάζεται. Και επειδή έχει χαρακτήρα διεθνή, θα πρέπει στην πόλη που έχει την έδρα του να έχει αεροδρόμιο, σιδηρόδρομο και συνολικά συγκοινωνίες για διεθνείς συνδέσεις και φυσικά να είναι αμπελουργική περιοχή.

Συγγνώμη για την τεχνική ανάλυση αλλά ως χώρα είχαμε επιδιώξει ο Ευρωπαϊκός Οργανισμός Αμπέλου και Οίνου να γίνει στην Ελλάδα και ειδικά στο Ηράκλειο της Κρήτης που συνδυάζει τέτοιες προϋποθέσεις. Όμως σκοντάψαμε στο ότι το προσωπικό δεν έφτανε και έπρεπε να γίνουν προσλήψεις. Ήταν περίοδος κυβέρνησης ΠΑΣΟΚ, έτσι για την ιστορία.

Τώρα το κύριο δεν είναι η μεταφορά της έδρας, που και αυτό πρέπει να συγκεντρώνει ορισμένες προϋποθέσεις, αλλά το εάν το αντικείμενο εξυπηρετεί τους μικρομεσαίους αμπελουργούς ή τους μεγάλους ομίλους. Κι εμείς θεωρούμε ότι δεν ασχολείται με την κάλυψη των αναγκών των μικρομεσαίων αμπελουργών, γι’ αυτό και το «λευκό» και το ανέλυσε ο εισηγητής μας.

Όμως, σε ό,τι αφορά την αμπελουργία, θα πω στις εκτιμήσεις της ΚΕΟΣΟΕ. Σήμερα οι οινοπαραγωγοί είναι περίπου στο επίπεδο του 2023 - 2024, δηλαδή σε σύγκριση με προηγούμενη περίοδο μειωμένοι κατά 35%. Και ως προς την εξέλιξη συνολικά της ελληνικής οινοπαραγωγής από το 1990 μέχρι σήμερα υπάρχει διαχρονική μείωση στη χώρα μας και αυτό οφείλεται στην εγκατάλειψη εκτάσεων αμπελοκαλλιέργειας. Αυτές, βεβαίως, είναι πολύ μεγαλύτερες από τις επίσημα εμφανιζόμενες, γιατί πολλοί αμπελουργοί έχουν αλλάξει καλλιέργεια λόγω του ασύμφορου της καλλιέργειας αυτής και, βεβαίως, παρατηρείται χαμηλός όγκος οινοπαραγωγής και αύξηση των εισαγωγών κυρίως από Ιταλία σε χαμηλές τιμές.

Γι’ αυτό αν θέλετε και η ΚΕΟΣΟΕ κάνει έκκληση για αμπελώνες που εξαφανίζονται μεταξύ των οποίων είναι και της Αττικής. Και εδώ θα συμφωνήσει, πιστεύω, και ο Προεδρεύων, ο κ. Μπούρας. Το λέω γιατί η έκκληση που γίνεται είναι να παρθούν τώρα άμεσα μέτρα διάσωσης της αμπελοκαλλιέργειας με στοχευμένες κινήσεις εισοδηματικής στήριξης και με μεσομακροπρόθεσμο σχεδιασμό αντιμετώπισης προβλημάτων, εμπλουτισμού υδροφόρου ορίζοντα, δίκτυα άρδευσης κ.λπ., διαφορετικά ο αττικός αμπελώνας θα είναι μια θλιβερή ανάμνηση.

Βεβαίως σήμερα αυτό που κυριαρχεί στον αγροτικό τομέα είναι ο στρατηγικός διάλογος για το μέλλον της γεωργίας στην Ευρωπαϊκή Ένωση. Έχει δώσει την έκθεσή της. Δεν έχει καμμία σχέση με την επιβίωση των βιοπαλαιστών αγροτών που πλήττονται από το μονοπωλιακό ανταγωνισμό για την κερδοφορία που είναι ακριβώς αυτή που έχει εκτοξεύσει το κόστος παραγωγής. Και τι μας λέει; Ότι όλα θα τα λύσει η αγορά και καμμία παρέμβαση στην αγορά και μάλιστα το λέει και σε υψηλούς τόνους, μια αγορά βέβαια στην οποία κυριαρχεί μια χούφτα από μονοπώλια που επιβάλλουν τιμές κάτω από το κόστος στα προϊόντα των αγροτών και κτηνοτρόφων και εκτινάσσει τις τιμές στις αγροτικές εισροές για να θησαυρίζουν δυο τρεις επιχειρηματικοί όμιλοι.

Ε, λοιπόν, αυτή η αγορά ποτέ δεν θα εξασφαλίσει το εισόδημα στον μικρομεσαίο αγρότη. Το μόνο που θα κάνει είναι να τον ξεκληρίσει.

Ωστόσο στην έκθεση της Ευρωπαϊκής Ένωσης προτείνονται τράπεζες τροφίμων, πράγμα που δείχνει τις διαστάσεις της φτώχειας, γιατί πολλοί και εδώ μέσα παρουσιάζουν στον λαό ότι στις άλλες χώρες της Ευρωπαϊκής Ένωσης οι λαοί ζουν περίπου στον παράδεισο. Είναι για να συγκαλύψουν την Ευρωπαϊκή Ένωση των μονοπωλίων και του πολέμου.

Ο καπιταλισμός είναι παντού ο ίδιος βάρβαρος για τους λαούς, καθώς στο DNA του έχει την εκμετάλλευση ανθρώπου από άνθρωπο, την καταλήστευση του ανθρώπινου μόχθου. Γι’ αυτό λύση είναι η ανατροπή του.

Εμείς καλούμε να κάνει και η αγροτιά σε συμμαχία με την εργατική τάξη και τους αυτοαπασχολούμενους μια δυνατή συμμαχία συγκροτώντας ένα μεγάλο πανελλαδικό κίνημα με στόχο την αλλαγή των συσχετισμών και ανατροπή της καπιταλιστικής βαρβαρότητας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μανωλάκου.

Καλείται στο Βήμα ο Κοινοβουλευτικός Εκπρόσωπος της Νέας Αριστεράς, ο κ. Αθανάσιος Ηλιόπουλος.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Θέλω να αναφερθώ σε ένα μόνο ζήτημα, ένα ζήτημα το οποίο σχετίζεται με το Υπουργείο με την προηγούμενη ηγεσία του Υπουργείου συγκεκριμένα, αλλά όσο και η νυν ηγεσία δεν απαντάει αφορά συνολικά την Κυβέρνηση.

Κοιτάξτε, από ό,τι φαίνεται, στο Υπουργείο Αγροτικής Ανάπτυξης γίνονται και θαύματα. Υπάρχουν άνθρωποι που είναι προφήτες, προβλέπουν το μέλλον, ξέρουν τι θα συμβεί και αναφέρομαι σε αποζημιώσεις που δόθηκαν στον Έβρο μετά τις καταστροφικές πυρκαγιές, αποζημιώσεις που δόθηκαν για μη παραγωγικό, όπως αναφέρει και ο κανονισμός του ΕΛΓΑ, δέντρο, τις ακακίες, αποζημιώσεις των οποίων οι αιτήσεις έγιναν τον Σεπτέμβρη, δηλαδή κάποιοι είχαν προβλέψει ότι θα δοθούν αποζημιώσεις, ξεκίνησαν να κάνουν αιτήσεις τον Σεπτέμβρη και βγήκε τον Γενάρη η υπουργική απόφαση. Εδώ μιλάμε για πραγματικό θαύμα, όταν κάποιος κάνει αίτηση τον Σεπτέμβρη…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Για το θέμα των ακακιών μιλάτε…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα έχετε τον λόγο μετά, κύριε Υπουργέ.

Όταν κάποιος κάνει αίτηση τον Σεπτέμβρη για κάτι το οποίο δεν προβλέπεται από τον κανονισμό του ΕΛΓΑ, δεν υπάρχει καμμία δημόσια τοποθέτηση για αυτό και βγαίνει υπουργική απόφαση τον Γενάρη, να βρούμε αυτούς τους ανθρώπους και να τους ζητήσουμε και τα νούμερα του τζόκερ. Μάλιστα όταν βγήκε η υπουργική απόφαση δεν υπήρξε ούτε ανοιχτή πρόσκληση ούτε άνοιξε πλατφόρμα. Έχουν γραφτεί συγκεκριμένα και στην «Εφημερίδα των Συντακτών» καταγγελίες για ανθρώπους που πήγαν και έδειξαν SMS για να καταθέσουν το αίτημα. Υποθέτω ότι αυτό το SMS δεν θα ήταν από κάποιον περιπτερά, υποθέτω θα ήταν από κάποιον άνθρωπο που είχε λόγο τότε στο Υπουργείο. Δεν ξέρω αν ήταν ο κ. Κελέτσης που είναι και Εβρίτης και ήταν τότε στο Υπουργείο.

Και μάλιστα μας προκαλεί και πολλά ερωτήματα ότι και η Αντιπολίτευση στον Έβρο -γιατί έχετε και έναν Βουλευτή από την Αντιπολίτευση, από την Ελληνική Λύση- λέει ότι όλο αυτό είναι πρόβλημα μιας υπαλλήλου, «μεθοδολογία σταθμάρχη» δηλαδή, βγάζουμε υπουργική απόφαση, δεν ανοίγουμε πλατφόρμα, δεν κάνουμε πρόσκληση, κάποιοι παίρνουν αποζημιώσεις προφανώς έχοντας προνομιακή ενημέρωση, και φταίει ένας σταθμάρχης.

Σας ενημερώνω ότι έχετε ερώτηση από την Νέα Αριστερά προς το Υπουργείο από τις 2-10, η οποία έχει κάποια πάρα πολύ απλά ερωτήματα, είναι γραπτή ερώτηση και νομίζω ότι πρέπει να απαντηθεί. Είναι πολύ απλά και συγκεκριμένα τα ερωτήματα: Ποια ήταν η διαδικασία ενημέρωσης των δυνητικών δικαιούχων της αποζημίωσης και τι οδήγησε το πρόσωπο που αποτελεί τον ανταποκριτή του ΕΛΓΑ να αποδεχτεί μια καταφανώς παράτυπη διαδικασία; Για ποιον λόγο δεν λειτούργησε πλατφόρμα υποβολής δηλώσεων ζημίας κατόπιν της έκδοσης υπουργικής απόφασης; Και υπήρξε προσφάτως προφορική ή γραπτή εντολή προς τον ΕΛΓΑ που να ζητά από τα κέντρα υποδοχής δηλώσεων την αποστολή στοιχείων σχετικά με τις δηλωμένες δασικές εκτάσεις, τις δηλώσεις καλλιέργειας, ώστε να ταυτιστούν αυτές με το σύστημα «Copernicus», χωρίς να έχει ανοίξει η σχετική πλατφόρμα;

Είναι πολύ απλά και συγκεκριμένα ερωτήματα. Εγώ θέλω να είμαι συγκεκριμένος εδώ. Αφορά την προηγούμενη ηγεσία του Υπουργείου. Αν δεν δοθούν, όμως, απαντήσεις καταλαβαίνετε ότι θα αφορά και εσάς και θα αφορά και την Κυβέρνηση. Και το λέω όσο πιο ευγενικά μπορώ να το πω αυτή τη στιγμή.

Ποιο είναι κατά τη γνώμη μας όμως το συνολικότερο πρόβλημα; Αν ισχύουν αυτά τα γεγονότα ξέρετε ποιο είναι ίσως το πιο ενοχλητικό; Μέχρι στιγμής δεν έχει υπάρξει διάψευση. Έχουμε έρευνες, δημοσιεύματα κ.τ.λ.. Το πιο ενοχλητικό είναι ότι ακόμα και πάνω στις στάχτες της καταστροφής -γιατί μιλάμε για τη μεγαλύτερη πυρκαγιά που έχει αντιμετωπίσει η Ευρωπαϊκή Ένωση τα τελευταία τριάντα χρόνια- αντί κάποιοι να σκεφτούν πως θα στηρίξουν την κοινωνία σκέφτηκαν πώς θα κάνουν πελατειακές σχέσεις. Και αυτό είναι πραγματικά εξοργιστικό. Και είναι πραγματικά εξοργιστικό γιατί φτιάχνει μια συνολική μεθοδολογία που υπηρετεί αυτή η Κυβέρνηση με τις απευθείας αναθέσεις, με την αδιαφάνεια. Συζητάμε αυτές τις μέρες, δυστυχώς, στον δημόσιο διάλογο -και γελάει ο κόσμος με τη Βουλή- τα 7.800 ευρώ που έδωσε η Βουλή για τα στικάκια usb. Είκοσι έξι ευρώ το στικάκι.

Εγώ θέλω να κάνω μία πρόταση. Να βάλουμε μια ταρίφα σε όλα αυτά: να είναι τα 18 χιλιάρικα που έδωσε η κ. Κεφαλογιάννη για τα χάλια. Γιατί μόνο οι 7.800; Να τα πηγαίνουμε όλα αυτά 18 χιλιάρικα. Και μάλιστα πήρατε στικάκια από ένα τυπογραφείο. Ούτε καν από άνθρωπο που είναι στο εμπόριο τεχνολογίας. Πώς είχατε πάρει μάσκες από βουλκανιζατέρ; Γι’ αυτό λέω ότι υπάρχει μια συνολική μεθοδολογία.

Κλείνω με το εξής. Ίσως είδατε ποιοι πήρανε το Νόμπελ οικονομίας φέτος. Αυτοί που πήραν το Νόμπελ οικονομίας φέτος έχουν υπηρετήσει ένα πολύ συγκεκριμένο επιστημονικό επιχείρημα το οποίο λέει ότι όταν λειτουργούν οι θεσμοί, όταν υπάρχει κράτος δικαίου, όταν είναι καθαροί και δημοκρατικοί οι κανόνες αυτό έχει και θετικό οικονομικό αποτέλεσμα στην κοινωνία. Γι’ αυτό το κράτος δικαίου και η δημοκρατία δεν είναι πολυτέλεια. Το κράτος δικαίου και η δημοκρατία είναι κάτι το οποίο μειώνει τις οικονομικές ανισότητες και βοηθάει και τους πολίτες. Αντιθέτως χώρες που δεν έχουν καθαρούς θεσμούς και έχουν τέτοιες αδιαφανείς διαδικασίες είναι χώρες οι οποίες εντείνουν τις ανισότητες.

Ελπίζω, κύριε Υπουργέ, πραγματικά, να απαντήσετε στη γραπτή ερώτηση. Δεν ζητάω απάντηση τώρα. Επίσης, να δείτε ακριβώς τι έχει συμβεί εδώ και να υπάρξουν οι ευθύνες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Ηλιόπουλο για τη συνέπεια στον χρόνο.

Τον λόγο έχει, αν το επιθυμεί, εκ μέρους της Κοινοβουλευτικής Ομάδας ΝΙΚΗ ο κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Όχι, κύριε Πρόεδρε. Εμείς ταχθήκαμε υπέρ του συγκεκριμένου θέματος και εστιάσαμε μόνο στο θέμα της μεταφοράς της πρωτεύουσας του Διεθνούς Οργανισμού Αμπέλου και Οίνου από το Παρίσι στη Ντιζόν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε θερμά.

Καλώ στο Βήμα τον κ. Αλέξανδρο Καζαμία ως Κοινοβουλευτικό Εκπρόσωπο της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Δεν υπάρχει άλλος;

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει άλλος.

Έχετε τον λόγο, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, χθες ήταν η παγκόσμια ημέρα της γυναίκας-αγρότισσας. Με την ευκαιρία αυτή η επικεφαλής της Πλεύσης Ελευθερίας βρέθηκε χθες στην Ήπειρο και με δήλωσή της εξέφρασε την συμπαράσταση όλων μας στην Πλεύση Ελευθερίας στην Ελληνίδα αγρότισσα, στη συμβολή της στην Ελλάδα, στον πολιτισμό, στις παραδόσεις μας και στις νέες γενιές. Δεν πρέπει να ξεχνούμε την μεγάλη συμβολή αλλά και την δύσκολη ζωή που περνάνε πολλές Ελληνίδες αγρότισσες για να κρατούν την ύπαιθρο αλλά και τα νοικοκυριά τους στην κατάσταση επιβίωσης στην οποία, δυστυχώς, η προβληματική αγροτική πολιτική της Κυβέρνησης τα τελευταία χρόνια τους έχει επιβάλει.

Επίσης, θα ήθελα, μιας και συζητούμε ένα νομοσχέδιο το οποίο άπτεται της αγροτικής πολιτικής να κάνω μία αναφορά στην κατάσταση που προέκυψε από τις επιστολές που έστειλε ο ΟΠΕΚΕΠΕ ζητώντας από έναν αριθμό εκατόν ενενήντα έξι χιλιάδων αγροτών, δηλαδή του 1/3 του αγροτικού πληθυσμού, να επιστρέψουν χρήματα -τα λεγόμενα αχρεωστήτως καταβληθέντα ποσά- ύψους 63 εκατομμυρίων ευρώ, τα οποία από λάθος της ιδιωτικής επιχείρησης που διαχειρίζεται την καταβολή των αποζημιώσεων, σύμφωνα με τις επιστολές αυτές, τα έλαβαν και τώρα ζητάνε να τα επιστρέψουν πίσω από το 2022.

Τα ποσά αυτά κατά μέσο όρο αντιστοιχούν σε 321 ευρώ ανά αγρότη. Μιλάμε για τέτοιο ποσό που ζητείται τώρα ξαφνικά από αγρότες οι οποίοι έχουν πρόβλημα ακόμη και να καταλάβουν τι επιδοτήσεις δικαιούνται κάτω από τη νέα ΚΑΠ και οι οποίοι για πολλά χρόνια βρίσκονται αντιμέτωποι με έναν Οργανισμό, τον ΟΠΕΚΕΠΕ, ο οποίος πλέον βρίσκεται σε επιτήρηση διότι έχει διαπράξει αλλεπάλληλες παραλείψεις, σφάλματα και δείχνει διαρκώς δείγματα κακοδιοίκησης και κακοδιαχείρισης.

Η Πλεύση Ελευθερίας λέει στον Υπουργό να μην επιβαρύνει περισσότερο τους αγρότες και βεβαιώνει τους αγρότες αυτούς ότι η Πλεύση Ελευθερίας είναι στο πλευρό τους και δεν θα τους εγκαταλείψει.

Με την ευκαιρία της σημερινής συζήτησης θα ήθελα να αναφερθώ σε εξελίξεις που έλαβαν χώρα στη Βουλή τις τελευταίες ημέρες. Προχθές η Βουλή συζήτησε το προσχέδιο του προϋπολογισμού για το 2025 στην Επιτροπή Οικονομικών Υποθέσεων και εμείς από την πλευρά μας ασκήσαμε έντονη κριτική στο προσχέδιο αυτό, τονίζοντας ότι ενισχύει και διαιωνίζει την πολιτική της σκληρής λιτότητας που ξεκίνησε η Κυβέρνηση αμέσως μετά το τέλος της πανδημίας του κορωνοϊού. Ασκήσαμε κριτική στα πολύ υψηλά πρωτογενή πλεονάσματα που είναι η βάση της πολιτικής λιτότητας που ασκεί η Κυβέρνηση και θα ασκεί για τα επόμενα τέσσερα χρόνια σύμφωνα με ένα άλλο σχέδιο που υπέβαλε πρόσφατα στην Ευρωπαϊκή Επιτροπή και είναι το Μεσοπρόθεσμο Δημοσιονομικό Πρόγραμμα της Κυβέρνησης μέχρι το 2028, αν υποθέσουμε ότι η Κυβέρνηση με το σχέδιο αυτό θα μπορέσει να διατηρηθεί μέχρι το 2028. Ασκήσαμε κριτική στη μείωση των δαπανών στο κοινωνικό κράτος που προβλέπει το προσχέδιο προϋπολογισμού ως ποσοστό του ΑΕΠ για τα επόμενα χρόνια και για την υψηλή και άδικη φορολόγηση ιδίως μέσω του ΦΠΑ, ο οποίος το 2025 είναι ο μεγαλύτερος φόρος, είναι ένας άδικος κοινωνικά φόρος που θα επιφέρει, σύμφωνα με το προσχέδιο προϋπολογισμού, ακόμη περισσότερα έσοδα στο κράτος από την φορολόγηση, δηλαδή τόσο ασφυκτική είναι η φορολόγηση για τους πολίτες από την Κυβέρνησή σας.

Στη διάρκεια της συζήτησης αυτής πρέπει να επισημάνω ότι βρέθηκε στην αρχή ο Υπουργός Εθνικής Οικονομίας, κ. Χατζηδάκης, ο οποίος όμως δεν έμεινε μέχρι το τέλος. Κατέβηκε στην Ολομέλεια για να απαντήσει σε μια ερώτηση του Βουλευτή της Νέας Δημοκρατίας κ. Βλάχου. Μετά όμως, παρά το γεγονός ότι και η κ. Κωνσταντοπούλου και εγώ είχαμε υποβάλει την ίδια μέρα μία ώρα μετά επίκαιρες ερωτήσεις στον ίδιο Υπουργό, εκείνος έφυγε από την Αίθουσα και άφησε στα δύσκολα, στις δικές μας ερωτήσεις δηλαδή, τον Υφυπουργό του να απαντήσει. Εμείς θέσαμε ερωτήματα και για τα πρωτογενή πλεονάσματα και την πολιτική λιτότητας, αλλά και έγινε ερώτηση από την πλευρά της κ. Κωνσταντοπούλου για την άρνηση της Κυβέρνησης να επαναφέρει τον δέκατο τρίτο και δέκατο τέταρτο μισθό στους δημοσίους υπαλλήλους.

Ο κ. Βλάχος είναι ένας από τους έντεκα Βουλευτές οι οποίοι είχαν θέσει αρχικώς ερώτηση για τα «κόκκινα» δάνεια και για το γεγονός ότι τα funds και οι servicers αγνοούν πλήρως τις συνθήκες των δανειοληπτών, δεν επικοινωνούν μαζί τους και βγάζουν τεράστια κέρδη εκμεταλλευόμενοι την κατάσταση στην οποία βρίσκονται. Αυτοί οι έντεκα βουλευτές της Νέας Δημοκρατίας που υπέβαλαν την ερώτηση είναι οι σημερινοί πλέον δέκα γιατί διαγράφηκε ο κ. Σαλμάς στο μεταξύ. Αυτοί είναι άλλοι –μην μπερδευόμαστε- από τους οκτώ Βουλευτές οι οποίοι υπέβαλαν ερώτηση στην κ. Κεραμέως και στον κ. Γεωργιάδη για τη μεγάλη αύξηση στις τιμές των βασικών φαρμάκων. Και αυτοί οι έντεκα Βουλευτές, οι οποίοι τώρα έχουν γίνει δέκα, είναι επίσης άλλοι από τους δύο πρώην Πρωθυπουργούς οι οποίοι δεν παρευρέθηκαν στην τελετή της Νέας Δημοκρατίας για τα πενήντα χρόνια από την ίδρυση του κόμματος.

Μας δημιουργεί ιδιαίτερη εντύπωση το γεγονός ότι ο κ. Βλάχος, πρώην Υφυπουργός μάλιστα με Υπουργό τότε τον κ. Χατζηδάκη, έθεσε σοβαρά ερωτήματα. Είπε μάλιστα στην ομιλία του στην ερώτησή του στον κ. Χατζηδάκη τα εξής: «Εσείς παρουσιάζετε έναν κόσμο ιδανικά φτιαγμένο, ότι οι τράπεζες, ότι τα funds και ότι οι servicers…». Και συνέχισε λέγοντας: «Ξέρετε ότι δεν μπορεί να τους βρει κανείς, ξέρετε ότι δεν σηκώνουν τηλέφωνα, ξέρετε ότι δεν λογαριάζουν κανέναν;».

Και ο κ. Χατζηδάκης ξέρετε τι του απάντησε; Του είπε ότι λίγο πριν την επίκαιρη ερώτησή του βρίσκονταν έξω στον διάδρομο και θυμόντουσαν τα παλιά καλά χρόνια όταν συνεργάστηκαν μαζί το 2007 - 2009 στο ίδιο Υπουργείο, στο Υπουργείο Ανάπτυξης.

Η Πλεύση Ελευθερίας, θεωρεί ότι η Κυβέρνηση πλέον αντιμετωπίζει ανταρσία από αρκετές ομάδες, τουλάχιστον τρεις ομάδες, μέσα στη Νέα Δημοκρατία. Οι έντεκα -που έχουν γίνει δέκα- οιοκτώ» και οι δύο πρώην Πρωθυπουργοί. Αυτό για μας δείχνει σαφή φαινόμενα αποσύνθεσης μέσα στην κυβερνητική παράταξη και η αποσύνθεση αυτή οφείλεται ακριβώς στα ζητήματα που εμείς θέτουμε επιτακτικά.

Η ερώτηση των έντεκα, που έγιναν δέκα, είναι για τα κόκκινα δάνεια και το δυσβάσταχτο, πλέον, του κόστους διαβίωσης για πάρα πολλούς πολίτες. Η άλλη ερώτηση αφορά τις σοβαρές ανεπάρκειες της πολιτικής δημόσιας υγείας που ασκεί η Κυβέρνηση. Βεβαίως, οι Βουλευτές αυτοί έχουν ψηφίσει τα νομοσχέδια και βρίσκονται παγιδευμένοι ανάμεσα σε μια κατάσταση στην οποία βλέπουν ότι η πολιτική της Κυβέρνησης είναι αδιέξοδη, επίσης βλέπουν ότι υπάρχει ένα ύφος και ήθος εξουσίας το οποίο δεν ταιριάζει με μια Κυβέρνηση η οποία θα έπρεπε κάτω από διαφορετικές συνθήκες να ακούει τα προβλήματα του λαού, αλλά δυστυχώς θα συνεχίζουν να ψηφίζουν τα νομοσχέδια.

Στην πραγματικότητα θεωρούμε ότι η λύση στο πρόβλημα που θέτουν αυτοί οι Βουλευτές και αυτές οι ομάδες ανταρτών μέσα στη Νέα Δημοκρατία δεν μπορεί να αντιμετωπιστεί απ’ αυτούς τους Βουλευτές. Μπορεί να αντιμετωπιστεί μόνο από ένα κόμμα της Αντιπολίτευσης, όπως είναι η Πλεύση Ελευθερίας, η οποία έχει βρεθεί διαχρονικά στο πλευρό των πολιτών που αγωνίζονται κατά των πλειστηριασμών, κατά των ηλεκτρονικών πλειστηριασμών, για την κατάργηση των κόκκινων δανείων, αλλά και για τη βελτίωση του Εθνικού Συστήματος Υγείας.

Φοβόμαστε, επίσης, ότι με τον τρόπο που η Κυβέρνηση παρουσίασε τα σχέδιά της για τον προϋπολογισμό του χρόνου αυτή η κατάσταση δεν θα αλλάξει καθόλου. Αντιθέτως, φαίνεται πως θα συνεχιστεί, η σκληρή λιτότητα έχει πλέον μπει στον αυτόματο πιλότο και φοβόμαστε ότι η μόνη απάντηση που έχουν είναι να καταλάβουν οι πολίτες ότι οι ανταρσίες των Βουλευτών δεν θα αλλάξουν απολύτως τίποτα και ότι η μόνη επιλογή που έχουν είναι να περιμένουν από κόμματα της Αντιπολίτευσης -όπως η Πλεύση Ελευθερίας- να βρίσκεται στο πλευρό τους. Και εμείς θα βρισκόμαστε διαρκώς στο πλευρό τους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώθηκε η συζήτηση με παρεμβάσεις των Κοινοβουλευτικών Εκπροσώπων.

Καλείται στο Βήμα, προκειμένου να ολοκληρωθεί η σημερινή διαδικασία, ο Υπουργός Αγροτικής Ανάπτυξης και Τροφίμων ο κ. Κωνσταντίνος Τσιάρας.

Κύριε Υπουργέ, έχετε τον λόγο, με άνεση όπως τον είχαν οι πάντες.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι αναμενόμενο μια συζήτηση που αφορά σε μια κύρωση πρωτοκόλλου τροποποίησης και μάλιστα της μεταφοράς ενός διεθνούς οργανισμού από τη μια πόλη στην άλλη, να δημιουργεί τη διάθεση μιας γενικευμένης συζήτησης για όλα τα θέματα και τα ζητήματα τα οποία αφορούν και στο Υπουργείο Αγροτικής Ανάπτυξης, αλλά και στον πρωτογενή τομέα. Και αυτό βεβαίως, μέχρις εδώ, θα έλεγα ότι θα μπορούσε να είναι κατανοητό.

Βέβαια, αυτή η συζήτηση τελικά μετατράπηκε σε μια γενικότερη ακόμη συζήτηση που μπορεί να φτάνει στις παρυφές της εξωτερικής πολιτικής, της εθνικής άμυνας, της εθνικής οικονομίας, του μεταναστευτικού, του πώς -εν πάση περιπτώσει- και πότε τελικά καθορίζεται ο τρόπος με τον οποίο υποβάλλεται το «πόθεν έσχες» και όλα τα άλλα τα ζητήματα, τα οποία πιθανότατα απασχολούν κάποιους εξ ημών, αλλά προφανώς είναι πολύ έξω και πολύ μακριά από τη συζήτηση που αφορά στο σημερινό νομοσχέδιο.

Και αν πρέπει να πω δυο, τρεις σκέψεις σε σχέση με το συγκεκριμένο νομοσχέδιο, θα σας έλεγα ότι η μεταφορά της έδρας ενός διεθνούς οργανισμού προφανώς υπαγορεύεται από κάποιους συγκεκριμένους λόγους. Επικροτώ, προφανώς, τη θέση των κομμάτων που προσέτρεξαν να δώσουν, εντός εισαγωγικών, τη θετική τους άποψη σε ένα τέτοιο προτεινόμενο νομοσχέδιο, μιας και στην πραγματικότητα δεν αφορά σε κάτι ουσιαστικό σε σχέση με την αλλαγή λειτουργίας, ωστόσο, δεν μπορώ να κατανοήσω την άποψη της Ελληνικής Λύσης. Κατανοώ ότι το ΚΚΕ έχει μια συγκεκριμένη άποψη -αν και γι’ αυτό μπορούμε να πούμε πολλά άλλα- την άποψη όμως, κύριε Μπούμπα, της Ελληνικής Λύσης εγώ δεν την κατανοώ.

Εκτός αν, όπως είπε και ο Πρόεδρος της Ελληνικής Λύσης, το γεγονός ότι η μεταφορά της έδρας ενός διεθνούς οργανισμού από το κέντρο σε μια μικρότερη πόλη και η μη «μεταφορά» του Υπουργείου Αγροτικής Ανάπτυξης και Τροφίμων από το κέντρο, από την Αθήνα στη Θεσσαλία είναι λόγος για να ψηφίσατε «παρών».

Ειρήσθω εν παρόδω, πρέπει να ξέρει ο κύριος Πρόεδρος και εσείς ότι το Υπουργείο Γεωργίας της Γαλλίας είναι στο έβδομο διαμέρισμα του Παρισιού από το 1881. Δεν είναι κάπου αλλού. Αυτό, όμως, είναι μια άλλη συζήτηση και δεν θα υπεισέλθω σε αυτή τη συζήτηση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** …(Δεν ακούστηκε)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Τέτοιου είδους ζητήματα, νομίζω ετέθησαν και από τον κ. Κόντη νωρίτερα και από άλλους συναδέλφους, είναι θέματα τα οποία μπορούμε όντως να τα συζητάμε και να τα έχουμε ενδεχομένως σε μια λογική και σύγκλισης απόψεων και να βρεθούμε κοντά. Όμως, το να βρίσκει κανείς ένα επιχείρημα και να λέει «παρών» γιατί απλούστατα δεν κάναμε το ίδιο για κάτι αντίστοιχο, που το ακριβώς αντίστοιχο δεν υπάρχει στη συγκεκριμένη χώρα, ε προφανώς εκφεύγει και της όποιας αν θέλετε κοινής λογικής που μπορεί να υπάρχει για να στηρίξει κανείς τα δικά του επιχειρήματα.

Καταλαβαίνω, κυρίες και κύριοι συνάδελφοι, ότι μια συζήτηση που αφορά στον πρωτογενή τομέα, που ειδικά τα τελευταία χρόνια αρχίζει από τις παρυφές της κλιματικής αλλαγής, της κλιματικής κρίσης, μιλάει πλέον για την περιβαλλοντική επίπτωση, έρχεται να ακουμπήσει θέματα και ζητήματα που αφορούν στην είσοδο των νέων ανθρώπων στον πρωτογενή τομέα και φτάνει ουσιαστικά στην αειφόρο ανάπτυξη και αειφόρο βιωσιμότητα του πρωτογενούς τομέα, είναι ένας γενικότερος προβληματισμός. Δεν είναι ένας προβληματισμός ο οποίος αφορά μόνο στην πατρίδα μας. Θέλω να σας το ξεκαθαρίσω αυτό. Είναι ένας προβληματισμός που ουσιαστικά προτεραιοποιείται και στο επίπεδο των συζητήσεων της Ευρωπαϊκής Επιτροπής κι εγώ προσωπικά εκτιμώ ότι είναι μια παγκόσμια συζήτηση. Ποιος θέλουμε να είναι ο πρωτογενής τομέας; Μπορούμε να βρούμε την ισορροπία μεταξύ μιας ουσιαστικά ανάπτυξης του πρωτογενούς τομέα στην κατεύθυνση των ποιοτικών προϊόντων, αλλά ταυτόχρονα και της διαφύλαξης των όρων που αφορούν στην περιβαλλοντική επίπτωση; Είναι θέματα και ζητήματα τα οποία πρέπει κανείς να τα δει μέσα από μια γενικότερη ισορροπία.

Εγώ δεν θα σας πω τα κοινότυπα ότι παραδείγματος χάριν ο πρωτογενής τομέας συμβάλλει με το 10% της παραγωγής του διοξειδίου του άνθρακα, άρα δημιουργεί μια τεράστια επίπτωση περιβαλλοντική. Πρέπει, όμως, μέσα από όλη αυτή την προσπάθεια που θα κάνουμε προκειμένου αφενός μεν να προστατεύσουμε το περιβάλλον από τη μια πλευρά, να δημιουργήσουμε τέτοιες συνθήκες ώστε ο πρωτογενής τομέας να μην δημιουργεί δευτερογενή και τριτογενή προβλήματα, ταυτόχρονα να δώσουμε και τη δυνατότητα και την ώθηση στους ανθρώπους που θέλουν να ασχοληθούν με τον πρωτογενή τομέα να δουν την προσπάθειά τους να λειτουργεί μέσα από μια λογική ανάπτυξης, μέσα μέσα από μια λογική πραγματικής επιβίωσης και μέσα από μια λογική σχετικής προστασίας που πρέπει να υπάρχει από οποιαδήποτε πολιτεία.

Δεν θέλω να σας ξαναπώ τα ίδια. Πίσω από τους αριθμούς που υπάρχουν, ποια είναι η συνεισφορά του πρωτογενούς τομέα στο Ακαθάριστο Εγχώριο Προϊόν, πόσο συμβάλλει με τα εισοδήματα του στους ίδιους τους παραγωγούς αγρότες- κτηνοτρόφους, πόσο βοηθάει τις τοπικές κοινωνίες, πόσο συμβάλλει στην εθνική οικονομία, το πιο σημαντικό ίσως έχω πει, κατά την άποψή μου, είναι η συμβολή του στην κοινωνική συνοχή και ότι κρατάει ανθρώπους στην ελληνική περιφέρεια, μακριά από το κέντρο.

Άρα, λοιπόν, είναι εθνικό καθήκον η υποστήριξη του πρωτογενούς τομέα και άρα σε αυτό το πλαίσιο αναζητούμε πολιτικές οι οποίες, κύριοι συνάδελφοι του ΚΚΕ, ναι, σε έναν πολύ μεγάλο βαθμό προέρχονται και από την ίδια την Ευρωπαϊκή Ένωση. Αυτή είναι η αλήθεια. Αν όντως, κύριε Συντυχάκη, το ζήτημα είναι να επιστρέψουμε σε αυτή τη συζήτηση και να πούμε ότι οι αγρότες δεν είναι ευχαριστημένοι και δεν είναι ευχαριστημένοι γιατί έχουν τις επιδοτήσεις της Ευρωπαϊκής Ένωσης, νομίζω ότι αυτό το ερώτημα πρέπει να το απευθύνετε σε αυτούς. Το λέω γιατί δεν νομίζω ότι κορόιδεψε κανείς τον αγροτικό κόσμο, ούτε ο αγροτικός κόσμος είδε τη δική του πορεία από το 1981 και μετά να γίνεται χειρότερη από ό,τι ήταν στο παρελθόν. Εκτός αν υπάρχει κάποιο μοντέλο κράτους, σε οποιοδήποτε μήκος και πλάτος της υφηλίου, το οποίο μπορείτε να μας προτείνετε για να το καταλάβουμε κι εμείς.

Όμως, μια συζήτηση η οποία είναι εξαντλημένη και η οποία αφορά τον ρόλο, την παρουσία και τη δυνατότητα αξιοποίησης της θέσης της χώρας μας στην Ευρωπαϊκή Ένωση, νομίζω ότι είναι μονόδρομος και των πολιτικών και των επιλογών, αλλά πολύ περισσότερο της προσέγγισης ενός τόσο πραγματικά κρίσιμου ζητήματος. Διότι εκεί ακριβώς βρίσκεται η υπόθεση…

**ΕΜΜΑΝΟΥΗΛ ΣΥΝΤΥΧΑΚΗΣ:** Και γιατί βγαίνουν στον δρόμο οι αγρότες σε όλη την Ευρώπη;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κοιτάξτε. Ξέρετε καλά -αν θέλετε να την κάνουμε αυτή τη συζήτηση, είμαι διατεθειμένος να την κάνουμε ανά πάσα ώρα και στιγμή- ότι τα τελευταία δύο χρόνια οι αγρότες της Γαλλίας, του Βελγίου, της Γερμανίας βγαίνουν στον δρόμο διότι απλούστατα μετά τον πόλεμο Ουκρανίας και Ρωσίας υπάρχει μια εκτίναξη του κόστους παραγωγής κι αυτό είναι μια γενικότερη εξέλιξη.

Μια από τις παραμέτρους που κοιτάζουμε σήμερα για το πώς θα στηρίξουμε τον αγροτικό κόσμο -και αυτή είναι συζήτηση ευρωπαϊκή και σας διαβεβαιώνω γι’ αυτό- είναι πώς θα περιορίσουμε το κόστος παραγωγής. Γι’ αυτό, κυρίες και κύριοι συνάδελφοι, η Κυβέρνηση αποφάσισε και επιτέλους έχουμε σταθερό μηχανισμό επιστροφής του ειδικού φόρου κατανάλωσης και όχι μια ad hoc «επιλογή» η οποία κάθε φορά αποφασίζεται από κάθε κυβέρνηση. Έχουμε μια νομοθετημένη μόνιμη επιστροφή του 100% του ειδικού φόρου κατανάλωσης. Είναι επιλογή αυτής της Κυβέρνησης, κύριε Παπαηλιού, δεν ήταν προηγούμενης.

Τα λέω, διότι κάποια στιγμή πρέπει να βρεθούμε αντιμέτωποι και με μια πραγματικότητα και δεν προσέρχομαι για να αντιδικήσω μαζί σας ή να κάνουμε «πολιτική αντιπαράθεση». Δεν είναι αυτή η πρόθεσή μου και θέλω να σας διαβεβαιώσω γι’ αυτό.

Η πρόθεσή μου, όμως, είναι να αναδείξουμε τα πραγματικά προβλήματα με λογική και με -αν θέλετε- προσήλωση σε θέματα και ζητήματα που αφορούν το πραγματικό συμφέρον των ανθρώπων του πρωτογενούς τομέα, να κάνουμε βήματα και να κάνουμε σχεδιασμό τέτοιο ώστε να υπάρχει μια συνέχεια. Αυτό είναι το μεγάλο ζητούμενο, δεν είναι κανένα άλλο, κυρίες και κύριοι συνάδελφοι. Διότι αν θέλετε να παραποιήσετε αυτά τα οποία λέω, είναι πάρα πολύ εύκολο.

Νομίζω ότι και στην επιτροπή σας είπα κάποια συγκεκριμένα πράγματα και σας είπα ότι ναι -δεν είναι εδώ ο κ. Κόκκαλης-, με τον ΟΠΕΚΕΠΕ υπάρχει ένα πρόβλημα το οποίο ξεκινάει εδώ και είκοσι χρόνια. Είναι τωρινό το πρόβλημα του ΟΠΕΚΕΠΕ, κύριε Παπαηλιού; Μήπως, κύριε Παπαηλιού -μιας και τώρα μιλήσατε και είπατε ότι αφορά εκατόν ενενήντα έξι, εκατόν ενενήντα επτά χιλιάδες αγρότες η καταβολή των αχρεωστήτως καταβληθέντων-, αγνοείτε ότι το 2017 επί των δικών σας ημερών υπήρχε ένας αντίστοιχος αριθμός εκατόν πενήντα εννιά χιλιάδων; Γι’ αυτό δεν σας άκουσα να μου λέτε τίποτα. Αυτό είναι το θέμα αυτή τη στιγμή; Το θέμα δεν είναι να μην επαναληφθεί; Κανείς σας δεν γνωρίζει ότι ο ΟΠΕΚΕΠΕ δεν είχε μέχρι σήμερα ένα σταθερό πληροφοριακό σύστημα; Κανείς σας δεν γνώριζε τίποτα από όλα αυτά; Γιατί έγιναν όλα αυτά; Ναι, αφορά σε παθογένειες και προβλήματα από το παρελθόν. Εδώ, όμως, είμαστε για να μπορέσουμε να τα αντιμετωπίσουμε και να κάνουμε τα επόμενα βήματα.

Αν πιστεύετε πραγματικά ότι εδώ δεν είναι μια τόσο σοβαρή συζήτηση αυτή η οποία αφορά στον ΟΠΕΚΕΠΕ και η γενικότερη «αντιμετώπισή» του από την Ευρωπαϊκή Επιτροπή, θέλω να σας πω κάπως σαν βούτυρο όσο πάρα πολύ προσεκτικοί με αυτή τη συζήτηση. Το λέω αυτό διότι απλούστατα ο ΟΠΕΚΕΠΕ -ξέρετε- ότι είναι ο μοναδικός πιστοποιημένος οργανισμός ο οποίος διαχειρίζεται και διανέμει τα ευρωπαϊκά κονδύλια. Ο ΟΠΕΚΕΠΕ πρέπει να εξυγιανθεί, πρέπει να προχωρήσει και να κάνει βήματα στην επόμενη μέρα. Αυτός είναι ο λόγος άλλωστε που -αν θυμάμαι καλά- στις 11 Σεπτεμβρίου σας ανακοίνωσα από το Βήμα της Επιτροπής Παραγωγής και Εμπορίου ότι αποφάσισα να τον θέσω υπό επιτήρηση από το Υπουργείο Αγροτικής Ανάπτυξης και Τροφίμων. Διότι απλούστατα πρέπει να παρακολουθήσουμε το σχέδιο εξυγίανσης, το σχέδιο δράσης, το οποίο πρέπει να υλοποιήσει ο ΟΠΕΚΕΠΕ τον επόμενο χρόνο και αυτό πρέπει να γίνει βήμα-βήμα προφανώς και με την ευθύνη του Υπουργείου Αγροτικής Ανάπτυξης. Γι’ αυτό γίνεται όλη αυτή η προσπάθεια, δεν γίνεται για κανέναν άλλο λόγο.

Βεβαίως πρέπει κάποια στιγμή και ο Έλληνας παραγωγός να ξέρει για ποιον λόγο παίρνει «ένα ποσό» που αφορά σε μια κοινοτική επιδότηση, αφορά σε συνδεδεμένη, αφορά σε οικολογικό σχήμα, αφορά σε οτιδήποτε και να αιτιολογείται πλήρως αυτό. Αυτό θα είναι μια εξέλιξη του επόμενου χρονικού διαστήματος.

Όμως, κυρία Σταρακά, εγώ πίστευα ότι εσείς γνωρίζατε ότι από χθες ο ΟΠΕΚΕΠΕ πλήρωσε τα υπόλοιπα, γιατί έχει βγει επίσημη ανακοίνωση. Θέλω να την καταθέσω στα Πρακτικά για να την έχετε υπ’ όψιν σας και να ξέρετε ότι κάποια πράγματα τα οποία τουλάχιστον με βάση τις ημερομηνίες είναι δεσμευτικά, να καταφέρουμε τουλάχιστον να τα υλοποιήσουμε.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Κωνσταντίνος Τσιάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο ΟΠΕΚΕΠΕ βεβαίως έχει αυτόνομη λειτουργία. Αυτή είναι η πραγματικότητα. Είναι εποπτευόμενους φορέας, αλλά είναι ο μοναδικός ανεξάρτητος πιστοποιημένος φορέας ο οποίος δεν έχει απλά σχέση και εξάρτηση με την ίδια την ελληνική πολιτεία, αλλά συνομιλεί και στην πραγματικότητα δημιουργεί μια σχέση ευθεία με την ίδια την Ευρωπαϊκή Επιτροπή. Αυτή είναι η αλήθεια σε ό,τι αφορά τον ΟΠΕΚΕΠΕ.

Κυρίες και κύριοι συνάδελφοι, αν θέλουμε να μιλήσουμε για όλα αυτά, θα σας πω ότι τα προβλήματα τα οποία υπάρχουν στον πρωτογενή τομέα είναι πάρα πολλά.

Είναι πάρα πολλά, διότι αφ’ ενός μεν η κλιματική κρίση έχει διαφοροποιήσει όλα αυτά τα δεδομένα αφ’ ετέρου γιατί υπάρχουν προβλήματα και παθογένειες που έρχονται από το παρελθόν και κατά τρίτο λόγο, γιατί μιλάμε για μια εντελώς διαφορετική πραγματικότητα. Πέραν των συνεπειών της κλιματικής κρίσης, έρχονται ζωονόσοι, οι οποίοι για πρώτη φορά αντιμετωπίζονται σε τέτοια έκταση και σε τέτοιο βαθμό και από τη δική μας χώρα και από πολλές άλλες ευρωπαϊκές χώρες.

Είπε ο κ. Κόκκαλης για την αποζημίωση που δώσαμε στον «Ντάνιελ» και στην πανώλη. Μάλιστα. Ποια ήταν η αποζημίωση κ. Παπαηλιού, επί ημερών ΣΥΡΙΖΑ για τα αιγοπρόβατα; Ξέρετε; Ήταν 85 ευρώ. Επί «Ντάνιελ» η σημερινή Κυβέρνηση έδωσε 150 ευρώ και για την πανώλη φθάσαμε στα 250 ευρώ. Ναι, η ανώτατη κατηγορία. Βεβαίως, αφορά στα ζώα που μπορείς να δώσεις ανώτατη τιμή και είναι «ζώα ράτσας», αλλά φροντίσαμε εκεί που βρίσκεται ο μεγάλος όγκος το ποσό να είναι άκρως ικανοποιητικό. Και το λέω για να ενημερωθεί ο κ. Κόκκαλης, που δεν είναι εδώ αυτή τη στιγμή, ότι αυτό φτάνει στα 220 ευρώ για ζώα τα οποία είναι κατά βάση η πλειοψηφία των ζώων που έπρεπε να θανατωθούν για την πανώλη.

Σας έχω πει, κυρίες και κύριοι συνάδελφοι, όμως, ότι αυτή η «αρνητική εξέλιξη» δεν τελειώνει εύκολα, διότι αυτή τη στιγμή αντιμετωπίζουμε και μία ακόμη ζωονόσο, την ευλογιά. Εσείς πιθανότατα, κύριε Μπούμπα, το γνωρίζετε διότι αφορά και στις Σέρρες, αφορά σε τέσσερις νομούς της Μακεδονίας και της Θράκης. Αυτή είναι η πραγματικότητα. Και ερχόμαστε ουσιαστικά εκ νέου να αντιμετωπίσουμε κάτι πάρα πολύ δύσκολο. Ναι, η πανώλη σχεδόν τελείωσε. Είχαμε ένα τελευταίο κρούσμα στην Κόρινθο. Είναι από τις ουρές που περιμέναμε και ξέραμε ότι θα υπήρχαν. Αλλά στην πραγματικότητα έχουν απελευθερωθεί όλοι οι νομοί της Ελλάδας. Λίγες μέρες μένουν για τη Λάρισα και μένει μόνο η Κόρινθος. Και βεβαίως από εκεί και πέρα έχουμε καινούργιο πρόβλημα που αφορά στην ευλογιά. Το γεγονός όμως, ότι έρχεται η Ευρωπαϊκή Επιτροπή και συγχαίρει την Ελλάδα για τον τρόπο με τον οποίο αντιμετώπισε με τόσο μεγάλη αποτελεσματικότητα, για πρώτη φορά στην ιστορία της Ευρώπης, μια ζωονόσο που είχε θέσει σε διακινδύνευση όλο το ζωικό κεφάλαιο της Ελλάδος, δεν είναι κάτι που πρέπει να το ξεπερνάμε, κυρίες και κύριοι συνάδελφοι. Και δεν αφορά εμένα ή το Υπουργείο Αγροτικής Ανάπτυξης. Αφορά όλους αυτούς τους ανθρώπους, τους κτηνιάτρους, τους ανθρώπους των κτηνιατρικών εργαστηρίων οι οποίοι βρέθηκαν στο πεδίο με 45 βαθμούς Κελσίου και προσπαθούσαν κάνοντας αιμοληψίες και καταγράφοντας το τι ακριβώς συμβαίνει και να κάνουν τη σοβαρή ιχνηλάτηση η οποία ήταν επιβεβλημένη, κυρίως όμως να δρομολογήσουν όλη τη θετική εξέλιξη για την αντιμετώπιση της πανώλης. Αυτή είναι η πραγματικότητα. Αλλά δεν μπορεί κανείς να λέει ότι αυτοί οι άνθρωποι δεν αξίζουν συγχαρητήρια. Ακόμη και αυτή η εθνική επιτυχία οφείλεται σε αυτούς τους ανθρώπους. Και θέλω να το πω για άλλη μια φορά από το Βήμα της Βουλής.

Όμως, όλα αυτά επαναλαμβάνω συνδυάζονται και με πολλά άλλα θέματα, παραδείγματος χάριν το θέμα των φωτοβολταϊκών στην παραγωγική γη που το έθεσαν και κάποιοι κύριοι συνάδελφοι νωρίτερα. Εγώ σας έχω πει ότι η άποψή μου είναι ότι δεν μπορώ να δεχτώ σε παραγωγική γη να αναπτύσσονται φωτοβολταϊκά πάρκα. Το τι συνέβη με την υφιστάμενη νομοθεσία είναι γνωστό, με την έννοια ότι υπήρξε νομοθετικό πλαίσιο το οποίο μπορεί να είχε αλλάξει κάποτε και βεβαίως να προέβλεπε γενικά στην επικράτεια το ποσοστό των φωτοβολταϊκών που μπορούσε να αναπτυχθεί. Σε ό,τι αφορά την παρούσα κατάσταση και σε ό,τι αφορά την αρμοδιότητα του Υπουργείου Αγροτικής Ανάπτυξης, θέλω να σας διαβεβαιώσω ότι αυτή είναι μια θέση μου, η οποία δεν πρόκειται να ξεπεραστεί, διότι ξέρετε καλά πως όλα αυτά που λέω ή ό,τι αφορά τη γη που διατίθεται από το Υπουργείο Αγροτικής Ανάπτυξης προφανώς είναι αρμοδιότητα του Υπουργού και του Υπουργείου Αγροτικής Ανάπτυξης. Αυτό αφορά σε μια συγκεκριμένη πραγματικότητα, την οποία ο ίδιος φρόντισα να σας την κάνω γνωστή σε προηγούμενες συζητήσεις που είχαμε και στις επιτροπές, αλλά και στην Ολομέλεια.

Για να κλείσω, κυρίες και κύριοι συνάδελφοι, γιατί θα μπορούσαμε να μιλάμε για ώρες, θα σας πω ότι η προσπάθεια που γίνεται στο Υπουργείο Αγροτικής Ανάπτυξης έχει διάφορα επίπεδα και διαφορετικές κατευθύνσεις. Είναι μια προσπάθεια να αντιμετωπίσουμε τις συνέπειες της κλιματικής κρίσης που είναι πραγματικά άγνωστα νερά. Διότι για πρώτη φορά μπαίνουν στο τραπέζι της συζήτησης οι καταστροφές ή αν θέλετε αδυναμία παραγωγής, η οποία ποτέ στο παρελθόν δεν υπήρχε. Το γεγονός ότι υπάρχει μειωμένη παραγωγή λόγω των υψηλών θερμοκρασιών, το γεγονός ότι έχει καταστραφεί φυτικό κεφάλαιο ή ακόμη και ζωικό κεφάλαιο λόγω αυτών των έντονων καιρικών φαινομένων, το γεγονός ότι όλα αυτά έχουν ως απότοκο να αναπτύσσονται και νόσοι ακόμη και σε φυτά ή σε παραγωγική διαδικασία που σε ένα πολύ μεγάλο βαθμό δεν το είχαμε καταγράψει στο παρελθόν ποτέ, αντιλαμβάνεστε ότι όλα αυτά στοιχειοθετούν ένα διαφορετικό τοπίο. Και πάνω σε αυτό καλούμαστε να πάρουμε αποφάσεις. Γι’ αυτόν τον λόγο, επεξεργαζόμαστε το νέο νομοσχέδιο που αφορά στον ΕΛΓΑ, γι’ αυτόν τον λόγο, προσπαθούμε να κάνουμε αναμόρφωση και του νόμου πλαισίου του ΕΛΓΑ, αλλά να δούμε και τις πραγματικές δυνατότητες που υπάρχουν στην εθνική οικονομία, προκειμένου να στηρίξουμε τον κόσμο που βρίσκεται στον πρωτογενή τομέα και βρίσκεται αντιμέτωπος με κάτι πρωτόγνωρο. Γι’ αυτόν τον λόγο και οργανώνουμε τέτοιες πολιτικές, ώστε να στηρίξουμε όσο γίνεται περισσότερο όλους αυτούς τους ανθρώπους.

Όμως, αν κάποιος από εσάς πιστεύει ότι υπάρχει κάποιο μαγικό ραβδί και τα λύνει όλα αυτά δίκην, αν θέλετε, προτάσεως που μπορεί να καταχωρείται ή μπορεί να διατυπώνεται από το Βήμα της Βουλής ή από οποιοδήποτε δημόσιο βήμα, ελάτε να μου το πείτε, να το κάνω κι εγώ πράξη.

Αν, όμως, θέλουμε όλοι μαζί με σοβαρότητα και ευθύνη να δούμε πού πραγματικά μπορούμε να σταθούμε δίπλα στον αγροτικό και στον κτηνοτροφικό κόσμο, πώς μπορούμε να τον στηρίξουμε με βάση τις δυνατότητες που υπάρχουν, βεβαίως με βάση το γεγονός ότι αυτή τη στιγμή και η ευρωπαϊκή συζήτηση προσανατολίζεται σε όλα αυτά τα θέματα που απασχολούν κι εμάς και άρα θα υπάρχει μια κατεύθυνση πόρων, θα υπάρχει ενδεχομένως η δυνατότητα να αξιοποιήσει κανείς πόρους από την Κοινή Αγροτική Πολιτική για τις συνέπειες της κλιματικής κρίσης, αλλά πολύ περισσότερο θα υπάρχει μια διάθεση της ίδιας της πολιτείας να στηρίξει τους ανθρώπους του πρωτογενούς τομέα, είμαστε εδώ για να το κάνουμε όλοι μαζί. Η συζήτηση -ξέρετε- και οι αφορισμοί, και δεν θέλω να πω άλλα πράγματα, είναι πάρα πολύ εύκολα. Το θέμα είναι ότι όταν βρίσκεται κανείς στην πράξη θα πρέπει οι επιλογές και ο σχεδιασμός να γίνονται με συγκεκριμένα κριτήρια και με αίσθημα δικαιοσύνης.

Το θέμα που έθεσε ο κ. Ηλιόπουλος -ο οποίος δεν είναι εδώ- είναι ένα θέμα που μου έθεσαν οι αγρότες όταν βρέθηκα στον Έβρο πριν από δεκαπέντε μέρες μαζί με τον Πρωθυπουργό. Και βεβαίως θα επιχειρήσω να το αντιμετωπίσω με όρους και κανόνες δικαιοσύνης. Το λέω αυτό για να το μεταφέρετε στον κ. Ηλιόπουλο. Δεν είναι ένα θέμα το οποίο δεν μου είναι γνωστό. Το λέω γιατί κάποια ζητήματα τα οποία τίθενται από συναδέλφους, εγώ προσωπικά αισθάνομαι την υποχρέωση ότι πρέπει να τα απαντήσω. Και αυτό επιχειρώ. Μπορεί κάποια στιγμή η συζήτηση να φτάνει κάπου αλλού, αλλά αισθάνομαι υποχρεωμένος να απαντήσω.

Άρα, κυρίες και κύριοι συνάδελφοι, για να συνοψίσουμε, η μεταφορά της έδρας ενός διεθνούς οργανισμού φαντάζομαι ότι δεν είναι το σημείο της αντιπαράθεσής μας και το καταλαβαίνω αυτό πάρα πολύ καλά, ακόμη και από το γεγονός ότι δεν υπήρξε αρνητική ψήφος, παρά μόνο «παρών», φαντάζομαι για πολιτικούς λόγους.

Όμως, από κει και πέρα, το γεγονός ότι στον πρωτογενή τομέα υπάρχουν πολλές προκλήσεις, υπάρχουν πολλά προβλήματα, υπάρχουν πολλές ανάγκες, υπάρχουν πολλά ζητήματα τα οποία εξελίσσονται, αλλά πολύ περισσότερο υπάρχει μια σταθερή πολιτική βούληση να στηριχθεί, να ενισχυθεί και να κρατήσει τον σημαντικότερο ρόλο που έχει αυτή τη στιγμή, τη συντήρηση της κοινωνικής συνοχής, είναι μια αδιαπραγμάτευτη πολιτική επιλογή και για μένα τον ίδιο αλλά και για την Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής του άρθρου και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Πρωτοκόλλου Τροποποίησης της Συμφωνίας της 3ης Απριλίου 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της Έδρας».

Προχωρούμε στην ψήφιση επί της αρχής, του άρθρου και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Πρωτοκόλλου Τροποποίησης της Συμφωνίας της 3ης Απριλίου 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της Έδρας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
|  |
|  |
|  |
|  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Αγροτικής Ανάπτυξης και Τροφίμων: «Κύρωση του Πρωτοκόλλου Τροποποίησης της Συμφωνίας της 3ης Απριλίου 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της Έδρας» έγινε δεκτό κατά πλειοψηφία ενιαία, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ196 α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώςτο Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 13.25΄ λύεται η συνεδρίαση για αύριο, ημέρα Πέμπτη 17 Οκτωβρίου 2024 και ώρα 10.00΄, με αντικείμενο εργασιών του Σώματος: Πρώτον, νομοθετική εργασία: 1) Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Εξωτερικών: α) «Κύρωση Τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων» και β) «Κύρωση της Συμφωνίας Χρηματοδότησης για Τρίτους Δωρητές μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών (UNDP)», 2) Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας», σύμφωνα με τη συμπληρωματική ημερήσια διάταξη που έχει διανεμηθεί. Και δεύτερον, συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Βασιλείου Στίγκα, Διονυσίου Βαλτογιάννη και Κωνσταντίνου Φλώρου σε μία δικογραφία, Παύλου Πολάκη, Κωνσταντίνου Φλώρου και Δημητρίου Τζανακόπουλου, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**